
Pou 
` Jacques Alin, Ann-Elise Péralte, Faniska, Samora. 
Ak tout lòt timoun k ap parèt 
Nan lavi bout di peyi Dayiti. 
Se pou yo itilize entelijans yo pou 
yo pa pran nan pèlen! 








MESI, SE LIZAY! 


Nou di tout moun mèsi pou kolaborasyon yo bay pou 
ti liv sa a te ka pran lari. 


Mèsi Marie Josée Saint Louis, ou menm ki pran 
anpil traka pou w te ka ede nou fè konpozisyon liv la sou 
òdinatè; 


Mèsi Myrlène Joanis, ou menm ki montre anpil 
enterè pou tèks la, epi ki pa janm refize bay konkou w. 
Mèsi Paul ak Katy Farmer, nou menm ki ede nou reyalize 
desen ki sou po liv la, epi ki fè nou jwenn lòt posibilite tou. 


Mèsi Jean Renol Elie, ou menm ki pran paysans pou 
li tèks la, reli l epi fè koreksyon ki nesesè, ansann ak Love 
Peralte ki chwazi desen an. Nòmalman, san Love Péralte, 
pwojè pou fè sòti Entè/OPD: Kalfou Pwojè, t ap rete nan 
tiwa. 


Se pou tout lòt zanmi nou yo jwenn tras èd yo nan 


ti liv sa a. 


Janil Lwijis 

AVETISMAN 


Ou pral li yon tèks nou te fin ekri depi nan dat 26 
Mars 1993. Difikilte te fè nou pat ka pibliye 1. Jodi a, nou 
gen pari a: Kalfou pwojè pran lari. 


Nou avèti lektè yo, paske difikilte yo pèmèt nou 
ajoute kèk fraz, kèk nòt,... Konsa, fraz sa yo, nòt sa yo 
ranmase evènman osnon nouvèl ki rive apre 26 Mas. Nou 
ta mande pou lektè yo li fraz ak nòt sa yo, nan lide sa a. 
Nou deja di yo mèsi pou konprann yo, epi nou espere y ap 
sèvi enterè yo genyen pou yo aprann plis toujou, lè yo li ti 
liv sa a. 





KALFOU PA PIKAN 


MEN, LI CHAJE AK KWENNA 


SI NOU PA VIJILAN 


NOU VA PRAN NAN MERA 


Janil Louis-Juste 

ENTE/OPD: KALFOU PWOJE 


1.- Koze devan pòt. 


Anpil moun ap di, ni òganizasyon nasyonal, ni 
òganizasyon entènasyonal pa gen pouvwa ase pou fè diktati 
30 septanm 1991 la sispann touye moun, sispann kraze 
ekonomi peyi a. Se yon reyalite, men verite a chita nan 
kadejak y ap fè sou dwa grandèt majè pèp yo nan Lemonn; 
nan mannigèt gwo boujwa yo k ap koupe rache patou. 


Se yon gwo kriz sosyal, peyi a ap travèse depi kèk 
tan: kriz politik, kriz ekonomik, kriz kiltirèl... Nan moman 
yon sosyete pike yon kriz, klas moun k ap piye yo toujou 
sèvi ak kokomakak, fizi, mezi gwo ponyèt. Dekwa pou yo 
ka rale yon souf! Yo tire kout bal sou moun, yo mete 
baboukèt nan bouch moun, yo touye, yo fè kadejak,... Sitou, 
lè yo pèdi nan batay ideyolojik la: depi 1986, boujwa ak 
grandon, plis enperyalis meriken konstate mas pèp la pa 
pran nan blòf, kò lide yo ap simaye nan peyi a. 


Sa ki parèt enpòtan koulye a, se inisyativ k ap pran 
nan moman sa a. Alyans pou mete siman ant depite/senatè 
ap banbile nan Lachanm, lame ap kraze zo moun, panzouyis 
ap piye kès leta,... Epi gen platfòm Dwa moun, elatriye. 
Yon lòt bò, Oganizasyon Lavalas fè kritik tèt li, nan liv ki 
rele: "Pour convertir nos revers en victoire"; pati politik ki 
te soutni kandidati prezidan Aristid, mete ansanm ak 
òganizasyon Politik Lavalas, ak kèk lòt, pou yo mete pwojè 
"Gouvènman Konkòd", malgre gen ladan yo ki te apiye 
koudeta 30 septanm ki benyen volonte pèp la nan san. 


Se yon seri inisyasiv yo tanmen pran konsa, nan 























peyi a. Etank tout parèt nan peryòd kriz la, nou konprann 
se repons y ap chèche pote. Nan sans sa a, nou pa ka di: pa 
gen mouvman ki fèt. 


Pandanstan, nou pran reflechi tou. Nou gade, nou wè 
malgre anbago Oganizasyon Leta Ameriken (OEA) mete 
sou peyi a, gouvènman panzouyis yo jwenn gaz toutan. An 
menm tan, gouvènman meriken anpeche Ayisyen k ap pati 
kite represyon dèyè, antre nan peyi Etazini. Malgre gwo 
deklarasyon kont koudeta a, kè panzouyis yo pa sote. 
Tandiske se gwo mezi enperyalis yo konn pran pou yo 
sentre bas gouvènman ki pa dòmi kole avèk yo: Sonje 
anbago Etazini kont Kiba, lagè yo fè kont peyi Irak... tout 
mezi sa yo, se pou sèvi enterè enperyalis la. Koudeta 30 
septanm nan, se ajisman enperyalis la devan volonte mas 
pèp ayisyen an k ap batay pou chanjman; yo itilize lame 
kòm fòs ponyèt ak boujwa/grandon yo kòm baz sosyal. 


Nan kondisyon sa yo, nou wè mas pèp la kontinye 
reziste kont koudeta a; gen moun ki di jouk mayi mi. 
Oganizasyon ki konn travay nan devlopman (ONG), yo pa 
rete 2 bra kwaze. Yo fòme yon platfòm tou: se Entè/OPD, 
ki vle di yo chanje non '. Platfòm sa a bay yon plan pou 
peyi a derape. Se rasin pwojè sa a, nou vle etidye jodi a. 


OPD sa yo fòme yon Komisyon Pèmanan pou Edi 
Ijan, peyi'a bezwen pou l rederape. Yo fè; yon dokiman n 
pran lari nan mwa dawou 1992, pou 'yo fiske pozisyon yo 
sou politik peyi a. Se sitou dokiman sa a ki' mete lide'pou 
nou fouye rasin pwojè devlopman yo, anfas lit mas pèp la 
ap mennen pou tabli demokrasi nan peyi a. 


' Lontan, tout moun te konnen, yo te rele òganizasyon ki pa sou lobedyans gouvènman (ONG). 
Koulye a, yo pran non OPD, sa vle di òganizasyon k ap fè pwomosyon pou devlopman. Eske se yon 
grad yo pran? Eske yo monte grad yo? Pou kisa? 

Nou gen pratik travay nan pwojè devlopman, nou 
abitye reflechi sou limit yo. Se konsa, nou vin konprann si 
nou diskite dokiman sa a, se kapab yon travay k ap sèvi 
òganizasyon popilè yo. 


Konsa, nou anvizaje gade premye pwojè devlopman 
esperyans Biwo Nasyon Zini pou Edikasyon ak Kilti 
(UNESCO) te fè nan Sidès peyi a, nan ane 1948; nou janbe 
sou Alyans pou Pwogrè nan Kontinan Amerik la (1967), 
avèk deklarasyon prezidan yo; nou janbe sou Santa Fe II. 
Anvan nou rive sou Entè/OPD, nou remake mo kle yo rele 
Devlopman an toujou akonpaye yon diskou ki pou jistifye 
pwojè yo: Mo ki dominen nan diskou sa a, se malsite, 
teknoloji, kapital (lajan ak zouti pou pwodui), kwasans 
ekonomik, elatriye. Nou gade ki rezilta sa bay nan 2 pwojè 
piblik 


Nou rive sou Entè-OPD, men nou gen enpresyon se 
yon gwo kalfou ki viwonnen nou. Pou nou travèse kalfou 
Entè/OPD a, nou blije gade nan ki chapant sosyal pwojè yo 
feraye nan milye riral la depi plis pase 40 lane! Viretounen 
sa a mennen nou nan makfabrik pwojè devlopman prive yo 
ak konsekans yo sou chapant sosyal la. 


Nan ti egzèsis sa a, nou jwenn: gen anpil detou ki 
merite fèt si yon moun, si yon òganizasyon vle janbe baryè 
pwojè devlopman yo. Okenn moun, okenn òganizasyon, 
kèlkilanswa chapant li, pa ka travèse l san yo pa konnen ki 
kote yo vle ale. Patisipasyon ak kontwòl popilè, se kle ki 
louvri baryè sa a pou nou. Nou te kanpe devan l, nou bese 
tèt nou, epi bridsoukou, nou leve 1: se pa lapriyè nou t ap 
fè; nou t ap sonje pito revandikasyon mas pèp la genyen 
depi 7 fevriye 1986. 


Plizyè tokay ap reflechi sou deba ki dwe louvri sou 


inisyativ sa a. Ak ti liv sa a, nou eseye fè yon premye pa. 
Si òganizasyon popilè kontinye travay sou li, korije 1..., nou 
espere y ap fè goumen an vanse. 





II. PWOJE DEVLOPMAN AN 
AYITI 


2.1.- Devlopman: Yon mo kle pyèj! 


Anpil moun di: Kwasans ekonomik, se kle ki louvri 
pòt kay devlopman ak pwogrè, nan peyi ki poko rive nan 
estad sa a. Se yon lide ki fè chimen l atravè Lemonn. Men, 
nou konstate: malgre tout plan Gwo Enstitisyon tankou 
Bank Mondial, Fon Monetè Entènasyonal (FM]I),... mete sou 
pye nan ti peyi yo, pwogrè ak devlopman pa janm parèt. 
Kidonk, plan devlopman yo chwe; men, yo toujou rete ak 
menm pwogram yo. Nou ta kapab mande pou kisa? 


Apre dezyèm Gwo Lagè, peyi enperyalis yo te pete 
nan Lemonn (1939-1945), yo vin klase peyi ki egziste sou 
latè, an 2 kategori: Peyi "devlope" ak peyi "soudevlope". 
Divès save vin wè nesesite pou yo etidye kritè ki fè 
separasyon sa a. Nou pa anvizaje louvri deba sou divès 
teyori yo ekri sou kesyon an. Etank nou gen bi pou nou 
fouye listwa mo devlopman an, n ap di senpman: anpil save 
derefize konsidere kòz reyèl ki fè yo rive nan separasyon sa 
a. Ositou, yo pito esplike l apati prejije yo genyen nan 
lespri yo, kòmkidire se ta swadizan siperyorite kilti 
oksidantal la ki fè sa. Sa ta vle di, se paske kilti oksidantal 
la dominen Ozetazini, ki ta fè peyi sa a se, yon peyi 
devlope. Nou ta reponn: Kilti oksidantal la gen anpil 
prezans nan ti peyi yo tou. 


Se apre dezyèm gwo lagè ki te pete nan Lemonn, 
mo kle ki rele devlopman an te koumanse pran fòm. 


Etazini te ranpòte pi gwo viktwa a, nan dezyèm lagè 
mondyal la: li vin gen plis pisans nan domèn ekonomik ak 











militè, kidonk sou plan politik. Pisans sa a fè li vin gen 
gwo enfliyans sou lòt peyi yo. Se gouvènman meriken ki te 
mete yon Plan kanpe pou rebati peyi Ewòp ki pat tonbe nan 
kan Pak Vasovi. Plan Marshall la (li pote non Sekretè Leta 
meriken an, ant 1947 ak 1948), se yon èd ekonomik pou 
peyi Ewòp sa yo (Prezidan meriken ki rele Ari Twouman 
nan, tou itilize mo devlopman an pou premye fwa nan 
domèn ekonomik). Meriken pwofite pou 1 fè lajan peyi 1 
(dola a), vin gen dwa sikile nan Lemonn (Akò Bretton 
Woods, 1944), li fè kreye Bank Mondyal ak Fon Monetè 
Entènasyonal; tou 2 anchaje koulye a, pou kenbe reny 
sistèm kapitalis la (Gwo vale piti), sou tout latè. Men, se 
enperyalis meriken ki kontwole enstitisyon sa yo plis, 
dekwa pou lajan yo ka fè plis pitit, pou machandiz yo ka 
vann alèz. Se sa ekonomis yo rele: Dominasyon ekonomi 
meriken nan Lemonn. 


Fòk nou ajoute: Apre gwo kriz ekonomik 1929 la, 
ekonomi Etazini te vin pran jarèt ak politik "New Deal" 
1933-1939 la ?. Men, gwo lagè a te vin fè yo pwodui plis 





“Nan ane 1960, se politik "New Deal" la, ki 1 ap paweze Ozetazini, Sa vle di kat la te rebat: leta 
te entèvni rèd mare nan zafè ekonomi. Se yon politik ki anrasinen ak pati demokrat meriken an, depi 
nan ane 1933 (apre gwo kriz 1929, ki te anpeche bizismann fè lajan devan dèyè nan Lemonn). Pati 
demokrat la te mennen gwo pwojè piblik. Sa fè bidjè peyi a t ap ogmante. Plis toujou: Paske Etazini 
fè anpil depans militè, li t ap chèche vin mèt espas anlè a; epi tou, politik "èd" pou peyi TyèMonn yo 
t'ap fè chimen l. Pandanstan, biznis meriken Ozetazini té bezwen anpil fòs kouray travayè bon mache. 
Gouvènman meriken te pratike yon politik migrasyon ki anfavè bizismann li yo. 

Moun ki etidye mouvman ekonomi meriken nan epòk la, yo fè konnen biznis yo te rapòte 
anpil benefis. Youn ladan yo ekri, dapre Quid, 1989: ":An reyalite, te gen 5 ane kwasans ekonomik, 
Se paske yo te reyòganize mwayen pou moun pwodui, ki te bay rezilta sa a". Men, apati 1966, biznis 
yo te rapòte mwens benefis: wotè pwofi yo te bese, pandan rekòt yo te ogmante anpil anpil, Etazini 
te blije miltipliye asistans li bay "pòv". Leta meriken te fè gwo defisi nan bidjè 1, akòz lagè kont peyi 
Vyetnam, Pandanstan, Ewòp ak Japon t ap fè konkirans ak Etazini, grasa plan Marshall la ki te reyisi. 


Sitirasyon sa a te bay gwo konsekans, Bizismann yo ki toujou ap chèche plis pwofi, yo 
transfere yon kantite izin nan peyi Ewòp ak Japon; epi, Etazini fè defisi nan boukantay komèsyal ak 
peyi sa yo. 


San di pètèt, pwojè Alyans pou Pwogrè a, se yon politik pou ede biznis meriken ki te gen 
difikilte nan epòk la. 


materyèl pou fè lagè. Avèk Plan Marshall la, biznis meriken 
vin repran pye nan tout domèn. Se yon pratik gouvènman 
meriken genyen: depi ekonomi lakay li gen pwoblèm, li 
anvizaje yon plan pou l ede lòt peyi. Bank Mondyal, FMI, 
Bank Entè/Ameriken (BID), elatriye toujou etidye plan sa 
yo dapre kondisyon ki nesesè pou biznis meriken repran 
pye. Konsa; enperyalis meriken vin gen plis pouvwa nan 
peyi sa y8. Paske prete lajan ak teknoloji, sa vle di fè dèt 
lakay meriken. Fè dèt nan kondisyon sa a, se pèdi dwa 
grandèt majè w nan yon sistèm ekonomik ki pa fèt pou 
moun ki nan malsite! 


Malgre tout verite sa yo, anpil moun rete kwè: 
devlope, se vin gen plis richès; gen lòt ki panse: yon peyi 
ki pa devlope, se yon peyi ki pa sèvi ak teknoloji enperyalis 
la, ki manke lajan pou achte mwayen teknik sa yo,... Gen 
lòt ki vle fè kwè: ta gen wout pou peyi yo swiv si yo vle 
"devlope". Paregzanp, yon ekonomis meriken ki te rele 
Wosto, endike divès kalfou yon peyi dwe travèse pou l rive 
nan wout devlopman an. Tit liv la an franse, se: "Les 
Etapes de la Croissance Economique". Liv sa a, se youn 
nan gwo temwayaj sou fondè mank dega, Oksidantal yo an 
jeneral, meriken espesyalman, montre nan figi kilti lòt pèp 
yo. 


Yon lòt bò, lè y ap pale devlopman, yo wè Lavil k 
ap diminye enpòtans Andeyò genyen nan lavi peyi yo: 
"Pwodiksyon agrikòl la ap chanje fòm, plis peyizan ap 
desann lavil, izin ap bay plis djòb..." Lè yo vle pale pi klè, 
yo di se agrikilti a ki pou soutni devlopman endistriyèl la. 
Peyizan yo pwodui pou bay anpil manje, san yo pa touche 
pou valè efò yo. Chema devlopman sa a pa ka aplike nan 
ka Ayiti. Se vre, pwodiksyon agrikòl la chanje: Viv yo 
okipe plis plas pase danre yo, nan jaden; se vre, peyizan 
desann lavil osnon pran kanntè. Men, izin pa bay plis 

travay pase sa. Malgre gouvènman ayisyen yo bwè tout 
medsin chwal FMI, BID ak Bank Mondyal foure nan gòjèt 
pèp la (Paregzanp, yo touye kochon kreyòl pou yo ka 
pratike mòd agrikilti yo chwazi pou Ayiti: nou va wè sa pi 
lwen). Se vre, tou sa rive pase, men faktori yo pa rive 
anplwaye plis pase 40 mil ouvriye, dapre Fritz Deshommes. 
Se pito sektè sèvis yo ki ogmante plis: bati kay pou lwe, fè 
komès nan lari... 


Yon lòt bò, teknisyen yo toujou plis benefisye pase 
swadizan popilasyon yo di y ap ede yo. Eske se twòp moun 
ki nan malsite ki fè sa? Osnon se paske pwojè devlopman 
yo pa janm touche rasin pwoblèm yo? 


Pou koulye a, nou kenbe: Devlopman, se yon mo fèt 
e founi. Li mache ak tout yon seri lòt, tankou malsite, 
teknoloji, kapital, kwasans ekonomik, elatriye. Men, sa ki 
parèt grav pou nou, se dèske anpil moun ap jwe enstriman 
nan kò mizik la, san yo pa konnen ki son y ap fè. 


An reyalite, depi yo di devlopman, nou wè: Peyi k 
ap kontinye souse lòt yo, bay tèt yo kòm modèl pou swiv. 
Kòmkidire, devlopman se yon liy ki trase pou tout peyi. 
Konsa, yo vle kache chay kiltirèl politik devlopman yo 
pote. Antouka, depi peyi sansi yo di devlopman, yo sipoze 
gen yon kilti ki siperyè tout lòt yo. Sa fè nou wè, politik 
devlopman yo osnon èd pou devlopman yo, gen yon chay 
ipokrizi ak rayisans ladan yo. 


Eske tou sa nou di la yo, vle di: "òganizasyon yo pa 
dwe kontinye goumen pou yo devlope klas popilè yo? Nou 
di devlope klas popilè yo, anvan devlope peyi. 


Pwojè Devlopman ak Lit pou chanjman, se 2 plan 
batay diferan. Oganizasyon popilè yo gen dwa itilize pwojè 


devlopman yo, san yo pa kite wout chanjman an, pou yo 
mambre tèt yo, paregzanp. Men, sa pa vle di batay klas 
popilè yo ap mennen yo, pa pote pwojè pou yo devlope tou. 
Nan dizon reyèlman popilè yo, devlopman pa vle di 
kwasans ekonomik. Solidarite, patisipasyon ak kontwòl 
popilè, se baz pwojè politik pou Devlopman peyi a. 


2.2- Depi kilè y ap pale devlopman an Ayiti? 


Nan prezante liv Remi Bastyen an, ki rele: "Le 
paysan haitien et sa famille", André Marcel d'Ans ekri: 
"Nan ane 1948, ki se moman Remi Bastyen t ap fè ankèt 
sou teren an, yo te fenk derape tren dekolonizasyon an ”. 
Epi, se nan ane apre a, prezidan Twouman ta pral envante 
mo devlopman". Nan sans èd ekonomik pou kwasans. 
Anvan li antre nan nannan koze ki te enterese 1 la, Remi 
Bastyen ekri: "Se yon gwoup etnològ ayisyen ak doktè 
Alfred Metraux, ki te mennen ankèt sa a. Bi ankèt la, se 
jwenn detay sou konesans kiltirèl abitan Vale Mayal. 
Konesans sa a ta dwe sèvi pou yo prepare yon pwojè pilòt, 
UNESCO ak gouvènman ayisyen ta pral tabli nan tèt 
ansanm". 


N ap ajoute: Pat gen anpil tan ki pase, depi 
gouvènman meriken ak bizismann li yo te sispann politik 
lokipasyon yo te tanmen nan Amerik Latin nan (Nou va wè 


“Dekolonizasyon, se politik peyi sousè yo te tanmen mennen nan peyi kote yo t ap piye kòm 
koloni. Anpil peyi ki di yo devlope, se peyi ki piye richès yon latriye peyi yo rele koloni. Lè kèk sektè 
nasyonalis leve kanpe ak mas pèp yo pou yo pran endepandans yo, peyi sansi yo kouri pran devan: yo 
tanmen bay endepandans, men yo konsève menm chapant ki pèmèt yo kontinye piye richès peyi sa yo 
toujou: gen yon seri politisyen ak boujwa ki kontinye reprezante enterè peyi sousè sa yo; lame li 
menm, l ap siveye pou fòs mas pèp yo pa dechalbore chapant sa yo. 

Se apre dezyèm gwo lagè a, peyi sousè yo te derape tren dekolonizasyon an. Se yon kòd 
tou nèf, yo kòde pou yo kenbe peyi k ap sibi yo, nan sistèm kraze zo, kokobe lespri ak souse san an. 
Se nan sans sa a, plizyè save wè: Koperasyon ranplase kolonizasyon tan lontan an. 












































sa gwoup mo sa a vle di, pi lwen), depi nan finisman ane 
1800 yo. 


Kidonk, 2 evenman rankontre nan epòk sa a: 
Dekolonizasyon ak Ed ekonomik pou devlopman. Pandan 
yo di ti peyi yo gran moun tèt yo, peyi sousè yo tabli 
kondisyon pou yo vann lajan ak lòt machandiz nan peyi tou 
nèf sa yo. 


Malgre se zansèt nou yo ki te pran Endepandans yo 
lè yo kale lame franse a, nou pa rive chape anba mòd 
kontwòl sa a. Nou p ap antre nan sije sa a, kwak li 
enteresan anpil. N ap senpman fouye rasin pwojè 
devlopman an Ayiti. 


An nou kontinye ak Remi Bastyen: "Ak efikasite, li 
ede nou konnen pwoblèm peyi a, espesyalman nan agrikilti, 
ijyèn ak edikasyon". Nou vle konprann, Bastyen t ap pale 
sou ankèt pou pwojè a. Ens Bènaden li menm, li ekri: 
"...ONESCO te deside ant 1949 ak 1950, fè esperyans 
pwojè pilòt li a, nan bi pou 1 fè devlopman kominotè 
mache, grasa nivo kiltirèl peyizan yo li vle leve, plis 
kondisyon lavi yo li vle fè vin miyò". 


Bènaden konpare pwojè UNESCO a ak Sosyete 
Labòdèz pou Devlopman Kominotè (SOLADEC), 1971- 
1979, ki vin tounen depi lè sa a: DCCH “, pè Riyo te mete 
kanpe pou alfabetize peyizan yo, epi ankouraje yo fè tèt 
ansanm. Tou 2 pwojè sa yo chwe; Bènaden rapòte pozisyon 


“ DCCH, se devlopman kominotè kretyen Ayiti. Se toujou legliz katolik k ap kondi l. Se menm 
pwojè devlopman yo ! ap mennen, nan edikasyon, sante, agrikilti... 

Jera Pyè Chal ` sou kesyon an, san li pa diskite l: 
"Esperyans UNESCO a pa ta ka reyisi, paske enstitisyon ki 
rele Leta a pa favorize refòm global ki nesesè nan chapant 
la, dekwa pou mas peyizan yo ta vin gen konfyans". 
Pwofesyonèl UNESCO yo, ki maton nan kesyon sa yo, t ap 
aplike teyori ki di: Si yon kote nan yon zòn rive devlope, 
devlopman sa a gen fòs pou l gaye nan tout rejyon an. 
Ositou, si se nan yon sektè ekonomi an sa rive, sa kapab 
enfliyanse lòt sektè yo nan yon sans pozitif. 


Pwojè UNESCO a, se yon pwojè pilòt tout bon vre. 
Depi 1949, pwojè devlopman kontinye plante nan milye 
riral la. Ant. 1949 ak 1970, se sitou leta ki te kenbe labanyè 
pwojè yo. Gouvènman Dimase Estime fonde òganis pou 
devlopman Vale Latibonit (ODVA) ak lajan li prete nan dat 
6 jiyè 1949, nan menm bank pou Enpòtasyon ak 
Espòtasyon Etazini (EXIMBANK); nan menm epòk la, nou 
jwenn sèvis entè/meriken pou pwodiksyon agrikòl (SCIPA), 
haytian american devlopment organization (HADO). Nou 
jwenn tras yo nan langaj peyizan Latibonit ak Plato Santral. 
Nan Latibonit, peyizan yo gen abitid di kanal sipa. Tout 
moun ki pa gen enfòmasyon sou listwa SCIPA, yo ta gen 
tandans konprann kanal yo gen 6 pa lajè. Poutan, se non 
konpayi an, kanal irigasyon sa yo pote (Nou deja wè: pratik 
ki genyen nan Ed pou Devlopman an, se prete lajan epi 
voye konpayi meriken vin ranmase l an menm tan; pratik sa 
a poko chanje. Se baz sistèm koperasyon an). 


Nan Plato Santral, peyizan fè konnen, gen pye bwa 
ki pote laj pote kole. Sa vle di, se pwojè pote kole ki te 
plante yo (Pote Kole, se lòt non HADO te genyen an Ayiti). 


“ Pyè Chal se yon ekonomis ayisyen ki te ekri yon gwo liv sou Chimen Ekonomi peyi a dwe pran. 
Se te nan ane 1965, tit liv la, se: "I'Economie Haitienne et sa Voie de Développement”. Se yon liv ki 
te fè anpil bri nan mitan politisyen ayisyen yo. 

Divès egzanp montre nou, peyizan ayisyen pat ko 
abitye ak pwojè devlopman. Yo te sitou di konpayi pou yo 
nonmen aktivite riral gouvènman yo t ap mennen nan epòk 
la. Jounen jodi a, pwojè devlopman, se yon bagay ki kouran 
nan milye a. Gen plis pas 400 òganizasyon ki pa sou 
lobedyans gouvènman (ONG), k ap mennen aktivite sa yo 
nan miliye a. Yon gwoupman ONG ki rele HAVA (Haitian 
Voluntary Agencies) fè yon resansman: li jwenn plis pase 
140 ONG, leta rekonèt: sa vle di, ki gen dwa pou yo 
fonksyone nan peyi a. Sa gen 2 sans pou nou: 1) HAVA 
sipoze gen ONG k ap travay san yo pa jwenn otorizasyon 
nan men leta; 2) leta pèdi monopòl kondi pwojè devlopman. 
Pwojè Devlopman vin tounen yon branch nan sektè prive. 


Lè nou gade byen, se ONG yo ki plis simaye mo 
devlopman an nan milye riral la (pa gen lontan, depi 
peyizan yo abitye ak mo kle sa a). Men, yo repete l san yo 
pa konnen tout fondalnatal li! Se yon eritaj, yo pa ka detaye 
fasil. Si yon moun mande yon peyizan: Nan ki rasin listwa 
pwojè devlopman plòtonnen, nou kwè l ap gen anpil 
difikilte pou 1 reponn kesyon an kòrèkteman. Jeneralman, 
yo konn reponn: "Se yon pwojè ki vini pou devlope zòn 
nan"; yo konn ajoute: "Nou te nan fènwa; pwojè a vin pote 
limyè". Se prèske menm eritaj la, konsèy kominotè yo kite 
nan milye riral la. Majorite peyizan aprann, nan konsèy 
kominotè: "Wout, se motè devlopman. Se chimen ki pou 
kondi nan devlopman!" 


Men, se pa lespri peyizan yo sèlman, pwojè 
devlopman make. An Ayiti, anpil teknisyen dòmi reve 
travay nan pwojè devlopman. Paske salè a pi gwo! 


Depi 1949, gen pwojè devlopman an Ayiti. Menmsi 


nou pran devlopman an nan sans patizan peze souse yo ba 
li a (devlopman ta egal kwasans ekonomik, dabò...), nou wè 

pa gen sa an Ayiti. Ou menm peyizan, kisa ou wè nan sa? 
Kisa wap fè? Kisa ou wè ou ka fè? Tout peyizan k ap sibi 
anba sistèm nan, ta dwe reflechi sou sa. Ansanm ak 
òganizasyon popilè lavil yo, k ap batay pou chanjman. 
Annatandan, nou pral eseye fouye rasin pwojè devlopman 
nan Amerik Latin nan. Konsa, nou ka pi byen konprann 
devlopman pwojè yo an Ayiti. 


2.3- Kijan enperyalis meriken wè 
devlopman pou Amerik Latin nan? 


Gen 2 mo kle ki merite kèk eklèsisman: se 
enperyalis ak amerik latin. N ap bay ti enfòmasyon sou yo, 
epi n ap bay kèk ransèyman sou politik gouvènman meriken 
abitye mennen nan moso Amerik sa a, anvan nou tonbe nan 
detaye 2 nan gwo pwojè meriken etidye pou rejyon an. 


Gen 5 gwo kontinan sou latè: Afrik, Azi, Oseyani, 
Ewòp ak Amerik. Nou dwe konnen, yon kontinan, se yon 
kantite teritwa osnon peyi yon moun ka travèse san li pa 
janbe lanmè. 


Amerik la, se yon gwoup peyi ki nan menm 
kondisyon jewografik sa a. Menmsi gen Amerik Nò, 
Amerik Sid ak Amerik Santral (Yo konn mete Zile Karayib 
yo ladann), gen yon peyi nan Amerik Nò a (Meksik) ak 2 
lòt Amerik yo, ki pote siyati latin. Ki kote non sa a sòti? Se 
eritaj kolonizasyon an, depi Kristòf Kolon te anvayi peyi sa 
yo. Blan fransè, espayòl ak pòtige te fè moso Amerik sa a 
tounen jaden lakay yo: Yo souse richès peyi sa yo, yo voye 
sere an Ewòp. Mèt bitasyon sa yo tou kite fason yo konn 
manje, pale, abiye... nan moso Amerik sa a. Etank kilti blan 
Sa yo anrasinen nan kilti laten yo yo tou rele moso Amerik 
yo te kolonize a: Amerik Latin. Se yon mannyè ki pèmèt yo 

distenge 1 avèk Amerik anglosaksyon an, ki gen ladan 
Etazini ak Kanada. 


Nou dwe di tou gen yon pòsyon nan Kanada ki pote 
makfabrik kilti latin nan: se Kebèk; se yon franse ki rele 
Jak Katye ki te "dekouvri" l. Pifò Ayisyen Kanada, se 
se Kebèk y ap viv. 


Enperyalis la li menm, se sitirasyon kote sistèm 
kapitalis la chèche kontwole mache ki gen sou latè, dekwa 
pou 1 ka vann machandiz li yo (lajan, materyèl teknik...) 
Yon leta enperyalis, se yon leta ki bay sistèm sa a jarèt; li 
toujou ap chèche mwayen pou l! dominen lòt leta ki gen 
relasyon avèk li. 


Kidonk, depi yo di enperyalis meriken, nou dwe wè 
kantite biznis meriken genyen nan Lemonn, ansanm ak 
gouvènman meriken ki tounen pi gwo jeran biznis sa yo. Pi 
gwo enterè enperyalis yo genyen, se fè anpil benefis san yo 
pa gen lòt sistèm osnon lòt konkiran, k ap talonnen yo. 


Anpil istoryen ayisyen fè konnen, lokipasyon 
meriken te fè Ayisyen sibi nan ane 1915 la, se yon mwayen 
enperyalis meriken te itilize pou 1 chase enperyalis alman 
ak franse nan biznis an Ayiti. Nou p ap antre nan detay sa 
a. Senpman, nou dwe konnen, Etazini se yon peyi 
enperyalis ki toujou vle kontwole Amerik Latin nan. 


2.3.1.- Prensip Etazini nan politik ak 
Amerik Latin. 


Depi yo fin kreye Oganizasyon Leta Ameriken yo 
(OEA) nan dat 14 avril 1948, se meriken kap fè lalwa nan 
òganizasyon an. Politik Etazini nan moso kontinan sa a, 

chita sou 2 prensip: anvayi peyi sa yo, osnon pran tè yo 
(ant 1836 ak 1848, li fè dappiyanp sou 3 gwo moso tè peyi 
Meksik: an total, sa fè 1 milyon 418 mil 403 kilomèt kare; 
sa vle di, 52 fwa pi gwo pase Ayiti; li pase men pran Kiba 
ak Pòto Riko nan ane 1898, li okipe Panama (1903), 

“Nikaragwa 2 fwa (1909, 1912), Ayiti (1915), Dominikani 

(1916), Ondiras (1924)... Lòt prensip la, se soutni diktatè, 

“depi mas pèp yo leve kanpe pou yo reklame dwa yo (Nou 
ka site egzanp Gwatemala, Brezil, Ayiti, elatriye). 


Nan chak peyi sa yo, ak lòt ankò, Etazini mete kò 
lame sou pye pou siveye enterè meriken genyen nan rejyon 
an. An Ayiti, yo dezame Kako ki t ap batay bò kote 
Chalmay Peral ak Benwa Batravil, kont lokipasyon, yo 
kreye jandamri ki se rasin fòs lame Ayiti ki anpeche mas 
pèp la rale yon souf depi sou diktati Divalye yo. An menm 
tan, yo kreye yon sistèm politik pou Ayisyen. Se depite ak 
senatè ki gen dwa reyini pou yo vote dekwa pou yon 
kandida vin prezidan. Konsa, yo retire "patisipasyon" 
peyizan yo te genyen lè yo desann sou Pòtoprens pou yo 
mete jeneral grandon ki gen plis enfliyans, sou pouvwa a. 


Lòt prensip meriken yo swiv nan politik ak Amerik 
Latin nan, se prete gouvènman latino ameriken yo kòb, ba 
yo èd teknik ak militè, pou jistifye prezans gouvènman 
sanginè yo sou pouvwa. Konsa, yo kontribye pou yo kenbe 
mas pèp yo nan grangou, nan touni, nan malsite. Konsa tou 
gwo konpayi meriken tankou Standart Fruit paregzanp, ka 
fè gwo biznis, menm jan nan faktori kote ouvriyèz ayisyen 
ap mouri pwatrinè, akòz yo mal peye yo, epi kondisyon 
travay yo pa sanble ak kondisyon travay moun. 

2.3.2.- Alyans pou Pwogrè: é Konplo 
sou do mas pèp latino/ameriken an. 


Se nan finisman ane 1950 yo, gouvènman meriken 
tanmen mennen pwojè devlopman nan Amerik Latin nan. 
Anvan, se sèlman konpayi meriken ki t ap fè biznis nan 
domèn agrikòl ak komèsyal, sitou. 


Nou fenk wè, nan koumansman ane 1900 yo, li te 
aplike politik lokipasyon nan moso Amerik sa a. Men, 
sanble, politik dekolonization lòt peyi enperyalis yo tankou 
Angletè, Lafrans... te blije mennen anba drapo Nasyon Zini 
nan epòk la, politik sa a te dekouraje politik lokipasyon 
meriken an. 


Fòk nou di, depi apre lè prezidan meriken ki te rele 
Monwo, te deklare ' devan Kongrè meriken: "Amerik la se 
pou ameriken li ye" (nou pa konnen si li te vle di Amerik 


“ Se yon pwojè ki te gen yon bidjè inisyal ki monte nan nivo 100 milyon dola konsa. Jan nou pral 
wè sa atravè Deklarasyon Prezidan Amerik yo, se yon pwojè ki pwopoze fè edikasyon refòm agrè; 
simaye pwogrè teknolojik: bay swen sante, lojman; fè alfabetizasyon; epi, sitou, mennen aktivite prive 
pou devlopman. Se nan bi pou monte nivo kwasans Amerik Latin, nan nivo 2,596 chak ane. Nan 100 
milyon dola a, Amerik Latin dwe degaje l pou ! prete 80 milyon dola; Etazini te reponn pou l bay èd 
pou 10 milyon; epi, lòt sous ta bay 10 milyon. 

Se menm Akò Entè/Ameriken pou antrèd la (ki te siyen nan ane 1947), ki t ap kontinye 
atravè Alyans pou Pwogrè, Bank Entè/Ameriken pou Devlopman (BID), te gen tan fonde nan ane 
1959. Zouti finansye sa a nan men meriken pou yo kondi politik y ap mennen nan Amerik Latin nan. 
Sonje ki wòl li jwe nan PEPPADEP, atravè Biwo Entè/Ameriken pou Syans Agrikòl (IICA) osnon 
dirèkteman (Etap Repeplay ak kochon grimèl). 


” Nan dat 2 desanm 1823; prezidan sa a (1817-1825) te fè yon diskou devan Kongrè meriken 
(Depite ak Senatè reyini) pou l fikse pozisyon Administrasyon meriken devan Alyans peyi Ewòp te 
fè ("La Sainte Alliance). Pretansyon pou domine Lemonn te parèt nan diskou sa a. Konsa, Amerik 
Latin vin espoze devan menas meriken ki pretann ap pwoteje ! kont danje anvayisman peyi Ewòp yo, 
yo pi konnen politik sa a sou non doktrin Monwo: Etazini ap repouse tout entèvansyon peyi Ewòp ta 
gen lide fè an Amerik, menm jan li p ap entèveni nan zafè ki regade peyi Ewòp yo. 

la se pou tout moun peyi Amerik, osnon si li te vle di se 
pou Etazinizyen sèlman), gouvènman meriken konsidere 
Amerik Latin nan, tankou lakou dèyè kay li: yo pase men 
pran Kiba ak Pòtorico nan men peyi Espay, lè yo remake 
pèp kiben an fin genyen batay li t ap mennen kont Espayòl 
yo (Depi lè sa a, yo tabli baz militè yo nan 
Gwanntanamo...), yo pran yon moso Panama pou yo tabli 
Lekòl militè pou rejyon an, ansanm ak kanal Panama a; 
lekòl militè ap fòme moun ki pou siveye "sekirite" Etazini; 
kanal la, se baz chapant pou bizismann meriken yo ka fè 
komès pi byen... 


Politik sa a pèmèt meriken yo reyalize 2 bi: ranmase 
plis richès nan peyi sa yo, epi tabli kondisyon politik ak 
militè pou yo ka toujou mennen biznis nan Amerik Latin 
nan. 


Malgrè tout miray yo leve pou siveye enterè yo, 
meriken rankontre anpil difikilte pou yo kenbe sistèm nan, 
san yo pa tire kout zam. Paregzanp, malgre tout prekosyon 
sa yo, nan ane 1959, pèp kiben an leve kanpe ansanm ak 
revolisyonè konsekan, pou yo kouri dèyè prezidan/jeneral 
tyoul meriken ki te rele Fulgencio Batista a; nan ane 1979, 
pèp nikaragweyen. an te soutni lit Sandinis yo t ap mennen 
kont rejim Somoza a, ki te yon restavèk meriken. 

Se sitou apre revolisyon peyi Kiba a, gouvènman 
meriken vin mennen politik devlopman nan Amerik Latin 
nan. Jera Pyè Chal di: se yon lagè diplomatik, gouvènman 
meriken te mennen nan epòk la kont peyi Kiba. Apre plizyè 
tantativ anvayisman ak anpwazonman ki chwe, li reyini 
OEA nan dat 12 dawout 1959 nan Sanntyago, kapital peyi 
Chili. Pou 1 te eseye fè gouvènman kiben an bat ba, epi 
kreye yon komisyon Vijilans ki pou veye sou lapè nan 
Karayib la. Nan reyinyon sa a, delege meriken yo te 
pwopoze (dapre Jera Pyè Chal, nan "El Caribe 

contemporaneo): "Pou kalme tansyon nan Karayib la, OEA 
dwe: 


"Deklare koperasyon kòm prensip pou rezoud 
tansyon ki egziste yo; 


"Nonmen yon komite ki pou etidye sitirasyon 
Karayib la: "Tabli yon komite entè/ameriken pou lapè: 


Se premye baz pwojè Alyans pou Pwogrè a, meriken 
te poze. 


Nan dat 19 novanm 1961, minis zafè Etranje 
Kolonbyen an, mande pou Sekretè Jeneral OEA a reyini 
minis parèy li yo, pou "konsidere menas ki genyen sou lapè 
ak endepandans Leta Ameriken yo". Dapre minis kolonbyen 
an, "menas sa yo sòti nan entèvansyon pisans ki pa nan 
blòk la, ap fè. Pisans sa yo anchaje pou yo kraze solidarite 
Ameriken yo". Li enpòtan pou nou souliyen, pawòl minis 
kolonbyen an lonje dwèt karebare sou Inyon Sovyetik ak lòt 
peyi Lès yo, ki te konn soutni Revolisyon Kiba a. Koulye 
a, peyi sa yo ap kolabore ak gouvènman meriken! 


Men kisa Sekretè Leta Meriken an, Dean Rusk, te 
egzije nan reyinyon Punta del Este ki te fèt nan peyi Irigwe, 
nan dat 22 janvye 1962: 


a) Retire rejim Kastro a nan patisipe anndan sistèm 
entè/ameriken an (Nou fenk tande prezidan Venezwela a, 
Kalòs Anndres Perèz reklame pou Kiba retounen nan sistèm 
sa a); 


an) sispann komès ki toujou ap fèt ant Kiba ak rès 
peyi Amerik Latin yo, espesyalman trafik zam yo; 

an) mete an pratik, yon seri aksyon ak mezi 
endividyèl osnon kolektif, ki pou ranfòse defans kont 
agresyon politik. 


Se dezyèm fondasyon, meriken te fouye'pou 1 mete 
kanpe Alyans pou Pwogrè! 

N ap raple: se ant 1950 ak 1960, Etazini mete plan 
"Ed pou Devlopman" sou pye nan Amerik Latin nan. Pwojè 
Alyans pou Pwogrè a chita sou yon prensip kle: se èd peyi 
etranje (lajan ak teknoloji), ki pou devlope Amerik Latin 
nan (OCLAE, jen 1988). Se nan Asanble Punta del Este a, 
gouvènman latinoameriken yo apwouve pwojè sa a. 


Devan Asanble Jeneral Nasyon Zini, pap Pòl 6 
batize pwojè sa a, nan menm epok la: "Devlopman, se non 
tou nèf Lapè genyen". 30 ane apre, 2 save meriken blije 
rekonèt: Politik èd pou devlopman, Etazini mennen an 
Ayiti, se pito yon politik pou peyizan pati kite zòn lakay 
yo, osnon peyi yo. Nou konprann, se pa ak zam fannfwa 
sèlman, enperyalis yo fè lagè! 


Nou dwe ajoute: Pwojè Alyans pou Pwogrè a gen 
orijin li tou nan leve kanpe, mas pèp Gwatemala, Brezil, 
Chili, elatriye, t ap fè pou yo chanje kondisyon lavi yo. 
Gouvènman meriken reyaji, ansanm ak bizismann li yo; yo 
bay Santral Ransèyman meriken (CIA) kat blanch pou 1 fè 
koudeta kont prezidan Arbenz... menm jan yo fè sa kont 
prezidan Allende (1973), kont prezidan Aristid (1991). 


An Ayiti, te gen yon mouvman popilè ki te 
koumanse nan finisman ane 1950 yo. Mas pèp la te 
mobilize dèyè prezidan/kandida Danyèl Fiyole; lame 
debake, militè yo anbake prezidan pwovizwa a nan dat 19 
jen 1957. Sou lòd jeneral Tonmsonn Kebwo, lame touye 
anpil nan mas pèp katye popilè yo, espesyalman sou Bèlè 

ak Lasalin. Franswa Divalye pran pouvwa a ak fòs ponyèt 
lame nan "eleksyon 1957" yo, li tabli yon diktati fanmitay, 
apre li fin kraze ti rès òganizasyon ki te rive pran pye nan 


peyi a. 


Pwojè Alyans pou pwogrè a pat pran touswit an 
Ayiti. Nou pa konnen pou ki rezon. ODVA te blije fèmen 
nan ane 1965; men ak konkou meriken, diktatè Franswa 
Divalye te louvri HACHO nan Fawès peyi a (Pati ki pi sèch 
nan Labitonit ak Nòdwès peyi a) nan ane 1966 (anvan 
menm deklarasyon prezidan Amerik yo). N ap mande: èske 
se enpòtans estratejik rejyon an ki fè sa? Nou pa dwe bliye, 
se nan zòn sa a, yo sasinen vanyan gason ki te rele Jak 
Estefèn Aleksi a! 


Anvan nou kontinye sou pwojè alyans la, n ap raple 
senpman: Fawès ayisyen an gen yon pòsyon lanmè Mòl Sen 
Nikola, ki pi reponn nan Amerik Latin nan, pou batiman 
machandiz akochte; epi tou, vil la chita tou pre wout lanmè 
kote batiman komès meriken pase pou yo transpòte 
machandiz an Ewòp ak Etazini. Epi tou ankò, meriken gen 
abitid tann kabann li, anvan dòmi nan je l: Nan ane 1999, 
kontra Gwantanamo a pral bout; gouvènman kiben an pa 
gen entansyon pou 1 lwe moso tè sa a ankò. 


Enperyalis meriken gen pwoblèm; oubyen li anvayi 
Kiba pou 1 jete gouvènman kiben an, oubyen li pran Mòl 
Sen Nikola nan men nou. Nou pa mande pou malè tonbe 
sou nou toujou, men nou konnen: Devan yon danje, 
gouvènman yo toujou chwazi solisyon ki pi fasil la, sitou lè 
yo gen anpil tèt chaje! 


Nou rive koulye a sou zak ki bay pwojè Alyans pou 


Pwogrè a plis jarèt nan rejyon an: se deklarasyon prezidan 
Amerik yo te fè nan dat 12-14 avril 1967, nan Punta del 

Este ankò! Se yon deklarasyon sou prensip koperasyon an, 
yo detaye; li te gen yon pwogram tou. Prezidan yo te chita 
deklarasyon yo sou 6 prensip: 


- Inite Amerik Latin nan, ak solidarite pèp ameriken 
yo; 

- Devlopman rejyon an dapre pwojè ekonomik, 
sosyal ak kiltirèl pèp yo; 

- Devlopman baze sou Alyans pou pwogrè a; 

- Volonte demokratik pou leve nivo lavi pèp yo; 

- Egalite Ras yo nan Tèt Ansanm ak Fratènite 
Amerik yo; 

- Antrèd ak koperasyon peyi etranje. 


Nan epòk sa a, Prezidan Amerik yo fè tout moun 
konnen: "Solidarite Nasyon yo, ak fèm volonte yo pou 
mennen - nan yon sosyete ki gen libète, jistis ak 
demokrasi", se nannan prensip deklarasyon an. 


Prezidan yo kwè, se endistri ki pral "devlope" 

Amerik latin nan. Pwodiksyon endistriyèl sa yo kapab vann 

nan yon mache ki rele Mache Entè ameriken. Men se rekòt 

danre yo ki pou sipòte egzijans izin yo. Sa vle di, se voye 

vann aletranje pou peyizan yo ka gen kòb ou - byen achte 

pwodwi endistriyèl yo. Etank, fòk yo moulen lespri peyizan 

yo pou yo ka aprann sèvi ak pwodwi endistriyèl sa yo, 

prezidan yo anvizaje pou yo fè alfabetizasyon, ogmante 

kantite lekòl... Ansanm ak politik pou kraze sistèm lavi 

peyizan yo (paregzanp, dekouraje yo nan pwodui viv 

reyèlman), politik edikasyon an pral montre bon kote lavil 

yo. Paske izin yo bezwen fòs kouray, epi modènizasyon an 

egzije kèk "konesans" baz. Anplis, etank izin yo bezwen fòs 

| kouray ki an sante, yo panse mennen kanpay pou chase 
maladi ki pi kouran yo. 

Angwo, leta ap fè depans pou mete kondisyon 
materyèl ak sikolojik kanpe, pou bizismann vin souse san 
travayè yo. 


2.3.3.- Santa Fe II “: Lafòs kache dèyè 
devlopman! 


Pou nou koumanse, n ap di te gen yon premye 
dokiman 4 save meriken ki nan pati Repibliken an (pati 
Ronal Rigann, Jòj Bouch...), te prepare pou gouvènman 
Ronal Rigann nan. Se L. Francisco Bouchey, Roger 
Fontaine, David.Jordan, ak lyetnan jeneral 
Gordon Summer; yo te reyini nan Santa Fe, kapital New 
Mexico. (Youn nan eta meriken). 


Angwo, kisa SANTA FE I ” te deklare? 





" Nan ane 1989, gen yon gwoup 10 save latino-ameriken, ki te deja reponn lotè Santa Fe II yo. 
Enriqueta Cabrera te reyini repons yo nan yon liv ki rele: "Respuestas a Santa Fe II". Nan liv sa a, lotè 
yo montre pwojè Santa Fe II a, se yon lòt mòd entèvansyon meriken etidye pou Amerik Latin nan, yo 
demontre, meriken vle toujou enfliyanse politik Amerik Latin nan. Epi sitou, plan Santa Fe Il a menase 
jefò peyi Latino-Ameriken yo ap fè pou yo tabli demokrasi nan rejyon an. 

Dapre Save latino ameriken sa yo, meriken vini ak Santa Fe II, paske gouvènman latino 
ameriken yo pran inisyativ pou yo rezoud kèk pwoblèm politik nan rejyon an. Yo site gwoup 
Contadora ki vin tounen Gwoup Rio, kote politisyen latino ameriken ap poze pwoblèm Amerik Latin. 


" Yon Latino-ameriken ki rele Alfredo Vasquez Carrizosa, site konklizyon Santa Fe I, lè li t ap 
demontre rapò Santa Fe II ak politik Entèvansyon Etazini mennen an Amerik Latin. Nan paj 31 li pran 
konklizyon an pou l chita baz fo sipozisyon Administrasyon Rigann nan. Nan Santa Fe l, lotè yo te 
konkli: "Libète fondalnatal li yo ak pwòp enterè ekonomik yo, mande pou Etazini ta, epi aji tankou 
you pisans ki sou premye plan (wòdpòte)... Yon lòt jan, Etazini ap fè bak... Menm Karayib la ki se yon 
espas lanmè epi yon sant kote yo fè rafinay petwòl pou Etazini, l ap vin tounen yon teren maksis- 
leninis (ki se kòlide ki depaman ak pratik meriken: se nou menm ki ajoute pati sa a). Peyi nou an pa 
janm viv yon sitirasyon ki menase 1 konsa, sitou sou kote Sid li. Yo pa janm abize politik etranje 
Etazini, ni bandonnen 1, ni trayi tankou koulye a; alye Sid li yo ap fè sa nan Amerik Latin nan... 

"Oubyen lapè Sovyetik la, oubyen yon ofansiv pou Etazini pwojte ! kòm pisans ameriken 
onivo mondyal: se solisyon derechany la. Nou pa ka ranvoye lè. pou nou pran desizyon an, pou yon 
lòt dat" (Nan Respuestas a Santa Fe II: Santa Fe II y la intervencion permanente de los Estados Unidos 
en América Latina, paj 25). 

Konklizyon sa a, se yon repons kont politik Dwa Moun Jimmy Carter t ap mennen nan 
finisman ane 70 yo an Amerik Latin; se reprann lotè meriken yo envite Rigann reprann doktrin 
Monnwo a, ki pale sou sekirite nasyonal Etazini, se sou pretèks sa a, meriken anvayi peyi latino 

"Se pa lapè, se lagè ki nòmal! nan relasyon 
entènasyonal (ant nasyon yo). Manje, se yon zam nan 
Lemonn ki nan lagè". Epi yo ta renmen wè peyi amerik 
latin yo sispann pwodui viv, pou yo ka achte nan men 
Etazini. Se danre pou yo ta pwodui, pou voye vann 
aletranje". 


Pi lwen, dokiman SANTA FE I an ajoute pou 
bizismann yo ak ONG yo vin jwe gwo wòl nan devlopman 
peyi yo. Dapre dokiman sa a, se sekirite, lapè ak libète y ap 
chèche pou Amerik la. 


Yon gwoup maton nan zafè ekonomik, ki nan biwo 
Kontabilite Jeneral Etazini, reyalize depi 1973 jouk rive 
1980, Etazini bay Ayiti èd pou 218 milyon dola (manje + 
asistans ekonomik). Etank èd sa yo pa regle anyen nan zafè 
devlopman, yo pwopoze pou Etazini: 


1) Sèvi pi plis ak òganizasyon prive yo, ak volontè yo 

2) Fè presyon pou chita yon pwogram Konpayi pou lapè 
("Peace Corps") 

3) Travay dirèkteman avèk pèp ayisyen an. Kidonk, malgre 
Etazini te toujou kontinye soutni gouvènman kòwonpi Jan 
Klod Divalye a, li te anvizaje travay ak ONG. Se konsa 
biwo meriken pou Devlopman (AID) " an Ayiti vin gen 
kat blanch pou 1 kreye ONG li vle. Se konsa, vin gen CDS, 
AOPS... 





ameriken; se menm fo rezon sa a ki fè li drese militè latinoameriken yo pou touye mas pèp k ap 
revandike dwa yo nan Amerik Latin. 


19 Men wòl Biwo sa a genyen dapre Guillermo Castro Herrera: "Aksyon AID dirije nan sans pou 
1 rive nan 3 bi konkrè: 1) diminye wòl leta epi bay sektè prive a bourad; 2) kolabore nan politik ajiste 
FMI ap mennen; 3) kontribye pou bese nivo pwotejman mache yo, dekwa pou peyi yo vin pi konpetitif 
sou mache entènasyonal la: epi, dekwa pou yo kapab ogmante espòtasyon yo" (Politica y cultura en 
Santa Fe II, paj 171). 

Politik AID an Ayiti, se sitou fè peyizan desann 
lavil, mete plan pou anpeche klas popilè yo fè anpil pitit...; 
nan agrikilti, pwojè rebwazman yo, antre nan plan batay 
pou pratike rekòmandasyon SANTA FE I yo. Gen yon 
dokiman meriken ki te di kare bare: 


"Sou chak 100 kawo tè ki plante koulye a, ak viv, 
fòk 30 ladan yo pa sèvi pou plante viv ankò. Sa fè preske 
400 mil kawo tè nan peyi a ki p ap sèvi pou plante viv. 
Men, pou plan yo genyen, kantite sa a pa anpil. Etan 
lavalas ap lave tè sa yo, kòm tè sa yo pa bay ankò bon 
rekòt mayi, pitimi, patat, nou dwe wete viv, pou plante pye 
bwa (fwi) sou tè sa yo, dekwa pou yo jwenn pwoteksyon". 


Pwojè CBI la, se yon pwojè ki vin mete Santa Fe I 
an aplikasyon. 


Lè jounalis wè menm politisyen repibliken sa yo 
parèt ak yon lòt dokiman yo fè nan menm vil Santa Fe a, 
yo batize 1: Santa Fe II. An reyalite, dokiman an pote tit: 
Yon plan batay pou Amerik Latin nan ane 1990 yo! 


Dokiman an toujou gen aktyalite: Ane 90 yo poko 
fini; Amerik Latin nan toujou gen pwoblèm. Sòf, repibliken 
yo pa sou pouvwa ankò Ozetazini. Se demokrat Bill 
Klintonn ki gen mayèt la. Men, dapre nou menm, sa pa 
chanje anpil bagay nan plan an, paske gouvènman yo jere 
peyi yo dapre enterè klas bizisman yo. 


Ki pwoblèm yo te wè ki genyen? 
Lotè yo te souliyen 4 gwo pwoblèm ki ta menase 
sekirite Etazini: Se terorism, mouvman ame, trafik dwòg ak ` 


migrasyon. Anvan yo pwopoze plan pou yo rezoud 
pwoblèm sa yo, yo esplike kòz pwoblèm yo apati sa yo rele 

etatism la: Sa vle di: "pouvwa leta a gaye nan tout chapant 
sosyete a, epi li bwè tout". Yo konkli: "Depi gen yon rejim 
etatik nan yon peyi, pa gen demokrasi!" 


Lotè yo distenge ant gouvènman ki pase nan 
eleksyon, ak "gouvènman" ki chita nan baz chapant leta a. 
Paregzanp lame, tribinal ak enstitisyon sivil la, yo tout fòme 
sa lotè yo rele: gouvènman Pèmanan nan yon peyi. Kidonk, 
gouvènman pèmanan an, se enstitisyon, eleksyon pa ka 
chanje fòm ak nannan yo. 


Se vre, pouvwa reyèl nan nenpòt ki rejim, chita nan 
chapant enstitisyon sa yo. Se yon reyalite, men verite lotè 
yo vle kache se sila a: pa gen diferans fondal natal ant 
gouvènman/eleksyon yo ak gouvènman pèmanan yo: tou 2 
ap sèvi enterè klas piyajè yo. Se pa dire yon gouvènman, ki 
esplike nati li, se pito enterè 1 ap defann, ki bay mak fabrik 

| li. Eske se pa konfizyon lotè yo vle mete nan tèt moun? 


| Antouka, lotè yo kontinye: "Rejim dirijis sa yo, piti 

piti, pran plas inisyativ sitwayen yo, lè yo diminye degre 

libète sitwayen yo nan sosyete sivil la". Nou wè pa gen 

anyen ki te rete pou yo ekri: se boujwa sèlman ki gen dwa 

mennen aktivite ekonomik! Yo esplike: "Men, nannan 

pwoblèm nan, li chita nan espas kiltirèl la". Anfen, lotè yo 

di: "Politisyen meriken yo dwe voye mesaj sa a, li klè epi 

li san detou: Bon vwazen an retounen, epi li vini pou l 
rete". 


Pawòl sa yo gen anpil menas dèyè yo, lè nou kwaze 
yo ak politik Etazini abitye mennen nan Amerik Latin nan 
(Nou te wè kèk moso ladann!) 


Anvan lotè yo rive nan nannan koze yo, yo fè yon 
kout je sou plan batay, militan pou chanjman yo mete 

kanpe pou yo goumen: "kilti, osnon tout valè ki genyen nan 
sosyete a, li gen plis enpòtans pase ekonomik la..." (N ap 
di: pran ekonomi sa a nan sans meriken, paske lè meriken 
di ekonomi, li wè biznis pou fè lajan sèlman!) 


"Li posib pou maksis yo kontwole osnon chwazi 
modèl rejim yo vle grasa eleksyon demokratik, si yo rive 
kreye valè ki dominen sosyete a... Sa sipoze, yo gen 
mwayen pou yo enfliyanse relijyon, lekòl, laprès ak 
inivèsite". Kidonk, li klè: Dokiman Santa Fe II a vle montre 
enterè Etazini genyen pou 1 ranfòse kontwòl li genyen sou 
kò lide k ap devlope nan Amerik Latin nan. Dayè se poutèt 
Sa, lotè yo atire atansyon gouvènman meriken sou reyalite 
sa a. Nan klima demokratik, pi bon mwayen pou mete yon 
rejim etatik kanpe, se itilize metòd pou kontwole kilti 
nasyonal la. Yo bay egzanp: "Mouvman maksis Amerik 
Latin yo rete fidèl ak lide sa a. Se entelektyèl ak etidyan k 
ap dirije mouvman sa yo; se pa travayè yo". Nou tout 
konprann, kriz diktati 30 septann nan, pete nan Inivèsitè 
Leta Ayisyen an, ansanm ak antrepriz leta yo, se mwayen 
pou yo vin gen kontwòl mouvman popilè nan peyi a! 


Apre yo fin chita baz dokiman an, save meriken yo 
deplòtonnen plan batay yo, Se yon plan ki gen 2 gwo pwen: 


Pwen enstitisyonèl la gen 4 branch: 


1) Etidye pwogram ki pou ranfòse demokrasi, nan 
mete lame ak kilti politik nan pwogram sa a; 


2) Limite pati ki kont demokrasi yo; 

(Pito nou li: Pati ak òganizasyon k ap lite pou 
chanjman nan Amerik Latin nan, paske politik anbasad 
meriken nan peyi sa yo, se kraze gwoup sa yo, ratibwaze 
militan yo...) 

3) Ranfòse enstitisyon demokratik lokal yo: Sendika, 
gwoupman patwon endepandan, Lachanm komès ak 
òganizason k ap fè edikasyon; 


(Nou gen tan wè ki pòtre òganizasyon gouvènman 
meriken chwazi kòm patnè nan mòd demokrasi li vle tabli 
nan peyi sa yo; gade kisa yo chak pran kòm pozisyon nan 
koudeta 30 'septanm nan, epi nou va konprann ti kòmantè 
nan nimewo 2 a, epi tou nou ka sipoze ki demokrasi 
Gouvènman meriken ak bizismann li yo vle tabli pou 
Ayiti). 


4) Ogmante kapasite Etazini genyen pou l aprann 
Fòs Lame Amerik Latin yo, valè Demokrasi genyen. 

- Pwen ekonomik la gen 3 pati: 

1) Se pou Etazini ajiste pyès dèt la '' nan motè 
machin ekonomik li, paske "degradasyon ekonomik dèt la 
fè an Amerik Latin, degradasyon sa yo bay yon konsekans 
negatif, ki fè nan lavant machandiz meriken yo, ekonomi an 
pèdi yon posyòn mache ki egal ak 70 milyon dola". 


Se pou Etazini chanje fòm dèt la, dapre save 
meriken sa yo. Paregzanp, yon boujwa etranje osnon 
nasyonal ka achte yon kantite dèt an dola, epi li chanje l an 
monnen lokal. Si se 50 milya dola konsa, kapitalis la ap 
peye bank meriken an 25 milya dola meriken, epi Bank 
Santral peyi ki dwe a, ap peye 1 50 milya peso (goud, nan 
ka Ayiti). Akondisyon yo mete lajan sa a nan biznis k ap 
pwodui; 





1 Se kont politik ajisteman sa a, Komite Entè/Fakilte (ki ta pral tounen Federasyon Nasyonal 
Etidyan Ayisyen (FENEH) nan dat 27 fevriye - 1ye mas 1987, nan kongrè Damyen an), te mennen yon 
grèv 46 jou, ki te koumanse nan dat 22 jen 1986. Depi lè sa a, Etidyan yo fè mas pèp la konnen Plan 
Meriken genyen pou Ayiti. 

2) Se pou yo devlope mache nasyonal nan Amerik 
Latin nan. Bezwen moso kontinan sa a, se travay epi 
pwodui. Se rejim kapitalis demokratik la (Pezesouse ak 
eleksyon!) ki ka pèmèt yo pwodui bon mache, anpil 
machandiz pou konsomatè. Se pou yo privatize biznis leta 
yo, kraze chapant biznis leta yo, epi ankouraje sektè prive 
a, 


3) Pwojè CBI “ la bezwen yo relanse , laji 1, epi 
pwolonje 1 pou 12 lane ankò, jouk nan lane 2000: 


"Tè, klima ak pri mendèv ak teknoloji bay Etazini 
avantaj pou 1 pwodui sereyal sou Meksik, Amerik Santral 
ak Karayib la. Anfas, Basen Karayib '" la gen avantaj pou 
1 pwodui fri, legim ak sik". 


(Se levanjil sa a, ekonomis tankou Mak Bazen, Lesli 
Delatou... ap preche sou non "Avantaj konparatif la". 
Kòmkwadire, pozisyon jewografik peyi sa yo ba yo avantaj 
pou yo fè danre pase yo fè viv. Sa ekonomis sa yo pa di, 
yo gen powjè lage mas pèp 2 pye mare nan tab meriken). 


Lotè Santa Fè yo regrèt dèskè "malgre avantaj sa a, 
mayi ak pwa, se rekòt yo fè plis nan anpil peyi sa yo". Yo 
ajoute: "Ti peyizan Gwatemaltèk ak Kosta Riken ta kapab 





"" CBI: Se caribbean Bassin Initiative (Se pwogrè gouvènman Rigan nan te tabli pou zòn Karayib 
la). Se yon pwojè yo pale anpil sou li, sitou sou reny Janklod Divalye. Anpil pawòl, anpil koze sou 
kesyon sa a. Minis Zafè Etranjè ki rele Jan Wobè Estime te konn kleronnen, pou fè Ayiti tounen yon 
Tayiwann nan Karayib la. Pwopagann yo te konn fè aletranje, se kòmkidire ouvriyèz/ouvriye yo pa 
koute chè, yo dosil... Gouvènman an t ap vann fòs kouray travayè faktori yo nan reklam. 

Se vre, fyo enstale faktori nan peyi a, men pa gen okenn kwasans ekonomik, ni Ayisyen 
yo pa benefisye anyen. Se sa ki fè nou kwè: CBI, se yon rèv ki tchake an miyèt moso. Chak minis ak 
lòt gwo potanta nan lame ak biwo leta, pran moso milyon pa yo, nan konbinezon ak mèt faktori sou 
do travayè ayisyen. 


" Basen Karayib la, se rejyon, tout Antiy yo fòme ansanm ak teritwa ki bòde ak lanmè Karayib 
la, menm jan yo site l nan tèks la, se Meksik, tout Amerik Santral la ak Zile Karayib yo. 

fè pi gwo benefis si yo plante melon, aspèj, franbwaz, 
elatriye pou yo vann Ozetazini, epi achte mayi nan men 
meriken". 


Lè nou sonje mayi, se nanm kilti Amerik Latin nan; 
lè nou sonje mayi ak pwa, se manje ayisyen; lè nou raple 
nou: Fè jaden pou jwenn manje nou bezwen, se youn nan 
pwen sansib peyizan ayisyen; lè nou sonje tou sa, nou gen 
tan wè ki politik meriken vle mennen nan Amerik Latin 

! nan: Se kontwole pi plis toujou (mezi yo kapab) politik 
gouvènman latino ameriken yo ap aplike; se fini meriken 
vle fini ak Mouvman Popilè Latino Ameriken yo, ki 
kontinye reklame: Jistis sosyal, patisipasyon ak kontwòl! 


Yon lòt bò, Santa Fe II mande pou gouvènman 
meriken tabli baz pou bizismann meriken fè plis lajan 
toujou nan rejyon an. Si yo rive rache jaden viv yo epi 
plante legim ak fwi, gen 2 avantaj bak ak moustach y ap 
genyen: 1) Se meriken ki pral fikse pri pou yo achte fri ak 
legim sa yo, menm jan yo fè sa pou kafe a; 2) Kle vant 
Latino Ameriken yo vin nan men meriken. Lè sa a, agrikiltè 
| meriken ap vann plis gren. Anplis, si meriken rive tabli plis 
izin dapre solisyon yo pwopoze pou "rezoud" pwoblèm dèt 
la, pral gen mwens abitan k ap anvi pran kantè. Etank, pou 
menm kalite travay la, ak plis tan, san dwa revandikasyon 
sosyal, endistriyèl yo peye ouvriyèz/ouvriye yo, salè ki pi 
ba nan peyi Amerik Latin yo, pase salè yo bay Ozetazini 
menm, konsa y ap fè plis benefis toujou. 


Boutofen, si yo rive kontwole chapant k ap devlope 
kò lide nan Amerik Latin nan (Lekòl, Inivèsite). Kraze ti 
legliz ak lòt òganizasyon popilè, y ap fè plis pase 2 kabès: 
paske klas popilè yo pral gen mwens posibilite pou yo wè 
pi klè, pou yo konprann sitirasyon enjistis y ap andire yo, 
pi byen. Menmsi lavi yo, se deja yon "lekòl" lavi tou vivan. 

Nan sans sa a, Alyans pou pwogrè, Santa Fe I ak 
CBI (menmsi nou pa li yo an fondè), Santa Fe II, yo tout, 
se yon sèl pwojè: Ranfòse pozisyon dominasyon Etazini 
genyen sou Amerik Latin nan, se bi prensipal la. Gade pou 
nou wè byen: prensipal rekòt Etazini, se mayi, ble, avwan, 
lòj, diri, sògo, fwen, sèg, tabak, ponmtè, pwa, pistach, 
bètrav, pònm, rezen... Menm si yo pwodui anpil zoranj, 
pamplemous (yon kalite chadèk), sitwon, koton, yo bezwen 
lòt peyi fè danre sa yo pou yo tou. Amerik Latin nan fè 
kilti sa yo tou. Sa fè bizismann meriken nan agrikilti gen 
pwoblèm mache pou yo vann; yo pwodui anpil, grasa 
fasilite teknik yo genyen. Konsa, yo mande pou gouvènman 
meriken sentre bas gouvènman latino ameriken yo dekwa 
pou dekouraje peyizan yo nan fè jaden viv. Gouvènman 
meriken pwomèt l ap mete pwojè travay sou pye, ki mande 
anpil fòs kouray; se ta pwojè wout, konsèvasyon sòl, 
elatriye. Se baz chapant ki pou fasilite transpò ak mache 
(pou vann pwodui, distribye yo), dekwa pou aktivite faktori 
yo ka mache pi byen. Kantite peyizan ki pral desann lavil 
ap ogmante, faktori yo ap gen anpil prenè djòb pwatrinè; 
bizismann yo ap fè plis koutay sou fòs kouray travayè sa 
yo. Kolonn travayè sa yo ki bezwen travay, pral asepte 
nenpòt ki sa- lè pou yo pa mouri ak grangou, epi pou yo 
pete konsyans yo kòmkidire y ap travay. 


Se klas piyajè meriken yo, ansanm ak kòkòday 
latino/ameriken yo, ki jwenn avantaj yo di ki genyen nan 
pozisyon jewografik parapò ak Etazini an. Se mas pèp yo 
k ap pèdi lè yo kite gouvènman yo kontinye mennen bak 
peyi yo, pou kont kò yo. San yo pa patisipe reyèlman, epi 
kontwole responsab yo. 

III.. PEPPADEP AK ODVA: 2 
TEMWEN ENPOTAN NAN 
POLITIK 
DEVLOPMAN PIBLIK AN AYITI. 


Depi 1948 jouk jounen jodi a, gouvènman ayisyen 
ap mennen pwojè devlopman riral nan peyi a. Nan domèn 
agrikòl espesyalman, nou ka site, pou pi pre nou: 
Developman Riral Entegre Ti Gwav ak Ti Twou Nip 
(DRIPP, 1976), Oganis pou Devlopman Nò (ODN), Oganis 
pou Devlopman Plenn Gonayiv (ODPG), Oganis pou 
devlopman Nòdwès (ODNO), Oganis pou Devlopman 
Basen Flèv Latibonit (ODBFA), Oganis pou Devlopman 
Vale Latibonit (ODVA), Pwojè pou chase Lafyèv Kochon 
ak Devlopman Gadinay Kochon (PEPPADEP). 


3.1.- PEPPADEP: Pwojè mizè! 


PEPPADEP, se pwojè touye kochon kreyòl ayisyen, 
epi mete kochon grimèl nan "plas" yo. Se sa pratik la 
pèmèt nou ranmase nan pwojè sa a. 


Anpil moun osnon gwoup ekri sou PEPPADEP deja; 
nou pa gen entansyon redi koze sa yo. Nou vle senpman 
pataje kèk enfòmasyon plizyè gwoup moun te fè avèk nou 
sou pwojè sa a. 


Annatandan, nou vle raple: se nan mwa novanm 
1981, gouvènman ayisyen te siyen kontra PEPPADEP la, ak 
gouvènman meriken, kanadyen, meksiken. Malgre yon 
kochon gra te konn vann 980 goud nan epòk la, sèl 25 pou 
piti, 120 pou mwayèn ak 200 pou gwo, PEPPADEP te bay. 

Non sonje piblisite Pitit Fèy la! Nou wè tou, gwosè defisi 
yo fè ti peyizan fè, san nou pa konte pèt pwojè sa a koze 
nan anviwonman peyi a! 


PEPPADEP, se yon pwojè ki te dwe koute 23 
milyon 8 san mil dola konsa. Men, etank repeplay la pat fèt 
nan kondisyon ki te kouche sou papye, nou pa konnen 
konbyen kòb li rive koute vrèman. Senpman, tout moun 
konnen kijan kèk teknisyen Damyen vin rich nan zòrèy 
kochon, nan touye kochon san yo pa dedomaje peyizan... 


Nan epòk yo ta pral touye kochon peyizan yo, gen 
yon biwo k ap prete lajan nan Lemonn (SFI), ki te prete 
PRINSA (Brant) lajan pou 1 fè izin poul (poulaye, manje 
poul, izin pou kale ti poul). Se gouvènman ayisyen ki te 
garanti dèt sa a, sou do travay pèp la. Peyi enperyalis yo te 
gen tan anvizaje mete poul grimèl nan plas kochon kreyòl 
sou tèt plat manje ayisyen, annatandan yo debake ak 
kochon grimèl nan peyi a. San di pètèt, yo pat pran okenn 
prekosyon pou yo etidye ki nivo degradasyon pwojè sa a t 
ap fè nan anviwonman peyizan yo ak peyi a. 


Nou te di talè a, kèk teknisyen vin rich nan pwojè 
a. Nou konnen kijan PEPPADEP pote plis mizè nan kòkay 
peyizan. "Tou sa ki pa bon pou youn, bon pou yon lòt": 
Pwovèb sa a sanble ranmase plan PEPPADEP la. Men, sa 
ki pi grav: Teknisyen yo te gen kè kontan, pandan yo pat 
gen okenn sousi pou move kondisyon lavi PEPPADEP ta 
pral kreye plis. Nou sonje diskisyon pwomosyon agwonòm 
78-82 a te genyen ak 2 gwo direktè PEPPADEP: youn, se 
te Direktè Jeneral '“; lòt la te responsab laboratwa. Nan 





“ Nan yon seminè HAVA te òganize nan mwa novanm 1984 (Lotèl Kastèl Ayiti), dòktè Fred 
Kaliks te vin bay dizon 1 klè sou pwodiksyon animal peyizan yo fè, sitou nan zafè kochon an. Li te 
di: "Pa gen anpil peyizan ki fè elvaj dapre sans teknik mo a. Peyizan ayisyen fè sitou "gadinay". Se 
prèv, dòktè a pa konprann lojik fonksyonman kòkay peyizan ayisyen yo, sa montre tou, prejije li 

dezyèm mwatye ane akademik 81-82, premye at ap fè kou 
Ijyèn ak Patoloji animal nan 4yèm ane Fakilte Agwonomi 
ak Medsin Veterinè (FAMV); dezyèm nan, te responsab 
Depatman Pwodiksyon Animal nan menm fakilte a. Yon 
jou, yon gwoup etidyan mande premye a otorizasyon pou 
yo fè estaj ak dezyèm nan, nan laboratwa a. Etidyan yo te 
gen dout sou egzistans Lafyèv Kochon an Ayiti nan epòk 
la. 


Pwofesè Patoloji a te pito bandonnen kou a, pase li 
satisfè revandikasyon etidyan yo. Jouk koulye a, nou kenbe 
repons li te bay, nan tèt nou: "Pwojè a, se yon zafè Leta. 
Mwen pa gen okenn otorite pou m pase lòd pou nou fè 
estaj ak doktè M. nan laboratwa a". Etidyan yo pat 
dekouraje; yo ale jwenn doktè M., paske se yon responsab 
tou nan FAMV. Yo te fè menm reklamasyon an; li ye 
reponn: "Se premye fwa, m ap souse yon zo nan 
pwofesyon m. Mwen pa ka pran ris pou m pèdi djòb 
mwen". Etydian yo te vin gen plis dout toujou sou maladi 
a an Ayiti. 


Anpil tan pase, anvan nou vin konprann 
PEPPADEP, se yon konplo leta ayisyen ak lòt leta etranje 
sou do peyizan. Nou vin plizoumwen klè; yon lòt direktè 





genyen kont peyizan (Nan "Role et Participation des ONG dans la production agricole et le 
développement rural, paj 21). 

Malgré Sèj Anou li menm (Se te Responsab pwodiksyon animal nan ministè agrikilti), 
rekonèt se 90 pou 100 popilasyon an ki pratike elvaj (ki reprezante 17-2596 nan aktivite agrikòl?), li 
pat fouti sòti nan chema prejije sa a: "Elvaj la fèt yon fason ki pa pèmèt agrikilti ak elvaj antre 
reyèlman youn nan lòt. "Se yon lòt prèv ankò sou prejije teknisyen agrikòl yo, paske tout lojik montre 
gadinay peyizan yo gen rapò sere ak kiltiv jaden yo". 

Jak Bekè li menm, apre li fin fè konsiderasyon ki montre li metrize teknik y ap manyen 
an, li reponn karebare tou: "Bon, nan gadinay kochon kreyòl ayisyen, peyizan an te mete anpil tan!... 
Anvan, peyizan pat gen elvaj vrèman: li te gen bèt li t ap gade. Yon pwen: epi, se tout (paj 29)". 

Si nou reflechi byen, n ap wè sou pretèks teknik gadinay peyizan an pa pwodiktif, 
teknisyen PEPPADEP yo te vle kache objektif reyèl pwojè a, sou baz yo t ap vin ede, teknisyen yo 
"detwi" lavi peyizan yo. 


33 





nan pwojè a, te fè yon deklarasyon nan lotèl Kristofè, 
Boudon sou kochon kreyòl, lè yo t ap louri Pwojè Repeplay 
ak kochon grimèl yo, kòmkidire kochon kreyòl ayisyen " 
se ta fatra. Li te chita bò kote. Direktè DEP la nan epòk la. 
Koulye a, tou 2, se gwo chèf nan Damyen. Sa montre nou, 
teknisyen sa yo pa reflechi sou enpòtans kochon kreyòl te 
genyen nan ekonomi nasyonal la, ansanm ak kòkay peyizan 
yo. Menm jan tou, depi kèk tan, yon maladi ap ravaje pye 
kokoye nou yo, epi Damyen pa pran okenn dispozisyon pou 
1 etidye pwoblèm nan, chèche renmèd si genyen, ositou 
enfòme popilasyon an sou siklòn nan, pandan l ap 
deplòtonnen plan batay li pou sove sa ki kapab sove nan ka 
sa a. 


Tou sa, se souvni ki make lespri nou. Nan 
kondisyon sa yo, èske klas popilè yo ka lage lavni yo nan 
men teknisyen osnon sosyopwofesyonèl? Eske yo ka fè 
sosyo pwofesyonèl politisyen konfyans? 


An nou chita koulye a sou refleksyon plizyè gwoup 
moun yo te fè avèk nou, puiske yo gen rapò ak 
PEPPADEP. 


Se nan 2 kondisyon diferan nou te pran enfòmasyon 
yo: nou te mennen yon ankèt (jiyè-dawou 1991) pou 
COHAN Sèvis sosyal; echantiyon an te gen 48 moun ki sòti 
nan yon popilasyon 519 fanmi ONG sa a t ap ede nan yon 
pwogram parenay endividyèl. Nan dezyèm ka a, se 


"“ Se leta ayisyen menm, ki pa gen enterè nan kochon kreyòl, ni li pa enterese depanse pou ti 
peyizan. Gouvènman Janklod Divalye fin touye kochon kreyòl yo; ministè agrikilti' koumanse yon 
repeplay ak kochon grimèl meriken, se pito gwo chèf, boujwa, grandon, gwo manm Konsèy Kominotè, 
teknisyen, ki plis benefisye. Tandiske se ti peyizan ki te konn kondi aktivite gadinay kochon. 

Lè gouvènman franse ak kèk ONG vin kondi yon pwojè repeplay ak kochon kreyòl 
Gwadloup, ministè agrikilti depanse 3 goud sèlman sou chak 100 goud pwojè a koute ("Porc Magazine, 
No. 199, Pors Rustiques en Haiti: Bilan d'un défi, J.J. Delate. Date ?" Se yon lòt prèv, leta montre sou 
"demisyon l" parapò ak pwoblèm ti peyizan. 


34 


| 
| 
| 
| 
| 
i 
| 
t 





dirèkteman kesyon kochon ki te enterese nou; nou t ap 
travay Basen Ble (1987-1990) nan Sèvis Ekimenik Antrèd 
(SOE) k ap fè repeplay ak kochon kreyòl Gwadloup. 


Sou chak 10 moun nou te ankete pou COHAN, 7 
ladan yo se te fanm. Plis pase 8 nan echantiyon an te sòti 
nan seksyon riral pou vin viv nan bidonvil Pòtoprens. Se 
agrikilti, kòmès viv ak kenkay, ki te prensipal aktivite yo. 
Malgre nou jwenn enfòmasyon ki fè nou kwè fanmi sa yo 
te koumanse kite andeyò depi 1946, se apati gouvènman 
Janklod Divalye a (apati 1976, pou plis presizyon) majorite 
moun sa yo vin chèche lavi miyò nan Pòtoprens. Men, lè 
nou konsidere aktivite yo t ap mennen lè yo rive nan 
kapital la, ansanm ak pri osnon salè yo te touche pou travay 
yo, nou dekouvri majorite ladan yo te debake apre 1980. 
Gen 10 ladan yo ki rakonte nou: Anvan 1950, yon kochon 
angrese te van 250-300 goud yo te konn gade kochon lakay 
yo. Yon ansyen machann griyo deklare tou: "Nou te konn 
reyalize 50 a 75 goud benefis sou kochon nou touye; epi 
bak fritay yo pap pran 2 jou pou yo vann". Pou nou 
konprann valè benefis sa a, sonje lajan lontan pa kanmarad 
lajan koulye a! 















Yon ansyen machann chabon endike tou: "Nan ane 
1972, yon sak chabon te vann 9-10 goud. Koulye a, se 50 
goud pou pi piti, yon sak koute". Sa fè 10 fwa pi chè! 
Enfòmasyon sa a pèmèt nou fè 3 konsiderasyon: 


1) Pri chabon an kapab monte vit konsa, akòz 
kantite moun ki vin bezwen 1 pou fè manje, ogmante nan 
vil yo, nan Pòtoprens sitou. 


2) Li kapab monte tou, paske pa gen ase bwa pou fè 
chabon koulye a. 


35 

















3) Akòz sektè popilè ak sektè mwayen lavil yo pa 
gen posibilite itilize lòt sous enèji. 


Antouka, youn ka antre nan lòt; dayè, nan 
Pòtoprens, yon fanmi 5 moun ta bezwen lajan pou l achte 
plis pase 3 sak chabon nan yon mwa, si li te gen mwayen 
pou 1 manje 2 fwa chak jou, pou pi piti. Sa ta fè plis pase 
150 goud chak mwa! 


Se yon konsta tout moun ki ale nan seksoyn kominal 
yo fè: Peyi a vin pi debwaze; yo koupe pye bwa pou fè 
chabon, pou boulanje, "dry"... ka mache. Bwa tounen yon 
sous richès ki ra ranpil nan peyi a. 


Pwojè PEPPADEP pa sanble li inosan tou, nan 
sitirasyon kote yon moun Pòtoprens blije peye ant 1 goud 
edmi ak 2 goud pou l manje yon mango fransik osnon yon 
zaboka nan mwa mas-avril. 


Se nan Nòdwès, pi espesyalman nan Basen Ble, nou 
te jwenn pi dirèk, kijan peyizan yo te viv esperyans 
PEPPADEP la. Nou te pase nan 20 gwoup konsa: nou 
chwazi 2 manm nan chak, pou poze kesyon sou sitirasyon 
peyizan yo tap viv nan moman sa a. 

Gen yon premye enfòmasyon ki te siprann nou; se lè tout 
temwen yo te deklare ba nou: Kochon kreyòl, se yon ti 
traktè bout ke, se kanè bank malere, se lavi malere. Nou 
abitye tande 2 dènye imaj sa yo; nenpòt ki moun ka 
konprann se enfliyans revandikasyon yo tande nan radyo, ki 
ta fè yo repete yo. Men, aspè "traktè bout ke" a, ba nou 
prèv: gwoup moun sa yo, pou pi piti, sonje chak jou, "byen 
kochon te konn fè pou yo". Lè nou pran fouye pou n gade 
ki pratik ki dèyè imaj sa yo, nou jwenn peyizan te jwenn 
"konkou kochon" pou yo prepare tè (zannimo sa a konn 
raboure byen, avèk fòs, li manje vèmin tè...). Yo te konn 

vann kochon pou yo achte semans, peye fèmay tè, fè batèm, 
maryaj, antèman... 


Nan kondisyon sa a, li ka difisil pou yon moun 
konprann kijan peyizan te fè kite gouvènman Divalye a 
"detwi lavi" yo konsa. Peyizan reponn nou: "Te gen yon 
epidemi lafyèv moun nan epòk la. Leta di, se kochon ki bay 
li. Depi ou fikse yon kochon ki malad, nan je, ou trape 
lafyèv la". Pou nou konprann pawòl sa yo pi byen, nou dwe 
konnen: se pa yon kominike gouvènman an te pran pou l fè 
konnen sa; se pito pawòl ki sòti nan bouch majistra, notab, 
grandon, chèf seksyon, choukèt lawouze...; se kategori 
moun sa yo peyizan rele leta. Antouka, lè nou tande 
pwopagann sa a te simaye anpil nan Nòdwès la (nou jwenn 
tras li nan Chansòl, Sen Lwi di Nò, Ansafolè, Latòti...) nou 
t ap mande: Nan ki epòk peyizan t ap viv la? Pi lwen, 
peyizan di nou: "Chèf seksyon, choukèt lawouze, milisyen... 
kraze zo peyizan ki te sere kochon nan twou. Epi, depi 
youn fè sa, lòt denonse l bay leta. Se plis laperèz ki fè nou 
te kite leta touye kochon nou yo. Dayè, nou te kwè leta, se 
te papa nou". 






























Kidonk, te gen rezistans kantmem! Se machin laterè 
li a, diktati a te kondi andeyò pou l te reyalize PEPPADEP. 
Sa fè ti moun pa ka ale lekòl: "Se kochon ki te mètan nou, 
Se li menm ki te met pitit peyizan lekòl, kochon ki te fè tou 
Sa li kapab pou peyizan. Epi, depi kochon vin mouri, lè pou 
W vin mèt ti moun lekòl pou depanse 200-300 dola konsa 
“pou li, èske ou kapab vann yon ti kabrit pou 100 dola? 
Eske ou ka vann yon ti mouton pou 100 dola? Ou pa kapab 
Tè 1; sa vle di: nou vin pèdi kochon, nou vin pi mal". 


Malgre sa parèt byen vizib, peyizan ajoute: "Lè 


Si òn solèy pase, nou blije koupe plis pye bwa pou nou fè 
labon. A ta pye mango, pye zaboka, nou vide lage atè! 

Gen moun ki pa ka konbat ankò ak mizè a; yo pati kite 
peyi yo..." 


Nou menm, nou kwè PEPPADEP pat gen bi sèlman 
pou l chase lafyèv kochon. Si se te sèl bi sa a, responsab yo 
ta pran mezi pou yo ede peyizan reyèlman. Dayè, 
gouvènman piyajè etranje ki te siyen kontra a, fè yon pakèt 
viretounen, yon pakèt dilatwa, yon pakèt pale anpil, anvan 
yo kite PEPPA pou yo te derape ak DEP. Reta a, se pat 
anyen toujou. Yo pat òganize repeplay la nan enterè ti 
peyizan yo. Plizyè konsèy kominote te vin kraze, paske se 
antèt yo ki te benefisye pwojè DEP la. Menm teknisyen ak 
agwonòm te vin gade kochon tou! Plizyè bizismann ayisyen 
te foure kò yo nan fè pochri tou. Pòchri te vin alamòd 
(sanble prejije kont sant lodè kochon te vin pèdi pye), 
menm pou yon ti tan. Men, yo pat ka jwenn moun ki pou 
achte kochon nan men yo: manje kochon vin chè; yo pèdi 
lajan yo te met "travay" nan pòchri yo. 


Angwo, PEPPADEP se pwojè mizè. Se pwojè ki 
ogmante kous vitès bidonvil nan peyi a; se pwojè ki fè plis 
elèv kite lekòl; se pwojè ki leve nivo degradasyon 
anviwonman nan peyi a, kidonk, pwojè PEPPADEP la vin 
ogmante mizè chapant agrè a kreye nan sosyete a. 


3.2. ODVA: Pwojè Vale San, san 
Devlopman! 


Depi 1949, ODVA se pi gwo pwojè ki genyen nan 
Vale Latibonit la. BID, FAO, Koperasyon Chinwa... 
mennen divès aktivite devlopman nan Vale a. Gen pwojè 
irigasyon pou "rehabiliter" tè (refè kapasite l pou pwodui, 
grasa dlo irigasyon, angre...) pwojè moulen, pwojè 
motokiltè, elatriye. Sòti 1975 rive 1986, leta te gen plis 

pase 5 fèm ki t ap pwodui diri, 2 gwo izin ki t ap moulen 
diri. 


Nan epòk sa a, yon kawo tè diri bay 1900 kilogram, 
men li koute 6250 goud pou chak rekòt. Pwodiksyon diri 
peyi a te kouvri 3/4 bezwen peyi a genyen pou manje sa a. 
Men, seksyon riral tankou Bokozèl, Ti Dedin... rete san 
chapant ki pou ede popilasyon yo pwoteje sante yo: pa gen 
latrin, ni tiyo dlo; se dlo kannal mas pèp la bwè. Eske se 
paske se Sen Mak, Gonayiv, Pòtoprens, grandon yo ap viv? 


Absans fizik sa a pa vle di yo pa prezan nan Vale a. 
Prezans yo manifeste klè nan konfli tè yo. Se 2 kan ki gen 
toutan: yon bò, nou jwenn eritye ki gen mandatè nan tèt yo. 
Mandatè sa yo ap dirije divès gwoup fèmye, mèsenè (ekip 
moun ki fè pwofesyon batay pou lajan, nan konfli tè), onorè 
(jij, avoka, notè, apantè ki pran moso tè pou "sèvis" yo rann 
nan pwose tè, ansanm ak moun ki achte). Nan lòt bò a, gen 
grandon ki mete yon jeran sou kantite tè (bitasyon) li vin 
genyen an, souvan nan move kondisyon. Se jeran an k ap 
dirije menm kategori nou te jwenn nan premye a, sòf pa 
gen achtè tè anba 


1. Depi plis pase 40 lane, Vale Labitonit tounen yon 
Vale San. Yon anplwaye avi nan ODVA (li pase tout 
direktè ki te genyen depi fondasyon òganis la, pou jouk 
koulye a), rakonte nou: "Lontan, se koton yo te konn plante 
nan Vale a. Vèmin ki rele Charanson meksiken an 
(Anthonomus grandis '" te vin detwi plantasyon yo nan 
ane 1935; men, depi anvan sa (1910), te gen plantasyon 
bannann Standart Fruit nan rejyon an tou, sitou nan 5yèm 
seksyon Sen Mak (Bokozèl). Avèk pwojè ODVA (1949), 


Ka Enn 


1é Se non nèg Lasyans bay ensèk (ti bèt vèmin) sa a. 

grandon vin achte tè pou gran mesi nan men ti peyizan, ki 
te konn plante pitimi chandèl nan tè yo, nan sezon Latibonit 
fin monte. Pratik grandon sa yo te tou pèmèt yo mete men 
sou tè leta, nan konminezon ak notè/apantè. Depi lè sa a, se 
batay pou tè ki genyen sèlman nan Vale a." 


Men kèk konfli tè ki fè plis san koule nan Vale a: 


- Sou bitasyon Jewòm Penyen (Lachikòt Dedin), sou 
225 kawo tè, pa konn pase sezon plantasyon osnon rekòt 
san san n pa koule. Salim Atiye te achte 19 kawo tè nan 
ane 1953 nan men yon eritye. 2 lòt gwoup eritye pataje 206 
rès kawo yo; 


- Sou bitasyon Atchevo (208 kawo), se pa 2-3 batay 
ki fèt. Sou reny diktatè Franswa Divalye, Ramo Estime 
(1966) kòm minis jistis te renmèt peyizan yo tè yo. Men, li 
te retire 24 kawo pou Salim Atiye, paske li te jwenn (dapre 
temwen yo), Atiye te achte nan men kèk eritye. Nan ane 
1971, Janklod Divalye fè kase jijman an, li renmèt fanmi 
Atiye tè yo. Nan dat 22 oktòb 1971, kapitèn Webè Jodesti 
debake nan Atchevo ak lame Sen Mak, ak tout fèmye Atiye 
yo dèyè l, yo touye 17 moun, yo boule 27 kay. Enfòmatè 
nou yo esplike, se monsenyè Emanyèl Konstan ak pè Jak 
Riche ki te vin fè antere mò yo, paske tout eritye ki pa 
mouri osnon yo pat arete, yo te blije bwaze. Iv Wozalvo li 
menm te pase 9 mwa 27 jou nan prizon kazèn Desalin; li te 
peye Jozèf Lama 15 mil goud nan Palè Nasyonal, ki fè yo 
te lage 1. Enpe zotobre ap pran tè, lòt ap pran kòb. Gen ti 
moun ki pa gen batistè jouk koulye a, akòz masak 22 oktob 
1971 la. 


Apre dechoukay Janklod Divalye nan ane 1986, 


eritye Teta yo monte sou tè a. Jouk koulye a, depi pral gen 
rekòt, se batay ki pete. 

Ant 1986 ak 1990, 3 gwo batay pete sou tè a; Korin 
Kloz ak ti Tonton (se konsa yo te rele 1, jouk yo bliye bon 
non 1) pèdi lavi yo (1986); nan ane 1988, Asansyo Aleksi 
mouri sasinen; Klèmeyis Nwèl Jèn pèdi pouvwa fè pitit; se 
yon bal fizi ki pete sak grenn li. Nan dènye batay yo 
rakonte nou, Wilyo Fevriye ak Liknèl Brinèl pèdi lavi yo; 
Alsino Franswa ak Nènè Valentin pèdi kay ak bèt. 


Gen yon lèt seri enfòmatè ki ba nou ransèyman sou 
konfli tè sou bitasyon defen kolonèl Pyè Jan Batis (Ti 
Dedin, Lestè. 175 kawo tè). Salim Atiye te achte 25 kawo 
tè ladan. Nan mwa dawout 1983, yon delegasyon peyizan 
te monte nan Palè, grasa konivans mèt Fevri; yo rankontre 
Janklod Divalye. Diktatè a voye eritye Brikou yo sou tè a. 
Gen defen Ganbeta Ipolit ki gen nan tè a tou (Nou pa 
konnen kijan?) Li voye Ti Moris vin tire kout bal sou eritye 
Yo; apre dènye kout bal la, eritye yo anvayi l, yo rachonnen 
l ak manchèt. 

Nan ane 1987, te gen 2 gwo masak sou tè a: anvan 
epi apre 26 desanm! Te gen anpil bri bal nan lakou ti 
Dedin; Wozmon Remon ak Sen Mira Tonmsonn mouri 
Sasinen, pandan yo t ap travay sou tè a. An 1988, te gen 3: 

jen, mwa jiyè ak 6 oktòb. Lame toujou patisipe nan 
Masak sa yo. Militè mete dife lakay Limenès Sen Flè ak 
Renan Lwijèn; chèf seksyon Lavila Telemak t ap endike yo. 
Nan dènye masak la, Dyedira Jilyen ki te jeran Atiye, pèdi 
lavi li. Jou sa a, yo rache yon fanm ansent ki te gen 2 pitit 
Nan vant li.! 


a Nou bay egzanp sa yo, paske nou verifye 
enfòmasyon sa yo. Nan ka kontrè, nou te ka pran yon pakèt 
as pou rakonte listwa batay ki pase nan Vale San an. 


Depi ODVA fin fonde, se tout Vale a ki tounen yon 

Gwo Rivyè San nan sezon rekòt sitou. Sonje Bokozèl, 
| Latapi, Blen, Briza... Malgre masak sa yo anrasinen nan 
chapant agrè peyi a, batay sa yo pa òganize nan yon Plan 
pou dechalbore chapant agrè a. Oganizasyon ki genyen nan 
Vale a pa poze pwoblèm tè a nan tout dimensyon l; 
majorite ladan yon plis panche sou pwojè devlopman. Nou 
te etidye yon egzanp: 


Nan Bokozèl, kote eritye Penkonn (Edwa Vye) di yo 
gen 5 mil kawo tè gen 19 asosyasyon plantè. Chak 
asosyasyon sa yo chita nan youn, 2 osnon 3 lokalite; se 
sitou jèn ki fonde yo. Nou remake sa, paske se jèn moun k 
ap dirije yo, epi yo tout rele Asosyasyon osnon Mouvman 
Jèn tèl Lokalite. 12 reyini ansanm sou non Federasyon 
Asosyasyon 5yèm seksyon (FASS). 


Makfabrik gwoup sa yo pa depaman: yo pa gen 
anpil laj; sa ki pi gran an fèt nan dat 26 jiyè 1985. Se 
pwojè devlopman ki enterese yo; Wout, Sant ekonomik 
domestik, dlo potab, dispansè, semans, lekòl...; yon sèl 
ladan yo poze pwoblèm tè a: "Fòk gen rebrasay tè ki fèt 
nan Labitonit". Li pa menm konsidere pwoblèm sa a tankou 
yon pwoblèm nasyonal. Andeyò Federasyon an, gen 5 
gwoup k ap travay ak Karitas; 2 pote kole nan Santral 
Travayè Ayisyen (CTH). 


Kesyon pwojè a, se yon eritaj asosyasyon jèn plantè 
yo ranmase nan ODVA. Oganis sa a, ki se prensipal bra 
teknik ministè agrikilti nan Vale a, li toujou kontinye aplike 
metòd konsèy kominotè, menm lè chapant sa a pa egziste 
ofisyèlman. Se katechis, Sèvis Animasyon Damyen te 
prepare pou konsèy kominotè (KK), se li menm ODVA 
resite nan tèt jèn yo. N ap site kèk nimewo nan katechis sa 
a, epi nou va gen yon lide sou eritaj/fado sa a. 

- "Yon konsèy kominotè, se yon gwoup moun nan 
menm lokalite a, ki genyen menm enterè, menm pwoblèm, 
menm mès, menm koutim, menm bezwen, epi ki mete tèt 
yo ansanm ak volonte yo pou pran direksyon tout bagay k 
ap fèt nan kominote a, pou 1 mache byen pou yon vrè 
devlopman"; 


- "Se tout popilasyon an ki reyini ansanm pou fè 
eleksyon komite direktè (sa) a; 


- Se pou 1 (komite direktè) chèche pran kontak ak 
òganis, sèvis piblik epi notab nan zòn nan". 


- "Konsèy Kominotè gen pwoblèm wout, dlo pou 
bwè, dlo pou jaden, lekòl, dispansè, semans ak ensektisid, 
rebwazman, sant sosyal, alfabetizasyon, konsèvasyon sòl, 
avèk anpil lòt bagay pou l rezoud". 


Kidonk, konsèy kominotè se ta zouti yo kreye pou 
devlopman; li regwoupe tout popilasyon nan yon lokalite, 
epi se leta ki pi gwo dirijan, paske se anplawye l osnon 
patizan 1 ki pou bay konsèy. Nou jwenn: "Se òganis ak 
otorite k ap bay èd, k ap bay limyè ak direksyon" (nimewo 
16), k ap mennen 1. Teyori ak pratik KK yo pa depaman: 
pandan tout reny Divalye yo, KK se veritab zouti pou 
kontwole kò lide k ap simaye nan peyi a, k ap siveye 
deplasman moun nan zòn yo. An menm tan, se yon kanal 
pou fè pase tout politik makout yo. KK pa gen dwa fouye 
rasin pwoblèm ki genyen; se pito yon fòs kouray gratis pou 
fè travay kominotè tankou wout, swadizan nan bi pou 
devlope kominote yo. 


Boutofen, ODVA toujou egziste; mas plantè yo 


toujou gen menm kalite pwoblèm yo; San toujou kontinye 
koule. Pandanstan menm amenajman yo fè nan jaden yo pa 

ogmante pwodiksyon diri a depi 1986. Dapre ministè 
agrikilti, pwodiksyon an menm bese: li sòti nan 129 mil 
195 tòn, nan lane 1986, pou 1 tonbe nan 119 mil 304 tòn 
nan lane 1989 (Bènaden, paj 344). Ki fè pou nou, ODVA 
parèt tankou yon pwojè Vale San, san okenn devlopman. 

IV. CHAPANT AGRÈ AK ESPAS 
SOSYAL NAN MILYE RIRAL LA 


4.1.- Ti listwa sou devlopman milye riral la 


Milye riral ayisyen an konnen 3 gwo moman ki 
maske espas sosyal la: se peryòd mèt bitasyon franse yo 
(1635-1801), peryòd nouvo mèt bitasyon yo (1801-1910), 
ak peryòd lokipasyon an. Nou pa endike peryòd espayòl la, 
kwak se li menm ki koumanse mati mas pèp ayisyen an; 
kwak tradisyon Endyen yo kite nan milye a, nan zafè kay, 
jaden... egziste jouk koulye a. Nou fè sa, paske se plis 
relasyon ant chapant agrè ak espas sosyal nou vle tabli. 


Apre kolon espayòl yo te fin ranmase lò peyi a, apre 
yo fin touye endyen nan kòve, mèt bitasyon franse te vin 
pran piyay pa yo. Yo kontinye pratik Espayòl te koumanse 
nan voye chèche Afriken vin travay kòm esklav an Amerik. 
Se nan ane 1502, trafik la te koumanse: Endyen yo te 
deperi, men lò a pat ko fini, ranmasay la te bezwen fòs 
kouray gratis. Se anchennen yo te konn anchennen Afriken 
Sa yo nan batiman, pou transpòte yo nan plantasyon kann 
ak izin sik kòm esklav. Plantasyon sa yo te varye ant 30-39 
kawo tè ak 300-390 kawo. Ens Bènaden site yon egzanp, P. 
David bay pou l montre valè richès ak degre malsite ki te 
genyen nan koloni an: "Se sèl travay yo te fòse 4 san mil 
esklav fè, ansanm ak gwo kapasite tè yo te genyen pou yo 
rann anpil, se sèl kondisyon sa yo ki te bay peyi a renome: 
peyi ki gen anpil richès, men kote yo pa pran ka travayè 
yo". 


Bò 1770 yo konsa, plenn yo te gen tan kouvri ak 

plantasyon kann. Yo debwaze 57 mil 6 san kawo tè pou yo 
plante kafe (Suzy Castor, L'origine de la structure agraire 
en Haiti). Lè mas esklav yo ta pral revòlte ansanm kont 
lanfè sosyal sa a (1791), Sendonmeng te pwodui 240 
milyon liv sik, 84 milyon liv kafe, 4 milyon liv koton, 15 
mil barik alkòl, san konte digo ak kakawo. Machandiz sa yo 
te vo 100 milyon fran lò (Christian Rudel, Les Combattants 
de la Liberté). Popilasyon an te pataje konsa: 465 mil 
esklav, 30 mil afranchi ak 40 mil blan. Afranchi yo, se te 
sitou pitit blan ak nègès (yo te rele yo milat tou, lè sa a). 
Anpil afranchi te gen esklav tou, men yo te manke dwa 
politik. 


Kidonk, gen 3 prensipal espas ki te gen valè nan 
sosyete mèt bitasyon franse yo: se mache esklav yo (Klini, 
Okap; Kwabosal, Pòtoprens), se bitasyon yo (plantasyon ak 
izin yo), se bòdmè kote batiman yo te konn kage pou yo 
chaje richès peyi a pwodui pou pote nan peyi Lafrans. Bò 
kote kèk plantasyon, te gen plasaviv tou; paske nan yon 
moman, mèt bitasyon te vin wè yo gen plis enterè nan bay 
esklav ti moso tè pou yo fè jaden viv, olye yo kontinye 
voye achte manje nan peyi Lafrans, pou refè fòs kouray 
esklav yo. Nou pa gen anpil enfòmasyon sou fason kay mèt 
yo te dispoze parapò ak kounouk esklav yo; senpman, nou 
konnen te gen esklav plantasyon ak esklav domestik. 
Dezyèm yo te viv pi pre "sekrè" mèt yo. Kondisyon sa a ka 
fè gen yon lòt espas ki ta merite etidye, epi gade ki jan mas 
esklav yo te itilize 2 espas sa yo pou yo mennen lit pou 
liberasyon an. Antouka, mòd pwodiksyon ki t ap dominen 
nan koloni an, fè vil bò lanmè yo te gen plis enpòtans pase 
lòt yo. Peyi a, se te yon latriye plantasyon ak izin; nou 
jwenn tras gwo mi izin yo, men nou pa konnen kijan 
plantasyon yo te separe, ni si te gen wout ki trase ant divès 
plantasyon. Antouka, sistèm plantasyon an te tabli tankou 
yon kazèn; mèt bitasyon yo pat tolere okenn konpòtman ki 

montre yon siy libète k ap jèmen lakay esklav yo. 


Vann bò wout, se yon lòt espas ki te koumanse pran 
fòm nan lavni milye riral la. Divès temwayaj franse montre 
esklav yo te konn vann pre plasaviv yo, lè yo pa gen 
otorizasyon pou ale nan mache lavil. San di pètèt, se nan 
pratik sa a, mache riral yo anrasinen. Menmsi leta vin tabli 
l avèk lalwa. 


Men, se depi nan kaptiray la, esklav yo te manifeste 
kont trafik la: yo lage kò yo nan lanmè, yo pete goumen 
nan batiman yo, yo bwè pwazon sou bitasyon yo, yo pran 
pye mòn pou yo... Kalvè a dire jouk nan ane 1804! 


Anvan, Sonntonaks ak Pòlverèl ki te anchaje pou 
siveye enterè Lafrans nan koloni an, yo te blije fè tout 
esklav konnen: yo gen libète alawonnbadè nan ane 1793. 
Paske Espay ak Angletè te toujou gen je sou koloni an. Nou 
sonje, Tousen Louvèti te vire do bay Lafrans; li te goumen 
pou libète nan kan espayòl ak angle. 


Nan finisman ane 1790 yo, lè Tousen Louvèti vin 
tou pisan nan Sendonmeng, mas kiltivatè yo pat janm bliye 
rèv libète yo. Nan ane 1800, Moyiz Louvèti ki se neve 
Tousen, soulve ak yon mas kiltivatè kont politik agrè 
Tonton Tousen t ap aplike: Jeneral Tousen t ap konsève 
gwo plantasyon yo; li te pran dekrè pou kiltivatè rete travay 
sou plantasyon yo, pou yo ka benefisye yon 1/4 nan rekòt 
yo; epi okenn kiltivatè pat gen dwa deplase kite plantasyon 
an, san li pa jwenn pèmisyon nan men kòmandan k ap 
siveye kilti yo. Malgre prekosyon Tousen te pran, kilvitatè 
yo pat fè volonte l: yo mete ansanm pou yo achte 
plantasyon yo ta pral separe. Tousen te blije pase lòt lòd 
pou notè yo pa siyen kontra lavant tè ki pi piti pase 50 
kawo (dekrè 7 me 1801). Christian Rudel, nan liv ki rele: 

"Les Combattants de la Libertè", ekri: "...Men, pou rederape 
ekonomi an apati agrikilti, yo te anpeche travayè agrikòl yo 
chanje adrès kay; plis toujou: nan dat 25 novanm 1801, 
Tousen te pran yon dekrè ki gen valè kòd riral. Dekrè sa a 
te egal ak yon retou nan esklavaj (pag 63)". Pasaj sa a 
montre nou, leve kanpe 1791 la, lagè kont Espay ak 
Angletè, lagè kont Rigo... se yon seri evènman ki te gen tan 
souke poto ekonomi Sendonmeng nan, anvan lagè total 
kapital pou Liberasyon peyi a (1803-1804); li montre tou, 
esklav te asosye libète kò ak libète lespri, kidonk libète 
ekonomik, sosyal ak politik. Antouka, esklav pat dakò ak 
sistèm plantasyon an. Apre 1804, kiltivatè yo te pito ale nan 
mòn kote yo te ka jwenn tè pou yo travay; epi yo te 
òganize yo nan fason pa yo (lakou). 


Tout evènman ak koufe fache sa yo fè pwodiksyon 
agrikòl la te koumanse bese depi sou Tousen. Pwodiksyon 
sik la pat chape: "Depi ekonomi an fin rederape (1801), 
Sendonmeng te koumanse pwodui 650 mil liv kakawo, 16 
mil liv sik, 99 mil liv siro, men, yo te blije fè anpil 
represyon sou anpil kiltivatè ki te revòlte" (Christian 
Rudel)". 


Pouvwa Tousen an te bay Bonapat ak sistèm nan, 
anpil pwoblèm. Chèf franse a voye yon lame vin retabli 
"lòd". Nan dat 8 jen 1802, yo pran Tousen nan pyèj. Yo 
envite l! nan yon reyinyon sou bitasyon Ennri, yo arete l, 
anbake 1 pou prizon "Fort de Joux", nan peyi Lafrans, jouk 
li mouri nan dat 7 avril 1803. Pandanstan, ofisye lame 
Tousen yo ap kolabore ak Leklè ki te reprezante Bonapat 
nan Sendonmeng. Sekirite yo te menase, enterè yo te 
antame, Leklè te koumanse egzekite plan Bonapat te ba li 
pou 1 mete tout nwa ak milat nan "wòl" yo. Angwo, Leklè 
pran dispozisyon pou l retabli esklavaj; chèf endijèn yo 
reyini nan Akayè (18 me 1803), yo kreye drapo nasyonal 

la: wouj ak ble, yo chwazi Desalin kòm chèf batayè antèt, 
epi yo tabli plan batay yo: koupe tèt, boule kay! Fòk nou di 
tou, yon latriye gwoup geriyewo ki te gen nan tèt yo: Peti 
Nwèl Priyè, Sansousi... pat janm sispann kontinye batay pou 
libète mas esklav yo; yo pa janm kolabore ak lenmi. 


1ye janvye 1804: Desalin fè Lemonn antye konnen: 
Ayiti gran moun tèt li. Depi lè sa a, prensipal chèf ki te 
reyini Akayè yo te gen 2 sousi: Defann dwa grandèt majè 
peyi a, epi fè dappiyanp sou plantasyon yo. Pozisyon nouvo 
mèt bitasyon yo te vin ranfòse. 


Men, pwodiksyon sik la te vin bese plis toujou. 
Nouvo mèt yo pat gen ase mwayen pou yo repare 
plantasyon ak izin yo; kiltivatè yo pat vle rete travay sou 
plantasyon, epi te manke teknisyen pou fè izin yo mache. 
Kilti kafe a pran devan, pou jouk jounen jodi a. Tè mòn 
bwaze yo te vin gen plis valè pase plantasyon plenn yo. 
Milye riral la te koumanse pran fòm li, jouk li tounen yon 


gwo pari. 


Gouvènman Kristòf, Petyon, Bwaye..., Salomon... 
pran yon bann mezi ki make kondisyon travay tè an Ayiti. 
Paregzanp se sou Bwaye, kòd riral Tousen an te reparèt, 
avèk plis nimewo. Nan lekòl, elèv etidye mezi sa yo sou 
non politik agrè. Sa ki pa parèt nan liv yo fè pou lekòl yo, 
Se fouy yo pa fè sou moman politik mezi sa yo. An jeneral, 
politisyen sa yo pran mezi yo nan moman kote yo santi 
pouvwa yo menase, swa akòz revandikasyon peyizan yo, 
swa lè ekonomi peyi a ap bese akòz pri kafe ki desann sou 
mache entènasyonal la. Sa vle di, nan moman kote peyi a 
ap travèse gwo kriz ekonomik osnon politik. Se konsa, 
paregzanp: 


- Apre Mayè te leve kanpe (me 1807) ak lòt abitan 


49 


MN OO|Mmmoan 


kont politik Kristòf t ap mennen nan Nò, wa a te distribye 
kèk kawo tè (ant youn ak 20) bay ofisye ak sòlda, anvan li 
mouri (FUJ, 1992); 

« Nan lwa 21 oktòb 1811 la, Petyon bay militè tè, li 
vann kèk nan domèn leta a; 

- Prezidan Salomon te pran distribye kèk kawo (3-5) 
bay fanmi ki pran angajman pou yo plante danre, 
espesyalman kafe, sou yo (lwa 28 fevriye 1883). 


Nou wè, se depi sou Tousen Louvèti, klas grandon 
yo tanmen pran fòm yo an Ayiti; men se depi nan koloni 
franse a, klas ti peyizan yo te gen tan gen rasin nan mòn 
yo, avèk premye gwoup mawon yo. 


Leve kanpe kont gouvènman yo, se temwayaj se 
politik grandon yo leta te kontinye. Nan Nò, Mayè soulve 
abitan kont Kristòf (1807); nan Okay, Aliks Papiyon, Pyè 
Mari revòlte (1811); nan Grandans, Goman dirije yon 
mouvman kiltivatè kont politik Bwaye a (1818); nan Sid, 
Akawo leve kanpe ansanm ak yon lame kiltivatè (1843). 
Revandikasyon Akawo yo te pi global. 


Mouvman Kako yo pran nesans tou, paske kiltivatè 
yo bezwen tè pou yo travay, chèmèt chèmètrès (1865-1870). 
Nenpòt ki grandon ki gen tit jeneral, menmsi li pa nan lame 
ankò, mache sou Pòtoprens pou jete gouvènman zandolit, 
sou pretèks li pral distribye tè leta bay demwatye li yo. Ni 
Antenò Fimen, ni Wozalvo Bobo pat janm rive prezidan 
malgre popilarite ak konpetans yo te gen pou sa. Paske yo 
pa te vle antre nan move pratik sa a. 


Pita, mouvman kako a pral vin djanm, ak Chalmay 


Peral-Benwa Batravil. Kako yo te vin nasyonalis, yo t ap 
goumen kont lokipasyon meriken. 

Pyès moun pa ka kache reyalite sa a: milye riral 
ayisyen an te tanmen pran fòm li depi nan rasin sistèm 
esklavajis la, men se sou Tousen, fòmasyon grandon an 
parèt nèt. Politik agrè gouvènman nasyonal yo vin fè 
tandans sa a pi solid. 


Lè blan meriken debake nan peyi a nan dat 28 jiyè 
1915, te gen tan gen konpayi etranje ki antre nan ekonomi 
peyi a. Sou Salomon, "gen bank nasyonal" ki te gen kapital 
franse, alman ak meriken. Nan agrikilti, kontra ray Antwan 
Simon te siyen ak Mak Donal la, se yon prèv tou. Konpayi 
an te gen dwa plante tè 2 bò ray yo, ak bannann jouk nan 
yon distans 20 kilomèt. Men, chapant agrè a pa chanje nan 
nannan l. Pi bon tè leta yo vin nan men konpayi: 
Paregzanp, nan Kilsak, HASCO vin gen 7532 kawo; 
Haytian Products Company: 3166 kawo; HADC: 4410 
kawo. Epi, SHADA pran 12403 kawo 10 santiyèm pou l 
plante pit nan ane 1943. Tè sa yo chita Okap, Baye, Okay, 
Grandans, Sen Mak ak Gonayiv. Deja, an 1942, yon lòt 
konpayi meriken te pran 20 sou chak 100 kawo tè ki t ap 
pwodui pou plante kawotchou nan peyi a (Jeral Brisson, paj 
24). Abitan ki te sou tè sa yo, blije swa al koupe kann sou 
plantasyon meriken nan peyi Dominikani osnon Kiba (se 
premye gwo migrasyon, politik gouvènman yo òganize 
dirèkteman), swa rete travay kòm ouvriye agrikòl, sou 
menm tè kote yo chase yo. Se posib, òganizasyon tankou 
Federasyon Travayè Obòy ak Pò Mago (kote meriken te 
gen plantasyon anana), Inyon Peyizan Nòdès (kote nan Fò 
Dofen, meriken t ap fè plante pit), elatriye, se konsekans ki 
Sòti nan biznis meriken t ap mennen nan agrikilti peyi a. 


Angwo, depi sou Tousen, klas grandon yo te fòme. 
Pratik yo, se bay kiltivatè travay tè nan kondisyon 
demwatye. Anpil travayè peyizan te pran pye mòn pou yo 
pita, yo monte sou tè leta. Men, etank pi bon venn tè yo se 

tè plenn ak tè kafe, epi sik la te pran gwo kou nan men 
revolisyon 1804 la, peyizan yo te vin gen plis enpòtans 
toujou pou fonksyònman peyi a. Se kafe ki fè leta ak piyajè 
viv; se tè mòn ki pwodui kafe an Ayiti. Tout dèt 
gouvènman yo fè, se sou do kafe. Menm lè meriken te 
anvayi peyi a, sitirasyon sa a pat chanje. Yo mete biznis 
kapitalis sou pye nan agrikilti a, men grandon yo te toujou 
kenbe pwopyete yo; yo bay ti peyizan travay yo moso pa 
moso, kòm demwatye, osnon yo anfèmen chak moso sa yo. 
Se pratik sa a ki fè anpil moun gen tandans di, se ti 
pwopyete k ap dominen an Ayiti. Lè yo pa gen enterè dirèk 
pou yo bay manti sa a, yo twonpe yo nan konfonn 
kondisyon peyizan travay tè (pwopyete, fèmay, demwatye.) 














4.2.- Komès an Ayiti: yon gwo may chenn 
nan chapant agrè a 


Nou te raple deja: se pa tè, ti peyizan yo te konn 
revandike sèlman depi lontan. Depi nan mouvman Akawo 
a, jouk jounen jodi a, yo konprann kijan kòmès la òganize, 
kijan li se yon may chenn ki anchennen yo nan yon chapant 
agrè ki pa lejitim. Dapre nou menm, se yon gwo may nan 
chenn ki kore chapant agrè a. 





N ap prezante yon ranmase sou yon etid nou fè sou 
komès nan mwa avril 1992. Ti etid sa a pote tit: Komès 
agrikòl ayisyen nan sosyete peyi Dayiti: Oganizasyon ou 
lanmò peyizan ayisyen! Se yon etid ki gen 7 moso: listwa 
komès agrikòl an Ayiti; kòd komès ayisyen an ak pratik 
komès agrikòl la; nannan komès agrikòl la an Ayiti (pri 
pwodui agrikòl yo parapò ak pri lòt machandiz); 
Konminezon ki regle zafè komès agrikòl la; Rezilta komès 
agrikòl la; epi, pwopozisyon pou leta reyòganize komès la. 

Pou nou gade ki may chenn komès la reprezante nan 
chapant agrè a, n ap ranmase 2 moso: Nannan komès 
agrikòl la ak konminezon ki regle komès..; n ap fè ti 
ranmase s a ak rezilta komès agrikòl la. 


4.2.1.- Nannan komès agrikòl la 


Lè nou di komès agrikòl, nou dwe wè 2 gwoup 
rekòt peyizan yo fè nan jaden: Viv ak danre (nou pa 
konsidere gadinay yo nan etid la). Men, sa pa sifi, puiske 
ti pwodiksyon peyizan an, se yon ti pwodiksyon pou mache 
pandan kòkay la jwenn dekwa pou 1 twonpe grangou tou. 
Sa vle di, nou dwe konsidere relasyon ki genyen ant rekòt 
peyizan nan mache ak machandiz kòkay la pa pwodui. 
Kidonk, li enpòtan pou nou fouye boukantay jeneral k ap 
fèt sou mache yo, si nou vle detaye nannan komès agrikòl 
la tout bon. 


Dapre ANDAH (anvye 1992), SENACA ” te 
konte 390 mil peyizan pwodiktè, 5 san mil revandèz, 40 mil 
ti machann ak 3 san 50 mil lòt ki fè komès, nan moman 
byen fiks nan yon sezon. Nan komès kafe, Jan Franswa 
Tadye te konte 850 espekilatè ak 30 enpòtatè (dènye chif sa 
a tonbe nan zòn 18-16 pou ane 1990 la). Anplis li okipe 
anpil moun; travay kòkay peyizan yo te satisfè pou 70 pou 
San nan bezwen sereyal, ak 90 pou san pou pwa... Nan kès 
leta, aktivite agrikòl yo pèmèt 25-30 sou chak 100 goud ki 
antre (1989). 


Epi, nou voye vann pou 5 san milyon dola pwodui 
peyizan chak ane, nan peyi etranje; aktivite ki fèt nan kòkay 
peyizan yo pèmèt nou antre deviz nan peyi a. 





'" SENACA, se sèvis nasyonal pou komès agrikòl. Se yon biwo ki chita nan ministè agrikilti 
(Damyen). 

Kidonk, ti pwodiksyon peyizan yo okipe gwo plas 
nan ekonomi peyi a. Yon lòt fwa, nou kwè li nesesè pou n 
raple: se ti pwodiksyon sa a ki konn peye dèt gouvènnman 
yo fè, swa an 1825, 1875, 1896, swa an 1922. Gusti Klara 
Gaya demontre, se kò piyay leta, bizismann ayisyen ak 
gouvènman etranje fè sou pwodiksyon kafe: avèk kesyon 
taks dirèk osnon endirèk, move pri, kout fo balans, pèlen 
dèt... Nou wè kantite chay, fòs kouray ti peyizan pote sou 
do yo! Se jouk nan dat 22 septanm 1932, leta te pran 
desizyon pou mete yon taks ki rele: "Impòt sur le Revenu" 
sou aktivite boujwa ak grandon. Sa vle di: yo pase 128 lane 
depi y ap dechèpiye nan fè lajan san yo pa peye yon santim 
sou sa yo ranmase! Jouk jounen jodi'a, se nan redi, kèk 
boujwa asepte peye nan lajan taks yo dwe leta; gen anpil ki 
dwe Biwo Kontribisyon, Elektrisite Ayiti...; se youn nan 
pwoblèm yo te genyen ak gouvènman Lavalas la, ki te 
egzije yo peye taks. 








Nannan komès la, chita nan rapò ant pri rekòt 
peyizan ak pri machandiz kòkay peyizan pa fè. 


Lè nou konpare ak ki vitès chak kategori machandiz 
sa yo monte, nou jwenn: "Pri lòt machandiz yo ogmante 6 
fwa edmi plis, pi vit pase pri viv peyizan yo fè nan jaden". 
Kout kreyon sa a, pat konsènen mouvman pri danre yo, 
paske nou te deja konnen ant 1951 ak 1971, kantite lajan 
kafe ki vin nan men ti peyizan sòti nan 71 pou rive nan 29 
goud sou chak 100 goud yo vann (Komisyon 
Entè/Ameriken Alyans pou Pwogrè: se Mak Womilis ki bay 
sous la). 


Youn nan gwo konsekans kò piyay sa a bay, li blije 
peyi a voye achte manje lòt bò dlo: kòkay peyizan yo pa 
gen enterè pou pwoteje tè yo; tè yo depafini, yo pa ka rann 
anpil ankò, epi peyizan yo pa gen posibilite pou chanje 

zouti pou pwodui. Sòti 1980 pou 1990, nou voye achte chak 
ane, pou 366 milyon goud an mwayèn. San nou pa konte 
kontrebann manje! 


4.4.4.- Konminezon ki regle zafè komès 
agrikòl la 


Leta ayisyen pa pwoteje travayè. Ti peyizan lage san 
gadò nan men moun leta bay dwa fè koutay sou travay 
moun: Nan nimewo 2 kòd komès la, li deklare: "Achte 
machandiz osnon danre pou revann yo, swa jan yo achte yo, 
swa apre yo fin ajoute lòt valè sou yo, tou sa, se aktivite 
kòmès". 


Menm jan ak lòt lwa yo, lwa komès yo pa nan 
avantaj klas travayè yo. Bizismnn gen dwa fè valè koutay 
yo vle, depi yo "peye" taks. Paregzanp, nan dekrè 28 
septanm 1987 la, chak espòtatè/enpòtatè dwe peye 1000 
goud chak ane. Lè nou gade, pou 16 mil goud, 16 gwo 
komèsan gen kat blanch pou piye pwodiksyon danre ti 
peyizan fè! 


Kòd komès la vin legalize yon sitirasyon enjistis ki 
egziste depi anvan lendepandans. Kondisyon travay tè yo, 
se pi gwo may chenn ki mare ti peyizan yo. Se yon latriye 
kondisyon tankou demwatye, fèmye, kètye '“, potèk... Nou 
deja di, se latriye kondisyon sa yo ki ka fè moun fè erè lè 
y ap konte pwopyete ak kòkay peyizan: yon kòkay gen 
dwa travay sou plizyè kondisyon. 





"Se yon kondisyon ki sanble ak demwatye, men se pa demwatye. Yon grandon gen yon tè ki 
plante ak danre, tankou kann, pwa, elatriye. Li bay ti peyizan plante mayi osnon legim an demwatye 
nan jaden sa a. Ti peyizan an fè travay yo, men li pa gen dwa nan rekòt danre a. Pandan li dwe separe 
lòt rekòt la ren pou ren ak mèt tè a. Nou rankontre fòm kontra sa a nan plenn Kilsak ak Fawès (Jan 
Rabèl). 

Etank ti pwodiktè sa yo ap travay sou tè grandon, yo 
pa fouti achte nan boutik lòt moun monte, machin lòt 
moun, prete lajan kay lòt moun, kèlkilanswa avantaj li t ap 
jwenn. Souvan, nou konn tande grandon pran tè nan men ti 
peyizan, sou pretèks ti pwodiktè a parese; men, pi souvan, 
se akòz libète demwatye a pran pou 1 regle zafè pèsonèl li, 
kote ki "bon" pou li. Chèf seksyon, se chapant leta mete 
pou kontwole pezesouse sa a. Kòd riral la mete pratik sa yo 
kòm règ jwèt ki fikse relasyon sosyal nan milye riral la. 
Kidonk, grandon yo kontwole tè yo ak aktivite agrikòl 
osnon senpman ekonomik ki gen rapò ak chapant agrè a; 
komèsan bòdmè yo gen monopòl pou yo achte/vann; leta 
kreye òganizasyon pou siveye enterè yo (Lachanm Komès 
paregzanp; malgre lejislatè a fè ipokrizi lè li ekri ti 
machann gen dwa nan Lachanm Komès tou). Tout 
konminezon sa yo fè: "...Sou chak 100 goud k ap woule 
nan komès diri, pwa, mayi, pitimi, elatriye, ak kòmès gaz, 
lwil, savon, sik... peyizan pwodiktè pèdi 87 goud edmi ant 
1984 ak 1991. Sa vle di, chak fwa yon ti peyizan rantre 100 
goud apati rekòt li vann nan mache, li pèdi 87 goud edmi, 
paske machandiz kòkay la pa fouti vann 6 fwa pi chè". Se 
kominezon sa a ki lakòz anpil ti peyizan desann lavil, pran 
kanntè, osnon asepte tounen ouvriye agrikòl k ap fè ti 
travay an peyan. 

















Angwo, yo fin piye ti pwodiksyon kòkay peyizan yo 
fè pou mache a. Kò piyay sa a anrasinen nan chapant agrè 
peyi a; Kòd komès la vin rann li pi solid. Rezilta piyay sa 
a, se malsite, bòt pipèl, bidonvil... Se menm piyay sa a ki 
trase espas ki genyen nan milye riral la: gen yon latriye ti 
jaden; yo chak gen lantiray, menm lè yo pote menm kilti 
anndan yon menm sezon. Kòkay yo konn travay plizyè nan 
divès kondisyon, epi nan lokalite ki diferan. Paske ti 
peyizan yo pa dispoze tè kote yo vle, epi pa gen chapant 
agrikòl ki pou enterese peyizan yo plante pi byen. Sa fè, li 

posib pou peyizan gen jaden kote li pa gen kay; peyizan 
mwayen alèz yo konn rezoud pwoblèm sa a yon lòt jan, 
menm jan ak grandon vo. (Yo pran fanm nan milye kote yo 
gen jaden). Chapant agrè sa a sanble youn nan kòz ki fè 
kay ti peyizan yo dispèse konsa. 


Kidonk espas sosyal andeyò a gen ladann grandon, 
peyizan mwayen, ti peyizan ak travayè agrikòl an peyan. 
Deja, nan ane 1965, Jeral Brison te gen tan kalkile 282 mil 
454 fanmi peyizan ki pa gen yon bout tè ". 


Antouka, si nou wè yon ti peyizan pa sipòte bèt 
vwazen 1 gaspiye fòs kouray li, nou mèt mande chapant 
agrè a: Nan ki nivo li lakòz? Si nou tande yon ti peyizan 
di: se nan mache kòkay la manje koulye a, nou mèt deja 
konprann fondè kriz agrè a pre rive nan Tobout li. 


Eske nan kondisyon sa yo, yo ka pale "devlopman" 
san yo pa manyen chapant agrè nasyonal la? 


! Se apati rezilta Resansman 1950 la, Brison te fè kalkil sa a. Se 560 mil fanmi ki t ap viv nan 
milye riral la, nan epòk sa a. Yon lòt kalkil apeprè te pèmèt li konte 2 milyon 400 mil peyizan san tè, 
an 1964. Puiske sitirasyon an vin pi mal, chif sa a kapab double nan milye a menmsi gen kanntè, 
bidonvil... 

V. PRATIK POWJÈ DEVLOPMAN 
PRIVE YO NAN MILYE RIRAL LA 


Se yon enfòmasyon, anpil moun konnen: pwojè 
devlopman prive yo travay sitou nan 3 domèn: agrikilti, 
sante ak edikasyon. Paregzanp, nan Resansman HAVA fè 
ane sa a, pa gen yon ONG sou 142 li konte yo, ki pa 
chwazi youn nan domèn sa yo kòm priyorite. Plizyè ladan 
yo ajoute: y ap fè devlopman kominotè. 


Nou fin wè nannan pwoblèm nan, se enjistis ki 
genyen nan chapant agrè a, nan konminezon ki òganize 
regleman komès agrikòl la. Pwojè Devlopman leta yo pa 
okipe kesyon an; nou te wè ki wòl yo te bay konsèy 
kominotè. Nou pa gen bi pou nou manyen tout politik ONG 
yo aplike parapò ak manman pwoblèm sa a nan milye riral 
la; n ap senpman konsidere aspè sa a nan pratik animasyon 
pwojè devlopman prive yo mennen sou teren an. 


Pou nou manyen kesyon sa a, n ap chita sou divès 
pwoblèm .OXFAM ?” te wè ki genyen nan pwojè 
animasyon yo, sou esperyans nou fè nan pratik animasyon 
an; n ap apiye tou sou liv Kalfou 92 Jan Renòl Eli, ekri 
menmsi li poko pran lari. 


? Se yon ONG k ap finanse aktivite devlopman nan Lemonn. Li gen yon biwo an Ayiti: se plis 
travay animasyon ki enterese biwo sa a nan milye riral la. Biwo santral la, se nan peyi Angletè li 
chitya: pou plis presizyon, nan vil Oxford, 

5.1. Kèk pwoblèm nan pwojè animasyon 


Nan premye 6 mwa ane 1990 la, sou demann 
OXFAM, yon gwoup moun te etidye pwoblèm pwojè 
animasyon yo genyen. Li te òganize 6 rankont; 2 dènye yo 
te fèt 26-28 avril ak 19-21 jen. Direktè pwojè, animatè 
pwofesyonèl ?" ak delege gwoupman te patisipe. 


Gwoup ki te pran kontra a, te lonje dwèt sou 6 gwo 
pwoblèm k ap wonyen pwojè animasyon yo: 
- Enfòmasyon ak fòmasyon yo mal pataje; 
| - Zafè lajan nan pwojè yo, se sekrè leta; 
LA - Depandans pwojè yo parapò ak lòt bò dlo, ap vin pi grav; 
kI - Se kèk moun k ap pran tout gwo desizyon yo; 
- Gen divizyon nan tout kò pwojè yo. 


Se rezilta evalyasyon gwoup la te fè nan 10 pwojè 
animasyon OXFAM finanse; 21-25 manm pwojè te bay 
dizon yo ladann. 


Gwoup la plase pwoblèm sa yo nan 3 nivo: 


"Nan paj 42 liv ki rele: "Oganizasyon Peyizan yo nan kalfou 92 la", Jan Renol Eli ekri: "Gen lòt 
moun ki te poze pwoblèm animatè pwofesyonèl la deja. Nou kapab site kèk ladan yo. Nan "memwa" 
li te prezante nan Fakilte agwonomi a, an 1983, Datis Noryak te montre chay la lou pou òganizasyon 
yo. Kal Monde ak Kantav Jan Batis, nan yon tèks yo te ekri an 1981, te fè remake animatè 
pwofesyonèl yo tounen yon lòt kategori sosyal ki gen plis mwayen pase manm baz gwoupman yo, nan 
milye riral yo. 

Pou Datis Noryak, pwoblèm nan, se te kòman òganizasyon yo kapab jwenn mwayen pou 
yo kouvri frè animasyon yo. Pou Kal Monde ak Kantav Jan Batis, se yon bagay yo te konstate: yon 
lòt gwoup t ape parèt; men, li sanble se pa te yon gwo pwoblèm: li te klè pou yo, òganizasyon yo t 
ape etidye a te chwazi travay avèk tout kategori sosyal nan milye kote li t ape fonksyone a. Yo pa te 
kont "opsyon" sa a." 

San li pat site travay sa yo, Jak Anbwaz te fè menm obsèvasyon an, nan etidye menm 
òganizasyon sa a, ki se Mouvman Peyizan Papay, nan tèks ki rele: "Mouvman Peyizan Papay: Rèv ak 
Reyalite", Anbwaz dekouvri pratik animatè yo fè yo konsidere animasyon an tankou yon pwofesyon. 
Se veritab teknisyen nouvo kalib ki gen pwoblèm ak lòt teknisyen, poutèt nivo salè yo ta twò ba parapò 
ak chay òganizasyon an ki tonbe sou do ye. Se youn nan kòz ki fè plizyè agwonòm ak sosyològ 
demisyone nan MPP. Fondatè a rekonèt pwoblèm salè a egziste ant 2 kategori teknisyen sa yo, anndan 
mouvman an. 

a) Oganizasyon: 

"Anpil moun ki nan òganizasyon yo, se enterè yo y 
ap defann; 

"Manke inite ant òganizasyon yo". 
- an) Animasyon: 

"Sa animasyon an ap preche ak sa k ap fèt nan 
pwojè yo, se 2 bagay ki diferan". 
- an) Fòmasyon: 

"Manke yon dòz nèf, depi lontan, se prèske menm 
bagay la k ap repete". 


Apre gwoup la fin di kijan pwoblèm sa yo mete 2 
kan nan pwojè yo, li tire makfabrik yo chak nan fraz sa a: 
"Gen yon lòt kan, se yon ti alemye, yon ti pentire li vle. 
Nan chak degre nan pwojè yo, gen 2 kan sa a, paske gen 
animatè ak manm gwoupman, kan ki vle alemye a sèvi avè 
yo nan sans sa a". Gwoup la tire konklizyon: 


"...Pwojè animasyon yo pèdi kap chanjman an,... se 
paske moun ki te gen gouvènay sa a nan men yo, pat kenbe 
li jan baz la te bezwen 1] vre". 


Lè n ap gade objektif pwojè animasyon yo ki di se 
"bay patisipasyon yo pou rive nan yon chanjman total 
kapital nan peyi a"; lè nou konnen pwoblèm favè pwojè yo 
simaye nan milye riral la, nou ka di se yon echèk vre. 


Nenpòt ki rezilta demach kapab sèvi pou korije 
defo ki genyen nan yon travay; men, se lè yo detaye nannan 
pwoblèm reyèl yo. Rapò gwoup la pa ranmase tou sa pwojè 
animasyon pote nan milye riral la. Paregzanp, gen yon 

kouch moun yo kreye: se animatè pwofesyonèl ” yo. Nan 
yon zòn, kantite kouch moun sa yo varye ak aktivite pwojè 
yo; men, kèlkilanswa kantite yo, animatè yo gen gwo 
enfliyans sou yon bon valè moun nan yon popilasyon. Nan 
sans sa a, nou pa dwe neglije yo nan espas sosyal ki genyen 
nan milye riral la koulye a. Depi lontan, nou panse yo se 
motè nan nouvo machin popilis ki ka pran pye nan peyi a; 
yon zanmi ap reflechi pou wè si yo pa ranplase chèf 
boukman lontan yo. 


Se poutèt sa, n ap mande èske se direktè pwojè yo 
ki nan kan alemye a sèlman? èske animatè pwofesyonèl yo 
pa gen enterè ki mare yo ak pwojè devlopman yo? Se yon 
latriye kesyon konsa, ki vin nan tèt nou. Nan Kalfou 92, 
apre Jan Renòl Eli fin detaye rapò ant dirijan òganizasyon 
an, ki se direktè pwojè tou (li se chèf administratif animatè 
pwofesyonèl yo, li kapab revoke yo,...); apre li te fin 
montre kijan, nan fè volonte chèf la, yo fè dirijan an vin 
viv pi lwen baz òganizasyon an (an menm tan, nan "chache 
antre nan favè lidè a, yo detache ak baz la tou"); apre tou 
sa, li tire konklizyon (paj 39): "Kidonk, pratik animatè 
pwofesyonèl la kapab pote 3 pwoblèm: 


# Nan ane 1989, nou te rankontre ak yon animatè Gwoupman Tèt Ansanm Jan Rabèl, pou koze 
sou masak 23 jiyè 1987 la. Gen yon moso lide li te pataje avèk nou, sou kijan li okipe tan l: "Nan ti 
zòn bò lakay, te gen 80 gwoupman. Mwen te plase anlè tout gwoupman sa yo. Chak jou reyinyon, fòk 
mwen pase, Mwen te vin pa gen opòtinite pou m travay nan jaden pa m. Gen gwoupman ki fè 
reyinyon nan maten; genyen ki fè l nan apremidi. Mwen blije pase nan tout gwoupman yo; mwen konn 
pase nan tout. Pou pale ansanm avèk yo, montre yo kijan pou yo viv" (siyen: 1.0). 

Yon animatè APF bay temwayaj sou kesyon an. Nan yon reyinyon Sant Kal Levèk ak 
Asosyasyon Peyizan Fondwa (AFP), nan dat 17 avril 1993, animatè sa a deklare: "Mwen gen yon tè 
ki pran 24 mamit pwa. Koulye a, moun ap rache pwa; se 6 mamit pwa mwen rekòlte sèlman. Lè sezon 
rive, mwen pa gen tan preprare tè; mwen plante an dènye. Paske aktivite animasyon m ap mennen an, 
li anpeche m travay jaden. Moun lakay mwen di: M ap pèdi tan; fòk mwen pran tèt mwen. Komite 
Direktè APF derefize fè reyinyon, paske yo di yo pa nan pèdi tan; se bon tan mwen genyen. M ap 
mache monte desann ak yon kaye nan men m. Moun Bèlvi di: yo p ap ede m, paske mwen pa ede yo. 
Yo di, mwen gen salè." 

Pou nou pi byen konprann temwayaj sa a, fòk nou konnen animatè sa a, se yon manm 
komite Direktè APF ki se yon asosyasyon ki te fonde san gwoupman peyizan (Nou ta di: sou fòm 
Konsèy Kominotè, malgre ofisyèlman nan dat fondasyon 1 (avril 1988), Konsèy Kominotè pat sou 
moun ankò). Koulye a, gen jefò k ap fèt pou gwoupman peyizan antre anndan APF, 

1) anpeche demokrasi nan òganizasyon yo, paske li rann 

dirijan yo pi otoritè (menmsi yo pa gen konsyans sa) 

2) mete yon lòt divizyon nan milye riral la, paske li kreye 

yon lòt kategori sosyal: animatè yo (lè yo kòmanse viv yon 

lòt jan); 

3) kenbe òganizasyon yo nan pozisyon restavèk, paske fòk 

yon òganis ba yo kòb pou yo kabap fòme manm yo". 
Antouka, nou pral fouye pratik yo yon lòt fwa ankò, 

pou nou wè sa ki pase reyèlman. 


5.2.- Pratik animasyon nan pwojè devlopman 
prive yo. 


N ap sèvi ak yon tèks nou te ekri nan dat 13 janvye 
1992, pou nou gade pratik animasyon ki genyen nan pwojè 
devlopman yo. Tèks sa a pote tit: "Pratik animasyon anfas 
lit demokratik pèp la". N ap fè yon ranmase sou rapò ki 
genyen ant pwojè devlopman ak animasyon an Ayiti, sou 
mouvman animatè devlopman yo. Men, etank pwojè yo gen 
teknisyen diplòm fakilte anndan yo tou, n ap voye je gade 
pratik yo tou. N ap fini pati sa a, lè n ap kwaze nannan 
refleksyon Eli yo ak esperyans pa nou yo. 


5.2.1.- Pwojè devlopman ak animasyon an Ayiti 


Se sitou nan koumansman ane 1970 yo, pwojè 
devlopman prive yo tanmen plante nan peyi a. Anvan 
koudeta 30 septanm 1991 la, nou te ka di gen 2 gwo poto 
mitan ki te kenbe powjè yo: "Se direktè òganis ki pa sou 
lobedyans gouvènman yo ak animatè yo". Travay animatè 
yo, se sansibilize popilasyon; direktè pwojè yo ap kontwole 
pou wè kijan èd pou soulaje mizè popilasyon yo rive jwenn 
yo. Plas yo, se fè administrasyon. Teknisyen yo ap egzekite; 

animatè yo ap chofe kò ak lespri "benefisyè" yo. Konsa, 
travay yo divize; epi, swadizan benefisyè yo pa janm ka 
rive patisipe nan kondi pwojè yo. Souvan, yo pa menm 
konnen kilè direktè ekri pwojè. Alewè pou yo ta konnen 
regleman, bi ak pwoblèm pwojè yo! 


Pwojè yo mennen divès kalite aktivite: dispansè, 
rebwazman, silo, lekòl...; animasyon an chofe peyizan pou 
yo antre nan pwojè. Se yon travay ki peye; animatè 
pwofesyonèl yo, se sila yo ki touche yon salè pou yo fè 
travay sa a. Kidonk, pa gen animatè pwofesyonèl san pwojè 
devlopman; menm jan pifò òganizasyon peyizan ki egziste 
nan peyi a, se rezilta travay animatè k ap feraye nan pwojè 
devlopman. 


Pòs animatè nan pwojè devlopman osnon nan 
òganizasyon peyizan, se yon plas ki gen anpil kandida. Gen 
kote, kandida sa yo blije montre anpil souplès ak jantiyès 
pou yo ka pase; gen responsab òganizasyon ak pwojè 
devlopman ki chwazi yo sou rekòmandasyon animatè ki pi 
ansyen nan yon zòn osnon ki montre 1 pi fidèl. Kidonk, 
pwojè devlopman ak òganizasyon peyizan, animatè 
pwofesyonèl ak direktè pwojè, souvan se pwason kraze nan 
bouyon. 











5.2.2.- Animatè pwofesyonèl yo an aksyon! 


Pa gen òganizasyon peyizan ki pa gen kolonn 
animatè l. Teknisyen sa yo pran fòmasyon swa nan Sant 
Emayis (Papay), nan IDEA (Nò), swa nan ITECA (Gresye) 
osnon nan DCCH (Labòd, Okay). Genyen ki rive fè estaj 
nan peyi Dominikani, Panama, Brezil, Costa Rica. 


Premye Animatè yo, se ansyen pwofesè lekòl primè, 
monitè ONEC (ONAAC), ajan agrikòl... yo tout konn li ak 

ekri. Se yo menm ki garanti pwojè yo bò kote kominote yo. 
Si yon gwoup animatè revòlte kont yon direktè pwojè, gen 
anpil chans pou gwoupman peyizan ki gen kontak sere avèk 
rebèl sa yo, koupe fache ak direktè sa a. Paske animatè yo 
viv "pi pre benefisyè" yo pase direktè pwojè yo. Se pa 
menm yon posibilite ankò, puiske nou gen yon egzanp 
devan nou: Se yon gwoup animatè ki lage MPP, epi ki 
fòme Tèt Ansanm pou yon Mouvman Peyizan (TAMP, 
1989). 


Jeneralman, animatè yo chofe kò ak lespri 
gwoupman 7-10 manm; men gen gwoupman ki gen 20 
manm tou. Se moun ki gen teknik pou kondi reyinyon; yo 
gen kèk konesans tou nan domèn teknik pwojè yo tankou 
sante, agrikilti... Genyen ki konn kèk lwa ak prensip tribinal 
nan peyi a. Nou pa ka di se lajistis, mouvman peyizan yo 
ap chèche nan konnen lalwa! 


Animatè yo gen anpil gwoup sou kont yo, pou yo 
anime; yo pa gen tan reflechi sou pwogram animasyon pou 
chak gwoup. Pi souvan, yo resite leson yo aprann nan lekòl 
animasyon yo. Baryè sa a fè animatè yo toujou konnen 
kijan yon reyinyon pral bout. Pratik sa a anpeche manm 
gwoup yo reflechi pou yo kreye, menm jan sa rive animatè 
yo tou. 


Animatè yo pran nan yon pyèj: pwojè devlopman yo 
pote teknik nan milye a; animatè yo blije fè pwogram pou 
teknik yo, kèlkilanswa kondisyon an. Nan ka kontrè, yo ka 
pèdi djòb yo. Yon lòt bò, nou konn rankontre animatè k ap 
fè lwanj menm pou teknik ki pa adapte ak kondisyon lavi 
peyizan yo; sanble yo pa gen pwoblèm avèk kèlkilanswa 
konesans la. Pafwa, n ap mande èske animatè yo kalkile si 
teknik sa yo kache yon swadizan siperyorite kilti gwo peyi 
yo. Pi souvan, yo pa rann yo kont lè gwo peyi yo kache 

dèyè siperyorite teknik sa a pou yo maske esplikasyon yo 
bay sou pezesouse y ap fè sou ti peyi yo. 


Yon animatè pwofesyonèl okipe nan fè animasyon 
toutan. Li pa gen tan pou l mennen aktivite jaden. Pi 
souvan, li rezoud pwoblèm sa a nan achte jounen osnon nan 
mande pou manm gwoupman rann li "sèvis". Nou konn 
asiste plizyè gwoupman mete ansanm pou yo travay pou 
animatè pandan youn osnon 2 jounen; souvan, animatè a pa 
menm prezan. Eske se pa yon lòt fòm konbit? Si grandon 
ak demwatye pat egziste toujou nan milye riral la, nou ta 
gen tandans di animatè pwofesyonèl ak manm gwoupman 
pran plas yo nan chapant sosyal la. Antouka, animatè yo 
konn pèdi abitid sekle, plante, wouze... Se veritab salarye 
yo tounen: men, nan yon antrepriz ki p ap chèche fè 
pwofi dirèkteman. Kidonk, pandan fizikman, yo tou pre ti 
peyizan yo, animatè yo ap viv byen lwen reyalite manm 
gwoupman peyizan yo. Kondisyon sa yo fè yo pa gen 
menm enterè; nan sans sa a, yo gen tout dwa pou yo fòme 
òganizasyon defann enterè yo vin genyen. Asosyasyon 
Animatè pou Devlopman (ASAD) nan Papay, se yon bèl 
egzanp. ASAD pou rasanble animatè ki fòme ak metòd 
MPP a.” 


Gen lòt asosyasyon animatè toujou: tankou 
Asosyasyon Animatè Lagonav (AAPLAG), Asosyasyon 
Animatè Endepandan (AAI, Nò-Nòdès). Yo chak jwenn 


2 Se yon metòd pou fòme gwoupman. Li gen 7 leson pou yo wè nan 12 seyans. Tèm sa yo, se: 
1) Zanmitay ak renmen; 
2) Divizyon ak rekonsilyasyon; 
3) Yon sèl kò ki fòme ak plizyè manm; 
4) Gwo vale Piti: 
5) Inyon fè Lafòs (Men anpil, chay pa lou); 
6) Pasyans ak pèseverans; 
7) Valè moun - Premye Kominote kretyen yo. (Mouvman Peyizan Papay: Rèv ak Reyalite, paj 32, 
Fevriye 1991). 

apeprè 40-55 mil dola nan men IAF “ pou yo ka 
fonksyone. 


Si nou rive nan yon seksyon riral, li fasil pou nou 
distenge animatè yo nan mitan ti peyizan yo: Langaj, 
abiman, kay... se prensipal siy ki fè diferans la. Kidonk, 
pwojè devlopman yo fè yon "pwomosyon sosyal" 
kantmenm. Nan etidye kesyon an, Eli dekouvri se yon 
pwoblèm pou òganizasyon peyizan yo kòm zouti chanjman; 
se konsa, li pwopoze kòm solisyon, pou yo chanje fòm 
animasyon an. Li ekri, sou sije sa a: "Kisa pou nou fè? Nou 
kwè, yon òganizasyon merite monte komite fòmasyon li. 
Komite sa a ta gen wòl bati plan fòmasyon, swiv jan 
pwogram yo ape mache. Anpil moun nan yon òganizasyon, 
plis manm posib, dwe konnen teknik animasyon. Men, sa 
pa vle di pou yo pase tout tan yo nan fè animasyon". Sitou, 
paske: "anime yon gwoup, se travay andedan gwoup la, 
ansanm avèk gwoup la, pou fè li vanse. Se pa pote mesaj 
pou li" (paj 39-40). 


Pou nou fini ak pwen sa a, n ap di: se pa direktè ak 
animatè ki benefisye sèlman pwojè devlopman. Senp 
teknisyen ki gen diplòm fakilte patisipe tou. Menm jan nou 
te wè l deja, se sitou agwonòm, medsen, enjenyè, enfimyè... 


Jounen jodi a, gen yon bon valè ladan yo ki gen 
pwojè fòme yon klas teknisyen konpetan (teknokrat). Yo 
reyini sou baz pwofesyon sèlman? olye yo regwoupe yo 
dapre sansibilite politik. Kòdinasyon ant Asosyasyon Sosyo 
Pwofesyonèl Ayisyen yo (CIPH, Plate-Forme 
Programmatique), se yon pwojè ki tonbe dirèk nan liy sa a. 


“Se yon òganis ki finanse aktivite devlopman an Ayiti tou, sitou nan domèn animasyon. Biwo 
santral IAF chita nan Wachinntonn, ki se kapital peyi Etazini. Se Kongrè meriken (Depite ak Senatè 
meriken) ki vote bidjè pou LAF; se prezidan meriken an ki chwazi Direktè Jeneral pou IAF. 

Youn nan pwen ki parèt nan Pwogram CIPH la lè nou gade 
li, se mennen lòt kòdinasyon chita ansanm pou yo aji sou 
reyalite peyi a! Yon lòt bò, CIPH gen pwojè derape aktivite 
piblik li ki gen mafabrik politik: nan yon lèt li ekri tout 
asosyasyon manm li yo (mas 1993), CIPH tabli pwogram 
pou 1 òganize 3 kolòk) premye a, se son demokrasi; dezyèm 
nan, se sosyete sivil; twazyèm boukantay lide a pral fèt sou 
Asosyasyon Sosyo -Pwofesyonèl. Kidonk, CIPH se yon 
platfòm "teknocratik" ki gen pretansyon dirije òganizasyon 
popilè. 

VI.- ENTÈ/OPD: KALFOU PWOJÈ! 


Nan mwa dawout 1992, yon dokiman parèt nan 
Pòtoprens. Sou po, li make: "Regroupement Inter-OPD: 
Aide d'Urgence. diagnostic, lignes stratégiques, Axes 
d'Interventions". 


Se yon Komisyon Pèmanan sou Ed Ijan (CPAU) 
prepare 1 sou rekòmandasyon yon gwoup OPD “ (Lontan, 
yo te rele: ONG), ki fè tèt kole. Dapre CPAU, yo te rive 
konsilte 66 òganis, enstitisyon, "gwoup baz" ak OPD. 


Anpil moun enterese konnen kisa Entè/OPD pote 
nan dyakout li; nou menm tou, nou gen menm enterè a. Se 
poutèt sa, nou vle pataje sa nou jwenn nan lekti nou fè. 
Men, se yon travay ki ta merite pou yo etidye l nan gwoup 
refleksyon. Divès òganizasyon popilè gen kè sote sou 
Entè/OPD san yo poko konnen tout dimansyon sa yo; nou 
santi nesesite pou nou gade pou pi piti: ki plas Entè/OPD 
bay òganizasyon popilè yo nan pwogram li a. Sitou CPAU 
di li te rankontre ak 3 mouvman peyizan. 


Men demach nou swiv pou nou te li dokiman an: 
nou chèche konnen ki kalte OPD k ap feraye nan 
regwoupman an, pou nou ka tire yon pòtre; nou fouye 
kontèks politik nasyonal ak entènasyonal ki fè OPD sa yo 
fè tèt ansanm. Nou eseye konprann chak manman lide 
dokiman an pote, pou nou te ka dekouvri kò lide ki mete 
OPD sa yo dakò. Epi, boutofen, nou detaye pwojè 


# QPD: se òganizasyon k ap fè pwomosyon pou devlopman: yon gwoup ladan yo kreye CPAU. 
Men lis manm CPAU la: ANDAH, FREN, GRAMIR, SOE, IHE, AOPS, GTIH, FHD, PPED, CAH, 
GHRAP, GRD, CRESFED, GRAD. Yon asanble Jeneral GRD te vote kont patisipasyon gwoup sa a 
nan Entè/OPD, nan mwa jiyè 1992. 

Entè/OPD a daprè reyalite global peyi a. 
6.1.- Yon pòtre Entè/OPD! 


Entè/OPD gen tout kalite ONG manm; genyen ki 
gen kòd lonbrit yo mare ak meriken; genyen se ONG fransè 
ki finanse yo. Gen lòt tou, se Kanada osnon Angletè ki 
lonje yo lamen. 


OPD yo travay nan 4 gwo domèn: agrikilti, sante, 
edikasyon ak devlopman kominotè. Se plis pase 40 OPD ki 
fè tèt ansanm sa a. (HAVA li menm, ki se manm 
Entè/OPD, se deja yon regwoupman ki gen plis pase 30 
ONG/manm). Moun ka gen tandans di, se yo menm ki 
depanse, ant 1986 ak 1987, 47 milyon 293 mil 188 goud la. 
Antouka, se bidjè 23 ONG nan epòk la. Menm jan 
Resansman HAVA a endike sa, se nan agrikilti OPD yo 
depanse plis lajan. Nan ane 1985, Biwo Plan ki te anchaje 
pou etidye dosye ONG yo (UCAONG) enfòme: ant 1981 ak 
1985, 71 ONG depanse plis pase 530 milyon goud; 31 
milyon 400 mil, nan agrikilti sèlman. Sa vle di: sou chak 
100 goud yon ONG te depanse nan epòk la, 59 goud ale 
nan agrikilti (Bènaden, paj 228). 


Nou konprann ki degre enpòtans OPD yo genyen 
nan peyi a: epi tou, pou kisa gouvènman yo vle kontwole 
pwojè devlopman prive yo. Se pa volonte chanjman k ap 
danse nan tè gouvènman yo, ni enpòtans planifikasyon ki 
motive yo; yo bay prèv yo nan fason yo toujou jere byen 
leta yo nan gagòt. 


Nou konprann tou, pou kisa mèt OPD yo montre 
anpil rezistans anfas pwojè kontwòl gouvènman yo. Nan 
plizyè okazyon, yo mete enterè pèp la devan, pou yo ka 
jistifye pozisyon parapò ak leta epi jwenn fòs pou anpeche 

plan leta a pase. Men, ant sou kontwòl leta ak sou kontwòl 
popilè, ki sitirasyon OPD yo ta pito? 


Pou nou antre pi byen nan diferans ki make 
Entè/OPD a, nou pral tradui yon seri kòmantè GRAMIR te 
fè sou ONG nan ane 1986 (se nan lang franse lotè yo te 
pibliye rezilta travay yo). Anvan nou repwodui kòmantè sa 
yo, n ap pote yon ti kòmantè: GRAMIR pat chita ase sou 
pratik reyèl ONG yo anvan li klase yo. Si li te konnen 
esperyans y ap fè chak jou, swa nan biwo, swa sou teren, 
se pa sèlman 4 klas ONG li t ap jwenn; epi, youn gwoup te 
ka antre nan plizyè klas. Ki fè nou plis gen tandans kwè, se 
diskolu ONG yo ki te plis gide manm GRAMIR yo nan 
travay la. 


Defen Alyèt Matiren, Ens Matiren ak Bèna Zòg, nan 
"Implantation et Impact` des Organisations non- 
gouvernementales, "yo te klase 4 tip ONG an Ayiti. 
Paregzanp, nan premye kategori a, te gen "Association des 
Oeuvres Privées de Santé (AOPS)"; nan dezyèm nan: 
HA VA; nan twazyèm nan: SOE, OXFAM, COHAN, GRD; 
epi nan katriyèm nan: IDEA, ITECA, Ezquipes 
Missionnaires ak IAF. Nan premye ak dezyèm yo, nou sitou 
jwenn ONG ki jwenn finansman nan men Biwo meriken 
pou Devlopman Entènasyonal (AID), ki se yon ajans 
meriken kreye dapre liy pwojè Alyans pou Devlopman an; 
nou te deja note ki sa IAF ye. 


Dapre lotè GRAMIR yo, chak tip sa yo gen yon jan 
yo wè devlopman. Men kijan manm GRAMIR yo te tire 
pòtre yo: 


"Tip I an pa fè referans ak detay global sou milye 


riral la; epi, sou/devlopman dapre li, gen kòm makfabrik: 
Mank ak bezwen ki pa satisfè. Sòti nan tip II rive nan tip 

IV, tout anvizaje pwoblèm nan tankou baryè yo dwe kraze; 


"Tip II ak INI yo idantifye yon latriye baryè ki bare 
wout peyizan yo. Alòs, tip II a pa klase baryè sa yo an 
gwo, mwayèn ak piti; epi li limite analiz li nan milye riral 
la sèlman. Tip III a menm, li konsidere pwoblèm pataj tè 
yo, enjistis sosyal, komèsyalizasyon ak rapò ki pa egal ant 
lavil ak andeyò; li konsidere yo kòm nannan kesyon an; 


"Tip IV la idantifye menm pwoblèm fondalnatal tip 
III a wè yo. Men, analyz li a pèmèt tire konklizyon sa a: 
sitirasyon sou / devlopman ki egzsiste a, li makònen ak yon 
rapò dominan / domine ant peyizan ak "elit" riral/lavil". 


Lotè yo kontinye fè komantè: 


"4 fason yo wè devlopman an, gen pwojè (bi) pou 
fè pwomosyon (men, yo pale devlopman moun, men se pa 
devlopman bagay). Men, pou chak tip sa yo, wòl moun nan 
demach pou devlopman an, yo diferan: 


"Tip I an, konsidere moun kòm sijè ak bagay pou 
devlope an menm tan; epi, patisipasyon tip I an rete nan 
pote konkou l dapre aktivite li anvizaje; 


"Tip II a, konsidere moun kòm sijè ak bagay pou 
devlopman; li bay patisipasyon I nan chanjman anviwonman 
I anndan chema yo trase davans; 


"Tip III ak IV konsidere I tankou sijè devlopman; 
epi, se moun menm k ap batay pou yo libere tèt yo". 


Pou 4 tip sa yo, devlopman an pase nan yon 
chanjman ki dwe fèt nan mantalite yo: 





"Pou tip I an, kesyon an se depase konpòtman fatalis 
la; epi, ogmante nivo konesans popilasyon riral la; 


"Tip II a li menm, li kesyon an tankou pou yo fè 
peyizan yo vin konprann konminezon ekonomik yo pi byen, 
dekwa pou yo konpòte yo tankou ajan ekonomik ki antre 
anndan yon ekonomi pou pwofi; 


"Tip III ak IV wè, se pou yo leve nivo konsyans 
global peyizan yo. Parapò ak mantalite peyizan yo, tip III 
a konsidere mantalite sa a gen aspè pozitif (pou yo ranfòse) 
ak aspè negatif (ki pou elimine). Tandiske tip IV la panse, 
mantalite sa a, se yon kapasite ki poko itilize; nou dwe fè 
pwomosyon li nan tout dimansyon l; epi, tou evolysion l 
pral sou kont demach pou chanjman jeneral sosyete a. 


"4 tip yo defini bi y ap rapousiv ak travay yo 
anvizaje pou yon rejyon espesifik; epi, tou le 4 panse, yo ka 
fè devlopman an, nan nivo lokal sèlman. Men, demach tip 
II ak IV yo louvri yon pi gwo boulva sou peyi a; epi, 
enplike agrandisman demach la nan lòt rejyon (atravè 
kontak osnon jeneralizasyon yo fè pou modèl yap simaye 


a); 


"Nan tip I ak II yo, nou devan yon demach ki 
planifye davans, ki pa kite prèske okenn plas pou chanje 
oryantasyon yo dapre pwoblèm bridsoukou osnon konjonkti 
lokal la. Nan tip II ak IV yo, malgre gen yon liy ki trase, 
demach la gen plis souplès; epi, l! ap evolye. Li adapte l 
toutan ak pwoblèm ki parèt priyorite nan moman an, pou 
peyizan yo; 


"TIp III ak IV yo defini demach travay yo tankou 


yon koupe fache osnon yon lòt solisyon parapò ak gwo 
pwojè devlopman k ap mete chapant baz ak sèvis (tankou 


To 


sila yo, Ed bilateral osnon miltilateral finanse); parapò tou 
ak zèv yo k ap bay asistans; 


"Malgre diferans ki parèt nan detaye reyalite a, ak 
jan yo wè devlopman an, entèvansyon teren yo prèske 
sanble nan 4 tandans yo; epi, depandans parapò ak peyi lòt 
bò dlo yo, gwo anpil tou pou yo; 


"Malgre envantè sa a pa touche tout ONG yo, li bay 
ase byen, imaj sou depataj reyèl la. Sa vle di, tandans III ak 
IV yo, se tandans ki minorite nèt al kole an Ayiti". 


Si nou gade lis manm Entè/OPD a, nou ta di: pou n 
kontinye kòmantè sa yo, tandans minoritè yo al chèche 
rekonesans bò kote tandans majoritè yo; kòmkidire, se ta fòt 
premye yo dèske yo minoritè. Konsa, patisipasyon yo nan 
Entè/OPD se yon temwayay sou "sèmafot" yo. Antouka, 
listwa pa janm bay egzanp kote klas piyajè yo fè sèmafot 
bò kote mas pèp yo. 


Entè/OPD, se yon gwoup ONG ki gen metòd travay 
diferan, ki gen kò lide diferan; men, ki mete ansanm pou yo 
kondi pwojè èd ijan, annatandan. Entè/OPD, se yon fòm 
kolaborasyon ant divès klas moun. Men, nan ki enterè? 


6.2.- Konjonkti politik nasyonal ak 
entènasyonal la nan batisman Entè/OPD 


Anvan prezidan Jan Bètran Aristid prete sèman nan 
dat 7 fevriye 1991, yon gwoup ONG reyini pou yo gade 
wòl yo ka jwe nan demach pou demokrasi ak devlopman 
tabli nan peyi a. Se te nan mwa janvye 1991. Refleksyon yo 
te chita sou 2 baz: devlopman nan sans bezwen fondalnatal 
pèp ayisyen an ak respè pou òganizasyon baz yo" nan dwa 
grandèt majè yo genyen. Lè lame fè koudeta 30 septanm 

nan, ONG sa yo te gen tan ap etidye mwayen pou yo rele 
tèt yo: OPD. Sa vle di, òganis k ap fè pwomosyon pou 
devlopman; pou pi klè, se òganizasyon k ap kondi pwojè 
devlopman prive. Koudeta a vin bay OPD sa yo okazyon 
pou yo parèt ak tout fòs, kòm inosan devan plis pase 3 mil 
kadav moun, militè sasinen; devan plis pase 6 san mil ki 
blije kite lakay yo akòz represyon. Konsa, OPD yo 
konstate, koudeta a: 


- anpeche OPD ki travay ak: "òganizasyon baz" 
fonsksyone; 

- akselere mouvman ki fè ajan ekonomik popilè yo 
vin gen mwens lajan ak byen yo dispoze pou yo pwodui; 

- fè divès chapant asosyasyon (aktè popilè yo te 
mete kanpe) vin frajil; 

- deteryorye sèvis tankou sante, edikasyon, elatriye. 


Se sou baz kònsa sa yo, OPD yo mete CPAU kanpe 
nan mwa fevriye 1992 prèske yon lane apre yo te reyini 
pou defini pozisyon ak plas yo nan chimen demokrasi ak 
devlopman yo chwazi pou peyi a!). 


Menmsi se koudeta a ki bay okazyon pou OPD 
kreye CPAU, nou kwè li enpòtan pou nou fè yon kout je 
sou kontèks politik entènasyonal la tou. Se pa paske nou pa 
izole kòm peyi nan Lemonn; men, se sitou, paske peyi 
etranje toujou kontinye ap domine politik lakay nou. Nan 
kwaze konjonkti nasyonal ak konjonkti entènasyonal, pou 
pi piti, nou gen mwens chans pou nou mal plase pwojè 
Entè/OPD. Dayè, dokiman an (nou te ka di, manifès la 
menm!), pa chita sou èd ijan sèlman (nou va wè sa pi 
lwen), jan sa ka parèt sou po l (se yon pwojè long pleyin). 


Mouvman popilè yo koumanse pran distans ak pati 
politik yo depi nan ane 1980 yo, kit se nan peyi Ewòp ki te 

sou bò gòch, kit se nan Amerik Latin. Men, se depi 1956, 
mas pèp Tchekoslovaki ak Polòy te koumanse wete kò yo 
sou kont gouvènman lakay yo; nan Amerik Latin nan, 
mouvman geriya ta pral layite kòl 1, apati revolisyon Kiba 
a nan ane 1959. Enperyalis la pa rete gade evènman sa yo 
sèlman. Nan ansyen peyi Lès yo, li pwofite plase pyon pou 
l mete baryè. Kantite revandikasyon popilè ki pa satisfè nan 
peyi Lès yo tou, bay enperyalis la pretèks pou l fofile kò l 
nan baz gòch la. Paregzanp, se chak jou, laprès 
entènasyonal (ki se youn nan pi gwo zouti pwopagann, 
sistèm enperyalis la kontwole nan Lemonn), t ap kònen 
zòrey moun ak non Lèk Valesa, vegle je moun ak pòtre 
Valesa,... Se.chak jou, yo t ap rapòte revandikasyon santral 
sendikal ki rele "Solidarnosc" la. Lè se pa Wonal Rigann ki 
resevwa Valesa nan Mezon Blanch, se Franswa Mitran ki 
akeyi l nan Palè Elize; gen lòt lè, se pap Jan Pòl II ki beni 
1 pou lit l ap mennen. Men, depi blòk Lès la fin fann, laprès 
entènasyonal fè blakawout sou revandikasyon mas pèp sa 
yo. Eske sa vle di, yo jwenn satisfaksyon? Eske se yon jès 
ki inosan? 


Etan zotobre ki t ap dirije peyi Lès yo (Biwokrasi a) 
pa gen enterè depaman ak boujwazi entènasyonal la, 
Mikayil Gòbatchev pat gen anpil difikilte pou l kraze 
chapant Leta Inyon Sovyetik la. Koulye a, Lès ak Lwès, se 
2 gouden ak 50 santim; men, nou pa kwè revandikasyon 
popilè yo jwenn satisfaksyon. 


Nan menm konjonkti a, peyi Ewòp Lwès yo ki 
toujou siye ak Etazini, yo santi pouvwa Tonton Sam ap vin 
ranfòse pandan baryè Lès la tonbe (Li pa genyen pou l 
batay kont blòk Lès ankò, menmsi Kiba rete kanpe sou 
pozisyon revolisyonè l). Yo santi tou nesesite pou yo fè tèt 





ansanm. Se sitou konsa, nou konprann akò Mastrich “ la. 


Nan Amerik Latin nan, Sandinis yo pèdi gouvènman 
an nan eleksyon 1989 yo; geriyewos Farabundo Fwon 
Farabundo Marti yo nan Salvadò, blije siyen kontra pou 
lapè avèk gouvènman san manman Alfredo Christiani an; 
Kiba montre li enterese retounen nan OEA. Eske tou sa vle 
di: mouvman popilè yo echwe? Kontèks politik 
entènasyonal sa a bay anpil militan kè sote, sitou lè yo pa 
konsidere enpòtans mouvman mas pèp yo ap fè pou yo gen 
dwa patisipe nan dezisyon politik k ap pran sou do yo, pou 
yo gen dwa kontwole dirijan politik yo. Menm òganizasyon 
entènasyonal yo reyaji, nan sans yo derefize rekonèt dwa sa 
yo. Nan kriz politik Ayiti a (ki se kriz sistèm demokrasi 
reprezantatif la tou), nou wè OEA ak ONI ap negosye ak 
panzouyis yo pou prezidan Aristid retounen sou pouvwa a; 
epi, yo pa pran ka òganizasyon popilè, sa pa gade yo. San 
di pètèt, se paske batay òganizasyon popilè yo, se batay pou 
yo tabli demokrasi reyèl nan peyi yo; se paske y ap goumen 
pou òganizasyon entènasyonal yo rive chanje règleman ak 
pratik yo genyen nan dosye konfli entènasyonal yo. Se yon 
batay san pran souf. 


Se nan 2 kontèks sa yo, pwojè Entè/OPD a parèt. 


6.3.-- Kò lide ki deplòtonnen nan pwojè 
Entè/OPD 


Entè/OPD pran pozisyon kare bare sou kriz sosyete 
a ap travèse jounen jodi a. Se yon pozisyon politik ki gen 
4 pwen: 





“ Se yon akò peyi Ewòp Lwès yo siyen pou mache lakay yo vin lib ant`yo menm. 

1) Respekte volonte pèp la te genyen nan vote 
konstitisyon 29 Mas 87 la, nan eleksyon prezidan Aristid ak 
lòt kandida yo nan dat 16 Desanm 1990 ak 20 janvye 1991. 

2) Chanje leta a, nan tabli demokrasi ak valè li 
genyen kòm nannan: Jistis, libète nan kilti nasyonal la; 

3) Ranfòse sosyete sivil la: "Divès sektè nan 
sosyete sivil la dwe fè jefò pou yo kontinye batay pou yo 
gen dwa egziste, dwa lejitim ak respè domèn konpetans 
yo". Entè/OPD rekòmande pou yo miltiplye chapant 
pèmanan pou tèt kole ak patisipasyon, epi simaye yo"; 

4) Tabli yon rezo altènatif pou devlopman 
"andojèn". Paregzanp, "divès moso nan sosyete sivil la dwe 
pote chay idantite yo kòm sijè istorik, epi patisipe nan 
travay pou tanmen yon demach reyèl ki pou libere enèji ki 
pèmèt sektè majoritè yo kreye, epi mobilize enèji sa yo". 


Pozisyon politik Entè/OPD yo chita sou manman 
lwa 29 mas 1987 la. Nou pa bezwen rete sou limit pozisyon 
sa a genyen puiske limit yo deja trase nan manman lwa a, 
ki rekonèt yon sistèm politik ak yon mòd patisipasyon 
popilè, nan mitan yon rejim kapitalis (sa vle di, yon 
ekonomi ki pèmèt peze souse dapre règ jwèt mache). a) 
Anpil moun kwè lè konstitiyan 87 yo kouche sou papye: 
Ayiti, se yon Repiblik koperativis, sa ta vle di gen posibilite 
pou ajan ekonomik popilè (ti peyizan, ouvriye, ti machann, 
atizan...) jwenn plas yo nan sosyete sa a. Sanble, yo pa 
reflechi ase sou limit koperativ yo an Ayiti; yo rete 
makònen ak chapant agrè ki egziste nan peyi a; epi, yo 
patisipe nan konminezon k ap fèt nan komès agrikòl la 
(plizyè koperativ voye vann danre dirèkteman nan peyi 
etranje, san kòkay peyizan yo pa benefisye tout bon vre). 
Jan Renòl Eli mande: "des coopératives: Pourquoi faire?" 
Nan liv sa a, li montre gwo kè sote lè li fin li esperyans 
koperativ an Ayiti. Li rive mande pou moun reflechi sou 
kesyon sa a: "Eske koperativ la, se yon zouti pou chanjman, 

osnon èske depi gen koperativ, koperatè yo rive nan 
chanjman?" 


Malgre manman lwa peyi a kouche sou papye, 
nesesite pou gen refòm agrè, nou pa jwenn okenn tras 
pwojè sa a nan Entè/OPD. Eske se jistis ak libète nan 
demokrasi anndan kilti nasyonal la, èske se li ki ranmase 
pwojè sa a? Ositou, èske Entè/OPD pa wè nesesite pou 
chanje chapant agrè peyi a? 


Antouka, n ap remake: Entè/OPD pran prekosyon 
pou yo pa ekri jistis sosyal. Se yon siy ki montre yo limite 
degre jistis y ap reklame pou sektè popilè yo. Men, èske se 
pa yon lòt siy ki bay prèv sou kalite antant divès OPD yo 
fè sou do enterè klas popilè yo? 


Plan batay Entè/OPD a chita sou ranfòse sosyete 
sivil la: Men yon lòt gwo manman lide! 


Lè nou gade pòtre manm Entè/OPD yo, nou 
konprann sosyete sivil la, se melanj tout gwoup moun ki 
òganize nan sosyete a, kèlkilanswa plas sosyal yo, pouvwa 
ekonomik yo, pozisyon ideyolojik yo... Yon lòt bò, nou vin 
wè gen lè: se sèl lame ansanm ak lòt enstitisyon leta yo, ki 
pa nan sosyete sivil la. Kidonk, sosyete sivil la ta kanpe 
anfas leta. N ap mande: Santa Fe III, èske se pa ou menm 
ki rive? Ki patisipasyon Entè/OPD wè pou "oganizasyon 
baz" yo? 


Anpil moun kapab di yo pa wè nesesite pou nou ta 
fouye yon dokiman sou èd ijan, nan tout fondè sa a. Nou ta 
reponn ak pawòl Entè/OPD menm: "Sa n ap fè nan kriz sa 
a?" Nou konnen, kriz sa a gen origin nan chapant sosyete 
a. Tout kesyon ki gen rapò ak kriz la dirèkteman, se yon 
kesyon ki montre kriz la bay sektè ki poze l la, tèt chaje". 

Nou sipoze, sektè sa a gen repons ki koumanse vini nant tèt 
li. Anplis, Entè/OPD ekri kare bare: "Gen ijans pou aktè 
devlopman yo jwenn yon premye chimen ki ka mennen nou 
nan rezoud kriz politik la", menmsi li pa di kriz sosyal. 
Pandan li vle "apiye volonte òganizasyon yo nan bi pou yo 
libere tèt yo, epi vin gran moun.." Entè/OPD rekòmande 
pou yo "makònen peryòd ijans la ak reyalizasyon demach 
nèt al kole pou devlopman patisipatif". Eske pawòl sa yo, 
se blòf osnon se plan batay pou yo kenbe senpati 
òganizasyon popilè yo? Ositou, èske se rezilta konpwomi 
an? Ositou ankò, èske se sa ki fè gen manm Entè/OPD ki 
rete manm platfòm enstitisyon k ap fè edikasyon popilè? Li 
klè pou nou, èd ijan an, se souf Entè/OPD ap pran pou l ka 
derape ak fòs. 


Eske sa vle di pou nou, Entè/OPD plane gany 
òganizasyon popilè yo te fè mas pèp la genyen nan batay 
ideyolojik la? Si se vre, nan plan ki klas moun? Ki gwoup 
moun ki gen enterè nan plan sa a? Kilès gwoup moun ki 
pral peye po kase, si pwojè sa a pran chè? Ki ladrès 
òganisasyon popilè yo ap kreye pou yo pa pran nan 
pèlen...? Se yon seri kesyon konsa, ki merite poze nan 
moman an. Nou pa gen repons, men kesyon yo merite poze. 
Oganizasyon popilè yo gen anpil travay lè yo konnen se 
menm Entè/OPD sa a ki esplike: fòk yo "frennen 
degradasyon ki tanmen yo, ranfòse chapant òganizasyon yo, 
fasilite yon politik devlopman altènatif". 


Entè/OPD vle bay bourad pou anpeche moun "kraze 
demach pou devlopman ki tanmen jodi a an Ayiti, 
dezòganize sosyete sivil la, anpeche ekonomi an pran yon 
lòt elan, paralize sektè nasyonal k ap pwodui". Entè/OPD 
plede pou gen yon boujwazi nasyonal. Gen moun ki ka 
kwè, Entè/OPD ap mache ak 2 bouji. Se pa lide pa nou; 
Entè/OPD vle apiye sou "òganizasyon baz" pou yo gen plas 

yo nan mitan klas moun k ap piye peyi a. Sektè popilè a, se 
machpye; demokrasi ak patisipasyon an, se pou trennen 
òganizasyon popilè wòwòt nan pwojè a. 


Nou fin wè, Entè/OPD poze baz li; li fè yon kout je 
sou sitirasyon an. Li ranmase pwoblèm peyi a ak yon 
gwoup mo: degradasyon lavi an jeneral, an Ayiti. Nou pa 
bezwen chita sou sa, paske se chak jou, òganizasyon popilè 
yo denonse sitirasyon malouk sa a; mas pèp la viv yo chak 
segonn. Senpman, n ap fè remake se kesyon dwa moun, 
agrikilti, anviwonman ak edikasyon, ki plis pran chè nan 
dokiman pwojè a).;j Nou va gen tan detaye pwopozisyon 
Entè/OPD yo, lè n ap plis chita sou esplikasyon Entè/OPD 
bay lè li konsidere fenomèn degradasyon ki gaye nan tout 
aspè lavi pèp la. 


Nan prezante fenomèn yo, Entè/OPD gen tandans 
esplike yo sèlman, apati move kondisyon sosyo ekonomik 
ki genyen nan peyi a. Konsa, li neglije yon eleman enpòtan 
nan reyalite a: se mannèv enperyalis k ap dirije lemonn 
koulye a. Malgre li konprann ONG yo parèt, epi yo 
ogmante anpil, paske nivo sèvis piblik yo, ak kalite yo ap 
bese; malgre sa, li pa wè si ONG yo antre nan yon nouvo 
plan batay enperyalis kont mouvman popilè. Entè/OPD 
sanble bliye, apre dezyèm gwo lagè mondyal la, enperyalis 
la te prezante ak lòt zam pou konbat mouvman kominis yo; 
Entè/OPD sanble bliye, demokrasi kretyen yo, ansanm ak 
òganizasyon jèn kretyen ki akonpaye yo, se repons 
enperyalis la. Enperyalis antre tout kote, nan tout bagay, 
depi gen mwayen pou biznis mache. 


An nou kontinye! Entè/OPD pran pwoblèm 
agrikilti/anviwonman an, tankou yon pwoblèm ki anrasinen 
nan fasafas "L'Etat et le paysannat" (Leta anfas tout 
peyizan). Listwa peyi nou demanti tèz sa a (voye je gade 

moso tèks sou chapant agrè ak espas sosyal nan milye riral 
la); ti peyizan pa ka asepte mòd leta sa a. Kidonk, kraze 
chapant leta sa a, se yon mwayen pou ti peyizan rive tabli 
lòt rapò sosyal. Men, nou pa ka mete yon zouti anfas yon 
"bann" moun. Se moun ki itilize zouti pou fè yon bagay; 
yon zouti pa gen enpòtans si yo pa sèvi avèk li nan 
kondisyon ki pou rann li itil. Anplis, tout peyizan yo pa gen 
menm enterè. Yon klas peyizan pa ka gen plizyè plas sosyal 
nan yon menm rapò sosyal. Lè Entè/OPD di gen fasafas ant 
leta ak tout peyizan yo, li mete grandon yo nan 2 kan k ap 
batay, an menm tan. Se pa nenpòt ki doktè ki ka reyalize 
operasyon sa a! Men, sèl pwoblèm ki genyen, doktè a pa 
fouti fè paran malad la konprann, nan masak Jan Rabèl la, 
fanmi Lika/Pwatvyen/Jantiyòm, elatriye, te kanpe an menm 
tan, ni dèyè leta, ni dèyè gwoupman Tèt Ansanm yo. Nou 
menm, nou ta kwè gen lesefrape ant leta ant tout peyizan, 
si Entè/OPD di nou li kreye yon lòt katyegori grandon ki pa 
gen okenn enterè nan sosyete a; epi, li mete yo nan plas lòt 
ki te egziste yo. Se yon egzèsis ki pa difisil pou yon bon 
valè moun, puiske gen pwojè pou kreye yon klas teknisyen 
ki pa gen anyen pou l wè nan batay sosyal. Domaj! Klas 
teknisyen sa a, ap toujou gen enterè sosyal, paske 
asosyasyon an senbolize yon pwojè teknik, kidonk sosyal. 


Pi lwen, Entè/OPD fè lwanj pou sektè prive a nan 
edikasyon: "Pou yo bouche twou vid yo wè ki genyen nan 
sektè piblik la, sektè prive a, ak sosyete sivil la te pran 
dispozisyon ak inisyasiv pou yo chapante ansèyman an pi 
byen..". Entè/OPD pa gen pouvwa pap Pòl 6; men, 
konpliman sa a sanble tèt koupe ak yon nouvo batèm pou 
sistèm kapitalis la an Ayiti. Si nou te konnen Jera Bisent, 
Maks Kare, Mak Bazen... li tèks sa a, nou ta kouri di 
konsèy Entè/OPD yo gen tan jwenn aplikasyon nan 
Inivèsite Leta a. Paske dokiman an sòti nan mwa dawout 

1992; epi, gouvènman de fakto 2 a pran mezi gwo ponyèt ” 
pou demantibile Inivèsite a, nan dat 27 novanm 1992 (sa fè 
3 mwa plis kèk jou, depi Entè/OPD fè tout moun konnen li 
beni aksyon "sektè prive ak sosyete sivil la" nan 
edikasyon). 


Tout moun konstate ansèyman ap fè bak nan peyi a 
(menm lè evenman politik yo fòme konsyans yon bon valè 
elèv, jouk lespri kritik yo rive devlope, sitou nan domèn 
sosyal); lekòl yo pa gen chapant pou akeyi elèv yo; kou yo 
pa adapte ak pwoblèm peyi... Epi, Entè/OPD bay sektè 
prive ak sosyete sivil, diplòm: "Aktè sa yo ki pa leta, yo fè 
plis pase mwatye lekòl nan peyi a fonksyone. Men, 
sitirasyon sa a bay pwoblèm, sitou nan objektif y ap 
rapousib ki pa menm; epi, ak siman ki manke nan sistèm 
nan, akòz feblès leta a, ak demisyon l tou". 


Lè Entè/OPD di sosyete sivil, gen yon premye bagay 
ki gen tan klè: se pa leta; se pito ONG, legliz, gwoup 
kominotè, asosyasyon sosyopwofesyonèl, sendikal, elatriye. 
Kisa elatriye sa a vle di? Se kesyon sa a ki bay pwoblèm. 
Nou blije mande: èske yon mo kle pa gen yon kantite 
eleman fiks ki antre ladann, nan chak ka yo anplwaye l? 
Lòt pwoblèm ankò: pou kisa Entè/OPD separe sektè prive 
ak sosyete sivil? Tandiske, nan detay, sosyete sivil la se pa 


? Gouvènman panzouyis Mak Bazen an pete yon kriz nan Inivèsite Leta a depi nan mwa novanm 
1992. Li revoke 3 konsèy, pwofesè ak etidyan te nonmen nan eleksyon pou dirije lekòl Nòmal Siperyè, 
Fakilte Syans ak Fakilte Syans Zimèn. Depi lè sa a, panzouyis yo paralize fonksyonman Inivèsite Leta 
a, sitou lè yo vin mete Jera Bisent nan plas Chaje Misyon. Se yon latriye gwo mezi, mouche sa a pran, 
tankou kat pou tout etidyan pran nan Rektora a (FENEH ak lòt òganizasyon etidyan ayisyen rele kat 
sa a: Paspò pou lanmò; paske dapre yo menm, se pou anbasad meriken ak kazèn lapolis, Bisent ap 
travay). Men, mezi ki pi gwo ponyèt yo, se fèmen lekòl Nòmal, Fakilte Syans; se masak nan Fakilte 
Agwonomi (lye desanmj 1992); se fè "doub vakasyon" (2 gwoup etidyan nan Fakilte: maten ak aswè) 
nan Fakilte ki pa menm gen chapant pou resevwa lòt kantite etidyan; se... 

Tout plan panzouyis yo, nan Inivèsite Leta a, se mete chapant kazèn pou yo ka kontwole 
kò lide k ap deplòtonnen nan Fakilte yo; pou anpeche etidyan yo akonpaye lit mas pèp yo. Klè: yo vle 
retounen ak kò lide makout la, avèk yon penti kapitalis sou li. 

leta; epi, jounen jodi a, nan Lemonn, si gen youn chapant 
yo vle mete sèlman anfas leta, se sektè prive. Si nou ta vle 
entèprete sosyete sivil Entè/opedis la, tankou tout 
òganizasyon ak enstitisyon, èske sektè prive a ap antre tou? 
Eske Lachanm Komès, Asosyasyon Endistri pa antre nan 
kategori sa a? 


Yon lòt bò, si nou pran sosyete sivil la nan san 
gwoup moun òganize nan yon sosyete (men, ki pa sou 
lobedyans dirèk leta), nou wè pa gen rezon pou Entè/OPD 
distenge sektè prive ak sosyete sivil. Tout konfisyon an 
sanble chita nan pran aspè fizik gwoup yo, pou nannan yo; 
nan fason yo pran leta nan yon sosyete. Tout pwoblèm nan 
sanble chita nan fason Entè/OPD reprezante leta nan tèt li; 
nan fason li vle gonmen lavi ak wòl ideyolojik òganizasyon 
ki pa sou lobedyans dirèk leta nan sosyete a; nan fason li 
pa vle konsidere aspè ideyolojik nan yon sosyete, tankou 
youn nan pi gwo fonksyon ki regle mach sosyete yo. 


Kò lide yo, se òganizasyon osnon enstitisyon ki 
simaye yo nan yon sosyete. Leta, se pi "gwo" 
enstitisyon/òganizasyon ki egziste nan yon sosyete; kidonk, 
li gen yon fonksyon ideyolojik enpòtan li jwe. Men, se 
sitou kòdinasyon travay la, li anchaje. Se konsa, li gen gwo 
mwayen pou l kontwole ki jan lòt òganizasyon yo ap ranpli 
fonksyon an, san li pa gen monopòl la. Se nan espas 
sosyete sivil chak sosyete, kò lide yo ap goumen. Se sa ki 
jwenn plis repondong nan, se li menm ki gen chans bay 
sosyete a kadans. Li klè, se pa "leta" sèlman, ki chèche 
jwenn konsantman mas popilè yo pou klas piyajè yo 
dominen. 


Legliz, lekòl, sendika jòn yo, patisipe nan travay sa 
a, si se pa yo ki fè I tou senpman. Souvan, yo pi efikas, yo 
pi enfliyan. 

Angwo, leta sa a pa ni anfas Tout peyizan, ni anfas 
sosyete sivil. Leta sa a, se zouti ki pou sèvi enterè klas 
dominan yo. 


Boutofen, li enteresan pou moun konprann kijan 
Entè/OPD chapante premye pati dokiman an. Li tanmen fè 
tout moun konnen atachman li genyen pou demokrasi 
patisipatif ak devlopman "andojèn". Pou sa, li apiye sou 
manman lwa 29 mas 87 la. Epi, li tire pòtre sitirasyon 
malouk peyi a ap viv, sitou depi koudeta 30 septanm 1991 
la. 


Okenn òganizasyon popilè pa fouti derefize rekonèt 
reyalite sa a. 


Nan mitan reyalite chak jou sa a, Entè/OPD simaye 
kò lide li a, ki pa menm rive nan nivo refòmis. 


Apati tout poto lide li drese yo, Entè/OPD blayi plan 
batay ak pwogram li (nou va gen tan wè sa yo ye). Si yon 
moun pa fè anpil atansyon, li ka tire konklizyon sa a: 
Dokiman Entè/OPD a, se yon dokiman ki manyen pwoblèm 
sosyete a ak zouti teknokratik; se yon dokiman teknik, depi 
nan nannan l, jouk nan zo l. Nou pa ta derefize pran yon 
konklizyon konsa, paske tout bagay teknik gen yon baz 
filozofik, kidonk politik. Men, paske pwojè Entè/OPD a ap 
klewonnen kwasans ekonomik kòm motè devlopman, kòm 
modèl devlopman (menm jan ak Alyans pou pwogrè, Santa 
Fe I ak II, CBI) nan plas devlopman reyèl, nou pa vle kwè 
se yon erè; sa plis sanble ak yon konviksyon. Nan ranmase, 
dokiman Entè/OPD a vle di: kwasans ekonomik, se ta 
kondisyon nesesè pou gen devlopman nan yon sosyete. Se 
menm prensip Plan meriken pou Amerik Latin nan, pou 
Basen Karayib la, pou Ayiti... 

Anplis, Entè/OPD ap mete konfizyon nan tèt moun, 
avèk yon bann mokle li itilize nan plizyè kontèks, san imaj 
yo pa klè, ni reyèl: Leta anfas Tout peyizan, sektè prive ak 
sosyete sivil, sosyete sivil, se kèk egzanp. 


Kijan Entè/OPD rive fè ranje tout kontradiksyon sa 
yo nan plan batay li? 


6.4.-- Plan Entè/OPD: Se mete leta deyò 
biznis! 


Poto mitan ki kenbe dokiman Entè/OPD a, se 
degradasyon nivo sosyete a. Depi anviwonman sosyal ap 
grizonnen, tout moun ap viv yon danje chak jou. Chak 
moun gen responsabilite pou yo kontribye pou anpeche 
katastròf la. Entè/OPD kalkile: apati yon nivo degradasyon 
sosyal, li difisil pou yo remonte pant la. Se konsa, li trase 
kad global pou entèvansyon yo ka efikas; se yon 
pwopozisyon ki gen 6 pwen: 


1- Leta dwe kenbe ekilib ekonomik nasyonal la (se 
pou l kenbe ekilib bidjè a, se pou Bank Nasyonal pa finanse 
depans leta fè pou fonksyone); sa vle di: ogmante nivo 
finansman etranje parapò ak egzijans nou ka fè nan ajiste 
depans anndan peyi a; 

2- Rete enflasyon an sou kous li, pou pwoteje revni 
yo; 

3- Mennen aksyon pou kenbe valè dola a parapò ak 
goud la, nan yon ekilib (kreye 
yon fon pou anpeche valè goud la plonje desann nèt); 

4- Reyoryante depans leta yo anfavè edikasyon ak 
sante... 

5- Chanje règleman pou pèmi, lisans, viza nan zafè 
komès, endistri...; 

6- Kreye yon mache, sa vle di pou moun jwenn 

mwayen pou yo achte. Se izin ak lòt sektè prive a ki pou ta 
bay djòb sa yo. Leta li menm, ta bay 50 mil travay pou pi 
piti (nan mete kanpe wout, kay, elatrije). 


Se yon plan ki klè: leta ta dwe retire kò 1 nan 
aktivite pwodiksyon k ap rapòte lajan. Ki vle di pou l ta 
lage biznis agrikòl, endistriyèl nan men sektè prive sèlman 
(Entè/OPD pa trase okenn kad pou kòmès; san di pètèt, se 
akòz li nan men bòdmè a depi lontan). Plan an prevwa pou 
leta anchaje pou l kreye kondisyon: wout, sante, 
edikasyon... dekwa pou bizismann fè lajan. Entè/OPD 
mande pou se mache ki regle tout rapò sosyal yo, san li pa 
di sa, mo pou mo. Dènye konpòtman sa a, fè nou sonje lè 
nou te piti: souvan, lè ou nonmen non mò, ou gen tan di 
vit: "Dyab! Mwen nonmen non w; men, mwen pa detounen 
w sou wout ou!" Se pa entansyon nou pou nou konpare 
mache ak mò; (se pa espas fizik la sèlman; se pito tout 
règleman li pote ak sistèm ekonomik li apiye a; règleman 
tankou dwa pou gen pwopyetè...) li ta pi vivan pase yon 
kretyen vivan. Puiske, se nan non Mache, y ap kontwole 
Lemonn. Senpman, nou raple pratik sa a pou nou ka make 
2 gwo siy: Entè/OPD entelijan; men, li gen laperèz. Pawòl 
yo te ka twò di, si li te ekri kare bare: se pou yo bay sektè 
prive a, izin leta yo; se Mache ki pou regle rapò ant travayè 
ak mèt izin/mèt tè,... Malgre tout prekosyon, mesaj la klè: 
pwopozisyon Entè/OPD yo rankontre CBI, Santra Fe...; yo 
pa kanpe anfas pwopozisyon boujwa ayisyen yo fè nan liv 
ki rele: "Propositions pour le Progrès en Haiti". 


Si se yon ekonomis ki t ap detaye pwojè Entè/OPD 
a, li te ka di: Pwopozisyon Entè/OPD yo, se ranmase yon 
plan liberal. Sou Konsèy Nasyonal Gouvènman Pwovizwa 
a (KNGP), Minis Finans la, Lesli Delatou te bay yon 
egzibisyon sou sa ekonomis yo rele plan liberal la; nou 
sonje lagè diri Miyami kont diri Latibonit la: leta pa 

pwoteje jaden diri Labitonit yo, lè li kite nenpòt ki kantite 
diri antre sou mache a, nan nenpòt ki kondisyon, nenpòt ki 
lè. Se plan sa a, Mak Bazen t ap aplike, lè li soti pou fèmen 
tout izin leta yo, tout biznis leta yo. 


Nan moman sa a, gen yon bagay ki merite diskite. 
Depi nan mete leta kanpe an Amerik Latin, klas piyajè yo 
apiye sou fòs li pou yo ranmase richès, fè richès yo fè 
tiyon. Se entèvansyon leta ki ba yo avantaj sou mas popilè 
yo. Koulye a, yo mande pou l "remize" nan yon kwen. Nan 
kondisyon sa a, nou pa fouti bliye 2 evènman enpòtan nan 
lavi peyi a: 


1) Depi sou Tousen Louvèti, leta ap fè vyolans sou 
travayè pou yo fè rekòt danre pou voye vann aletranje. Se 
pwodui pou voye vann aletranje, se ekonomi sa a (pou 
mache esteryè), leta kontinye "devlope" nan peyi a; 


2) Se klas piyajè yo (grandon, bòdmè ak kòkòday 
yo) ki toujou benefisye mache esteryè a. Nou sonje divès 
kalite mannigans komèsan etranje fè anvan lokipasyon, pou 
yo souse richès peyi a. (Nan lekòl, elèv etidye moso listwa 
Sa yo sou non zafè Lidès... Se kòkòday yo genyen ak leta, 
ki fè yo pwofite anpil konsa. Jounen jodi a, pandan y ap 
reklame pou leta oryante entèvansyon li yo nan sans pou 
lage mache a "lib"; epi, pou yo gen dwa fè biznis san 
kontwòl, boujwa yo mande pou leta sispann pwodui. 


Se pa ti aloufa, yo ye! 


Se demokrasi mas pèp la ap revandike a, se li menm 
Entè/OPD menase. Si leta pa gen mwayen pou l pwodui 
ankò, se sektè prive a sèlman, ki pral koupe rache. 
Kèlkilanswa fòs òganizasyon travayè yo ta vin genyen, yo 
p ap janm gen ase pouvwa pou yo enfliyanse rapò sosyal yo 

nan enterè yo, Paske menm lè leta ta vin sou kontwòl mas 
pèp la, li p ap gen pouvwa: li pa gen pouvwa ekonomik tou 
(se pa li k ap bay travay). Pou nou konprann kijan bagay la 
ap-vin grav si plan Entè/OPD a pase, nou mèt sonje: piyajè 
yo pa envesti nan peyi a, yo fè lalwa, Se koudeta kont 
volonte pèp la, yo finanse. Si yo pa gen okenn lòt fòs 
ekonomik anfas yo, se pa 2-3 malè yo pral lakoz toujou! 


San pouvwa ekonomik, demokrasi mas pèp la ap 
reklame a, p ap gen pyès valè. Biznis leta yo, se baz 
chapant pou sektè popilè yo rive tabli demokrasi sa a. 


An nou kontinye gade plan Entè/OPD a: li chwazi 
izin kòm baz pou lanse ekonomi peyi a. Sa fè nou sonje 
deklarasyon Prezidan Amerik yo! Li mande pou bizismann 
etranje vin envesti; kidonk plis depandans pou peyi a. Nan 
Amerik Latin nan sitou, mas pèp yo pran lari, yo manifeste 
kont politik sa a FMI ak Bank Mondyal (BM) ap mennen: 
nan Dominikani (avril 1984), òganizasyon popilè manifeste 
kont politik sa a. Manifestasyon yo te koumanse le 23; 
prezidan Jorge Blanco voye militè kraze yo pandan 3 jou 
batay: laprès te konte 186 mò, plizyè santèn blese; yo te 
arete 5 mil manifestan pou pi piti (Suzan George, "jusqu”au 
cou: Enquete sur la dette du tiers-monde", paj 229-231). An 
Ayiti, se menm sèn nan ki te prezante nan ane 1987 la: 
militè tire sou manifestan ki t ap bay dizon yo kont politik 
Lesli Delatou t ap mennen pou FMI ak BM. Kote diferans 
ant lame ak sektè sivil, Entè/OPD vle kreye nan lavi 
sosyete a? 


Entè/OPD pa mete agrikilti nan priyorite leta tou. 
Asosyasyon Nasyonal Agwo-Pwofesyonèl Ayisyen yo 
(ANDAH), te deja pwopoze yon politik agrikòl kote se 
sektè prive a ki ta dwe devlope agrikilti a. Sanble, se menm 
konsiy nan. Senpman, li mande pou leta distribye tè li yo, 

ak kèk tè prive ki p ap travay (apre antant ak pwopyetè yo). 


Men kijan Entè /OPD wè pwodiksyon agrikòl la ak 
atizanal la: 

Leta dwe: ' 

- kenbe ekilib nivo pwodiksyon jounen jodi a, osnon 
ogmante l; epi, retabli kapasite pwodiksyon kòkay peyizan 
yo ak kòkay atizan yo; 

- pwoteje eta chapant baz yo; epi, fè yo vin miyò; 

- ranfòse ankadreman an; 

Entè/OPD pa dòmi reve pwoblèm chapant agrè a 
bay, menm pou kesyon pwodiksyon an! 


Nan pwodiksyon endistriyèl ak biznis mwayen ak 
piti (PME), Entè/OPD mande pou Leta: 
1) Mete yon plan endistriyèl ak PME kanpe. Se yon plan ki 
gen 4 pwen: 

a) gen yon demann pou finanse endistri, k ap 
ogmante chak jou nan sektè nasyonal la; 

b) fè pwomosyon pou boujwa ayisyen yo, dapre 
kapasite pwodiksyon yo ak kontèks mondyal la; 

c) se pou faktori yo sòti nan rasanble pyès, pou yo 
rive nan pwodui pyès; 

d) se pou fòme teknisyen ak ouvriye yo. 
2) finanse endistri ak PME nan bon kondisyon; 
3) devlope plan batay tou nèf pou vann pwodui yo; 
paregzanp: 

- mennen kanpay pou jwenn mache etranje, dekwa 
pou pwodui nasyonal yo kapab vann; 

devlope relasyon komèsyal avèk santral sendikal 
etranje, avèk òganis ka p fè zèv, elatriye. (Entè/OPD 
souliyen: "Tout jefò pou pwomosyon dwe fè pwodui 
ayisyen yo repran pye sou mache entènasyonal la". 
4) fòme kad, teknisyen ak ouvriye (kreye lekòl, fè seminè 
fòmasyon), Inivèsite Leta ak prive yo dwe bay fòmasyon 

kad pou izin, plis plas nan pwogram akademik yo); 

5) nan tèt ansanm, jere endistri ak PME yo, avèk sendika 
ouvriye, sendika patwon. (Entè/OPD presize: "Se pou leta 
konsidere rekòmandasyon komisyon tripatit la fè. Se pou yo 
pase men nan kòd travay la, ki regle zafè sekirite sosyal, 
konfli anndan izin, Lwa kad pou endistri". 


Kidonk, dapre Entè/OPD, devlopman endistriyèl peyi 
a dwe oryante sitou pou mache etranje; l ap chita sou izin 
yo: epi, leta dwe retire kò l nan sektè a tou. 


Nou wè, se nan jwèt Ente/OPD vle pase mas pèp yo 
lè li poze prensip devlopman andojèn “ pou peyi a. Pa 
gen devlopman andojèn ki posib, lè ekonomi an chita sou 
kapital etranje sèlman. 


Yon lòt bò, Entè/OPD pa konsidere leta tankou yon 
zouti ki nan me klas piyajè yo. Ositou, se sa nou konstate 
lè li mande pou gen jesyon tèt ansanm ant leta, patwon ak 
ouvriye. Nan kondisyon sa a, ki kote li mete konfli enterè 
ki toujou montre gen lit sosyal nan tout sosyete? 


Plan Entè/OPD a, se pou leta fè depans dekwa pou 
biznis boujwa yo ka mache plis toujou. Konsa, li espere 
kwasans ekonomik sa a pral fè lavi "popilasyon an" vin 
miyò. 


Nan domèn sosyal, Entè/OPD pwopoze pou: 
- Yo kouvri domèn sante a pi byen nan itilize vaksen, achte 
ekipman ki koresponn pou konsève medikaman, ranfòse 
chapant sanitè a; 


# Devlopman andojèn, se mòd ak kalite devlopman ki pran orijin anndan òganizasyon yon sistèm 
pwòp. Lè yo aplike gwoup mokle sa a, nan ekonomi, yo vle di: fè kalite ekonomi sa a vin miyò apati 
pwòp fòs li genyen; epi, pou ! dire, se pou yo amelyore fonksyonman l tou. 

- Yo kòdone pwogram manje sinistre a pi bye:i; epi, oryante 
1 nan menm sans la, pou konbat kwatchòkò, pou ankouraje 
pwodiksyon manje peyi a; 


- yo redui depans fanmi yo ap fè pou manje ak lekòl, pou 
yo kenbe konpa sosyete a, fè magazen kominotè pou vann 
manje ak pwodui premye nesesite, bay siv-vansyon pou liv 
ak materyèl lekòl dekwa pou evite ti moun kite lekòl; 


- yo fè lavi vin miyò nan katye popilè yo. 


Entè/OPD pwopoze pou gen. pwojè entegre (youn 
antre nan lòt), ki mete chapant ki pou pèmèt moun yo 
pwoteje anviwonman yo (chapant sa yo, se latrin, rezèvwa 
dlo, wout asfalte, kanal drenaj, mi pou anpeche tè vide, pou 
korije ravin). Se nan mobilizasyon kominotè, Entè/OPD wè 
ap gen jesyon patisipatif nan pwojè sosyal sa yo. Eske se pa 
konsèy kominotè ki ta pi reponn nan plan global Entè/OPD 
a? 


Boufofen, tout moun ka konprann koulye a, pou kisa 
nou te di Pwojè Entè/OPD a sanble tèt koupe ak Pwojè 
Alyans pou pwogrè a? Pwojè sa-a te fèt pou Inivèsite 
Amerik Latin yo travay pou ede devlopman endistriyèl peyi 
sa yo fèt; pou kapital etranje gen plis pèz nan balans 
ekonomi sa yo... Lè Entè/OPD mande pou Inivèsite mete 
plis aksan sou fòmasyon Kad pou izin; lè yo fè reklam pou 
bizisman etranje konsa, se yon lòt fason pou l detere Alyans 
pou pwogrè. Etidyan yo ap pèdi posibilite pou yo chita 
reflechi sou pwoblèm sosyal ki genyen nan peyi a; travayè 
p ap gen fòs pou yo kontinye lite, paske yo p ap gen anpil 
lespwa sou richès peyi a. Se pa san rezon Entè/OPD pa 
anvizaje bati okenn kanal pou Etidyan rankontre ak sektè 
popilè yo. Okontrè, li wè se dinamik kominotè yo menm, 

ki pou pèmèt patisipasyon. nan jesyon aktivite yo. 
Komkidire, esperyans gwoup popilè yo pa ta bezwen 
refleksyon kritik ki pou anrichi yo. Eske se gwoup mokle 
ki rele devlopman andojèn nan, ki anpeche Entè/OPD 
konsidere nesesite sa a? Oubyen, èske se pratik animatè 
pwofesionèl yo, li vle ranfòse? 


Yon lòt bò, nou di pwojè Entè/OPD a gen anpil 
resanblans tou ak Santa Fe II. Li chita baz devlopman peyi 
a sou kout pous izin yo ka bay, sou fòmasyon kad, 
teknisyen ak ouvriye: sou danre pou voye aletranje... Se 
menm mo kle ki toujou akonpaye politik devlopman FMI 
ak BM nan Lemonn, se yo menm ki retounen nan pwojè 
Entè/OPD a: malsite, teknoloji fèb, mank kapital (lajan ak 
zouti pou pwodui), kwasans ekonomik nil, elatriye. Dapre 
kò lide sa a, tout pwoblèm sa yo pa gen anyen pou yo wè 
ak chapant agrè k ap toufe pwodiksyon agrikòl peyi a... Sa 
fè nou sonje pwopagann gouvènman Janklod Divalye a te 
konn fè pou Ayiti tounen yon Tayiwann ”" nan Karayib la. 
Nou pa bezwen rete sou sa, puiske Fritz Deshommes, nan 
liv ki rele: "Neo-Libéralisme: Crise Economique et 
Alternative de Changement 1993", byen montre devlopman 
Tayiwann ak Kore Sid la reyisi grasa yon refòm agrè ki te 
vin kreye yon mache nasyonal. Menm lè lotè sa a rejwenn 
Entè/OPD nan itilize kèk mokle tankou sosyete sivil menm 
jan ak Entè/OPD, liv li a pa menm ak dokiman Entè/OPD. 


Nou rive koulye a nan yon moso ki rele: Dwa moun: 
se twazyèm domèn kote Entè/OPD fè rekòmandasyon. Li 


? Tayiwann ak Kore Sid se 2 peyi nan Sidès kontinan azyatik la. Nan ane 1950 yo, enperyalis la 
te mete kanpe yon plan devlopman ki reponn ak egzijans ekonomi mondyal la, nan peyi sa yo (sa vle 
di: louvri mache pou bizismann etranje fè plis pwofi); epi, ki laji sektè komèsyal etranje nan peyi sa 
yo. Rezilta: yon bon valè nan popilasyon yo benefisye kwasans richès yo, yo jwenn travay, yo gen 
revni k ap ogmante... Men, se yon refòm agrè ki pèmèt sitirasyon sa a derape epi kenbe; se degre jistis 
sosyal nan refòm agrè sa a, ki louvri mache lokal nan peyi sa yo; ki fè abitan yo vin gen mwayen 
(revni) pou yo achte machandiz yo bezwen. 

pwopoze pou sektè sa a travay pou yo fè respekte dwa 
moun. Se kondisyon fondalnatal pou gen devlopman 
ekonomik, sosyal ak politik nan peyi a (pawòl Entè/OPD); 
li di tou: pou yo ranfòse sistèm defans Dwa Moun, lè yo: 
- chapante òganizasyon k ap defann dwa moun, paregzanp 
regwoupe enstitisyon yo pou yo ka makònen aksyon yo: 

- bay yon asistans legal ak medikal; 

- enfòme popilasyon an; epi, fòme ! sou dwa fondalnatal li 


yo. 


Nenpòt ki òganizasyon "demokratik" te ka pwopoze 
remèd sa yo, pou lite kont kadejak klas pijayè yo fè lame | 
ap fè sou dwa moun. Epi, fè pwopozisyon yo, se youn; | 

| endike pwogram kòrèk pou aplike yo, se yon lòt bagay. 

' Entè/OPD fè tou de (2), paske li mande pou yo relanse yon 

' kanpay edikasyon sivik ak jiridik. Kidonk, se dwa fòmèl, l 
ap pale! 





Fè moun konnen lalwa ki egziste nan peyi yo, se 
byen. Ede yo devlope kapasite yo pou yo vin dekouvri 
lalwa se yon rapò fòs, se pòtre rapò kraze zo, kokobe lespri 
ak souse san, nan sosyete yo, se pi byen toujou. Kanpay 
sivik ak jiridik pa ka bay rezilta sa a. Denonse lalwa, se 
yon travay ki nesesè, paske gen twòp moun ki konfonn 
lalwa ak lajistis. Lalwa, se yon lòt tou enstitisyson leta 
itilize pou siveye enterè klas piyajè yo; se yon lòt 
enstitisyon ki bay limyè sou ki bò balans sosyete a panche. 
Akote lame, lalwa reponn prezan depi sosyete piyajè yo 
jennen. 


Lajistis, se prensip egal ego ki ta dwe sèvi kòm baz 
pou regle relasyon ant tout sitwayen yo nan yon sosyete; 
osnon ant 2 ou plizyè peyi. Kidonk, lalwa pa lajistis; menm 
lè yo konfonn tribinal yo ak enstitisyon k ap rann jistis. 

Pwojè Entè/OPD a vin mete yon lòt kalfou. Modèl 
animasyon ki konn fèt nan òganizasyon peyizan yo pa 
koresponn ak fòm animasyon ki nesesè pou chanjman. 
Menm jan ak Eli, non di animasyon sa a rive nan tobout li. 
Entè/OPD li menm ranmase pwojè gouvènman meriken 
konn abitye etidye pou Amerik Latin nan, li fè kèk 
ranjman, epi li prezante l. Se yon kalfou tou, paske pwojè 
sa a an pan tou depi lontan. Kalfou sa a gen yon baryè 
devan l, paske pifò moun k ap fè lwanj pou Entè/OPD, se 
ansyen militan ki te gen senpati òganizasyon popilè. 

VIL. DEVAN BARYE KALFOU! 


Nou pa fè bilan 45 ane pwojè devlopman nan milye 
riral ayisyen an. Se pa bi nou t ap rapousiv. Bi nou, se te 
montre relasyon ki genyen ant Pwojè Entè/OPD, ak pwojè 
alyans pou Pwogrè, CBI, SANTA, FE II. Pou sa, nou te 
chèche konprann pou kisa yo te etidye pwojè sa yo. Paske 
menm jan ak tout evènman, yo parèt yon kote, nan yon 
moman; kidonk, gen mesaj yo pote. 


Pwojè devlopman pa di devlopman pou sa: se konsta 
nou fè lè nou voye je sou espas riral ayisyen an. Menmsi, 
selon li prive osnon li leta, pwojè devlopman an make espas 
riral la kantmenm. 


Nou rive koulye a devan kalfou pwojè a; li difisil 
pou nou travèse l, malgre nou pa wè ni baryè bwa, ni bare 
fè. Men se yon baryè moun pa wè, ki gen rezistans menm 
jan ak prizon envizib. 


Menm jan Jan Renòl Eli etidye òganizasyon peyizan 
yo rive nan yon kalfou (kalfou 92), pratik pwojè devlopman 
prive osnon leta yo mete peyi a nan yon kalfou/baryè. 
Esperyans montre yo pa rive rezoud pwoblèm mas pèp la 
genyen nan peyi a: yo "vle" chase malsite; men sitirasyon 
an vin pi mal. Se yon reyalite ki pa bezwen yo demontre: 
Nenpòt ki obsèvatè ka konstate sa. 


Nesesite pou chanje chapant ki kenbe malsite, parèt 
klè. Se mwayen òganizasyon popilè yo manke. Pwojè 
Entè/OPD a p ap founi yo mwayen sa yo. Paske li bati avèk 
menm kalite materyo ak lòt pwojè enperyalis yo; yo ranje 
materyo sa yo menm jan sa fèt nan lòt yo. Nou dwe fè 
brenn nou travay: nou dwe sèvi ak materyo yo, nan yon lòt 
plan. 


97 








Pwojè egziste, pwojè ap bati. Nou dwe montre n 
entèlijan, nan itilize yo pou chapante pwojè patisipasyon ak 
kontwòl popilè a; nou pa gen pouvwa pou n anpeche pwojè 
Entè/OPD a jwenn finansman; men nou gen entèlijans pou 
nou lite kont plan batay yo. Nan travay sa a, se sitou 
òganizasyon popilè yo ki gen wòl kle pou yo jwe: 
enfliyanse asosyasyon sosyo pwofesyonèl yo, dekwa pou yo 
pran etidye solisyon ki koresponn ak pwoblèm reyèl peyi a; 
tabli kontak ak òganizasyon etidyan yo, dekwa pou etid sa 
yo tanmen fèt depi nan Inivèsite Leta a ak Fakilte Prive yo; 
fè òganizasyon politik chanjman yo aji sou pwoblèm ki 
jistifye egzistans yo... Konsa, se esperyans sou patisipasyon 
an ki t ap derape tout bon. 


Men, pou sa ta rive koumanse, òganizasyon peyizan 
yo ta dwe souke kò yo, dabò. Sa vle di, yo dwe chanje nati 
pwojè devlopman yo ba yo. Sòti nan zouti pou fè pwojè 
devlopman mache, yo dwe tounen zouti pou chanje chapant 
sosyal la. Yo dwe koumanse travay sa a nan pwojè 
devlopman yo menm. Gwoupman peyizan yo ta dwe aji pou 
desann grad animatè pwofesyonèl yo. Gen "teknisyen" sa 
yo ki angaje pou fè yon travay serye; men, se pwojè 
devlopman ki detounen yo, Alòs, nan chak gwoupman, 
plizyè mann ta dwe kapab anime. Gen posibilite pou sa fèt, 
si yo rive pran lavi gwoupman yo, aktivite yo, pwoblèm 
yo... kòm baz animasyon an. Chanje modèl ak fòm 
animasyon an, se yon priyorite. 


Pandanstan, gwoupman peyizan yo dwe egzije pou 
pwojè yo fè animatè pwofesyonèl yo konvèti; fè yo tounen 
monitè alfabetizasyon pou chanjman, paregzanp. Chak 
gwoupman ta dwe gen plan pou tout manm li yo vin konn 
li ak ekri nan 3 mwa konsa. Nan pratik alfabetizasyon sa a, 
yo chak ta kapab aprann itilize kilti popilè a nan animasyon 
an. 

Lòt teknisyen tankou agwonòm, doktè, enfimyè, 
enjenyè... ki angaje nan travay devlopman reyèl la, yo ta 
dwe kontinye etidye teknoloji ki pou reponn ak bezwen 
reyèl peyi a. An menm tan, yo ta dwe kotize tou pou bay 
gwoupman ki nan zòn travay yo, mwayen pou yo mennen 
aktivite ki pa antre nan bidjè pwojè devlopman yo. 


Se yon veritab laboratwa pou òganizasyon popilè yo 
fè pwojè devlopman yo tounen. Pandan yo tout ap fè 
presyon pou gouvènman respekte dizon konstitisyon an sou 
kesyon patisipasyon an Se va yon lòt teren pou esperyans 
patisipasyon ak kontwòl la), òganizasyon peyizan yo 
espesyalman, ta dwe egzije pou pwojè devlopman yo siyen 
kontra ak teknisyen, devan delege òganizasyon yo. Nan 
kontra sa a, yo ta dwe prevwa pou teknisyen yo rann 
gwoupman yo kont, sou travay y ap fè. Pratik sa a ta dwe 
bay yon rezilta enpòtan: anpeche pwojè devlopman yo sèvi 
ak òganizasyon popilè yo, kòm restavèk; angaje gwoupman 
ak teknisyen nan demach pou kontwòl popilè a. Konsa, 
pwojè devlopman yo ap rekonèt vrèman òganizasyon popilè 
yo kòm patnè reyèl. Se ta yon bon pwen, pou mouvman 
popilè yo kondi òganizasyon entènasyonal yo nan wout pou 
yo rekonèt òganizasyon popilè yo nan negosye konfli 
entènasyonal yo. 


Oganizasyon popilè yo gen enterè pou yo fè pwojè 
devlopman yo egzijans sa yo. Se yon fason pou yo teste 
volonte reyèl ONG yo, yon lòt fwa. Paske sou papye,. ONG 
ekri y ap travay pou ede mas pèp rezoud pwoblèm yo; yo 
di tou, yo pa gen bi pou fè lajan. OP yo dwe sonde yo, pou 
wè si se vre. 


Konsa, se machin popilè a ki t ap chanje vitès 


siperyè pou double pwojè ki mete kwasans ekonomik kòm 
premye vitès pou derape devlopman. Kalfou baryè sa a, 

òganizasyon popilè “yo pral travèse l, paske vitès 
patisipasyon ak kontwòl la ap ba yo vizyon pou yo chèche 
sous richès pou yo bati pwojè ekonomik ak sosyal popilè a; 
se esperyans patisipasyon yo ki pral endike yo wout pou 
egzekite pwojè sa a. 


Se yon lòt dimansyon, Lit pou Chanjman an ta pral 
pran, grasa angajman òganizasyon popilè yo menm. Sa vle 
di, ap gen rezistans! Rezistans sa yo ap sòti an premye, nan 
sektè k ap feraye nan pwojè devlopman yo; mòd lavi yo 
kopye sou Meriken ak Franse, se pi gwo fren ki pral prouve 
egzistans rezistans sa yo, enstitisyon k ap fè Edikasyon 
Popilè yo pa bezwen tann pou yo ede òganizasyon popilè 
yo elimine danje sa a. 


Boutofen, mouvman popilè entènasyonal la ta kontan 
dèske yon manm li koumanse yon esperyans liberasyon ki 
ka ankouraje lòt manm yo. Lè sa a, anpil save ta sispann 
pran kwasans ekonomik prive pou devlopman. Antouka, 
demokrasi ta pral gen nannan. 

Pòtoprens, 26 Mas 1993 

vii. DEGI 


Oganizasyon sosyete Sivil: Pinga pèlen! 
(N ap tou di nou pa sèvi ak sosyete sivil nan sans tout sivil 
ki anndan peyi a). 


Depi kèk jou, koze "Sosyete Sivil" la retounen sou 
moun. De twa jou anvan reyinyon OEA ta pral fè sou kriz 
peyi a (le 17 me 1992), de twa chabrak nan peyi a mete tèt 
yo ansanm, yo voye yon lèt bay Sekretè Jeneral OEA a, 
mouche Bayena Swarès pou yo mande l leve anbago a, yo 
pran san yo pou yo di nan lèt la: yo se reprezantan Sosyete 
Sivil la. Apre sa, sanzatann, moun aprann nan radyo, yon 
panzouyis, manm pati Dejan Belizè a, MNP-28, al 
reprezante sosyete sivil la nan yon konferans Nasyonzini 
ap òganize nan vil Riyo (Brezil) sou zafè anviwonman ak 
kalite lavi. Gen lòt koze nou p ap bay la a, ki demontre 
zafè òganize sosyete sivil la ap pase yon vitès siperyè nan 
lide nèf k ap antre nan peyi a. Kote lide sa yo sòti? Pou 
kisa jodi a, koze "òganizasyon sosyete sivil" ap pale nan 
peyi a? Moun sa yo k ap batay pou òganize sosyete sivil la 
vle fè moun konprann yo pa mele nan maspinay leta ap fè 
sou pèp la, kant pifò ladan yo se zotobre. Manman kesyon 
an nan zafè òganize sosyete sivil la mande pou n konnen 
èske yon leta ka egziste san yon sosyete sivil? Eske yo ka 
separe sosyete sivil la ak leta? Lòt kesyon ki mande repons 
ankò: ki rapò ki genyen ant yon òganizasyon ti peyizan ak 
yon asosyasyon patwon? Ki pwojè politik ki dèyè koze a? 
Kouman pou òganizasyon popilè yo ansanm ak pitit pèp la 
pran kap yo devan zafè òganizasyon sosyete sivil la. Tout 
kesyon sa yo bon pou n reponn klè pou nou pa pote tèt nou 
labatwa. 


Koze sosyete sivil la pa nèf, nou ka remonte jouk 

nan ane 1850 ? menm, pou nou tonbe sou moun k ap voye 
lide monte sou "sosyete sivil" sou latè. Nou pa gen plas pou 
n fè yon gwo rale sou istwa koze òganizasyon sosyete sivil 
la. Men, n ap eseye bay pozisyon depaman de save sou 
kesyon an. Premye a, se Egèl (filozòf alman ki mouri nan 
ane 1831); dezyèm nan, se Gramchi, yon filozòf italyen. 
Nan tèt Egèl, leta a ka tounen diktati pou sitwayen yo; fòk 
tout òganizasyon sitwayen yo mete tèt yo ansanm dekwa 
pou yo ka kwape tandans diktati ki nan nannan sa yo rele 
leta a. Sou bò kote pa l, Gramchi di yon pawòl tankou sa 
a: "Sosyete sivil la sèvi pou trennen moun nan sosyete a, 
nan wout leta a trase, menm jan ak lòt enstitisyon leta yo. 
Poutèt sa, lè pèp ap goumen, fòk yo batay pou yo rache 
sosyete sivil la anba enfliyans klas dominan yo k ap 
mennen leta reyaksyonè a". Gen plis pase sa nan lide 2 
filozòf sa yo, men nou te vle montre nan ki sous rasin 
sosyete sivil la sòti. 


Tou 2 save yo admèt sosyete sivil la, se tout 
òganizasyon sitwayen yo ansanm, men youn dekole l ak 
leta a (Egèl); alòkse Gramchi di travay òganizasyon sa yo, 
se kenbe sitwayen yo nan kondisyon pou fè leta joumou an 
donnen joumou tout tan. 


Nan peyi Dayiti, koze "sosyete sivil" la sòti nan lari 
premye fwa nan bouch manm "Onè Respè", yon 
òganizasyon dwa moun ki t ap feraye nan peryòd Avril ak 
Eta Twouyo. Nou te ka marye sosyete sivil "Onè Respè" a 
ak tèz Masèl Jilbè sou inite istorik pèp la, kote enterè tout 
klas sosyal yo ka ale nan menm sans pou chanje leta a. 
Menmsi tèz la pat di, sou do ki klas sosyal osnon sou 
kontwòl kilès chanjman leta a ta pral fèt. Koudeta 30 
sektanm nan, relouvri je tout moun devan yon gwo reyalite; 
enterè pèp la ak enterè klas dominan yo twò depaman pou 
nou dòmi reve inite istorik. Lòt leson nou repran nan 

koudeta a, menmsi boujwa gen pwoblèm ak makout, y ap 
toujou antann yo kont pèp la. 


Kit mèt koze yo di, se sou Gramchi y apiye, kit y 
apiye sou yon lòt: koze òganize sosyete sivil la bay boulva 
pou boujwa, opòtinis ak ansyen militan popilè yo deja rale, 
aji nenpòt kijan ak lit pèp la. Estrateji yon òganizasyon 
politik chwazi pral di si li admèt leta makonnen ak sosyete 
sivil la, osnon si ! vle fè moun kwè ak òganizasyon sivil la, 
y ap ka efase enterè depaman k ap travay sosyete a. Konsa, 
nou ka wè kesyon sa yo enpòtan paske se pa boujwa 
sèlman k ap pale sou òganizasyon sosyete sivil la. Moun ki 
te nan òganizasyon popilè, ansyen militan òganizasyon 
revolisyonè, anpil moun pèp la pa ka lage nan bra boujwa 
ak makout, tout moun sa yo ap travay pou òganize "yon 
sosyete sivil" nan peyi a, kote tout moun ka fè yon fòs pou 
kare ak leta sanginè a. Eske leta sanginè a sot anlè li tonbe 
nan peyi Dayiti? 


Li enpòtan pou nou fè moun sonje kouman bagay yo 
ap pase, paske malgre gwo leson evènman yo pote, anpil 
òganizasyon popilè pran nanp pyèj inite istorik nan 
eleksyon 87 yo, menm jan yo te pran nan pyèj maryaj lame 
ak sivil. Jounen jodi a, si gen chabrak k ap fè tèt yo pase 
pou reprezantan sosyete sivil, gen siyon ki pou atire 
atansyon n: oubyen nan sosyete sivil y ap pale a, pèp la pa 
ladann, oubyen y ap chache foure fòs pèp la anba ponyèt yo 
pou l vin kore pwojè politik yo. Nou kwè se dezyèm travay 
la, y ap fè. Pou kisa? Leta ayisyen an, k ap mete enjistis ak 
esplwatasyon malere pil sou pil, rive nan tobout li. Se 
lemoman pou n sonje, ni boujwa, ni makout pa ka fè anyen 
pou sosyete a devlope. Si jounen jodi a, lame ap fè krim 
sou krim nan tout kò peyi a, devan je tout boujwa san yo 
pa wè sa dwòl, se paske yo pa gen lòt mwayen nan men yo 
pou yo kenbe konsyans pèp la anba kle. Sa vle di, pawòl 

boujwa ak makout pa gen valè nan sosyete a, twou manti 
pa fon! Egzanp: tank yo di nou kreyòl pa lang, se atò pèp 
la ap bay lang li valè; enjistis ak kraze zo anba zago 
makout fè n konprann reyalite peyij n pi byen pase ki 
nenpòt koze nasyonalis lavè-landrèt k ap sòti nan bouch 
makout. Kidonk, menm jan pèp la ap chache wout pa l nou 
1 chape anba pat boujwa ak makout, se menin jan an tou, 
boujwa ak makout ap chache rechany nan lide yo pou yo ka 
toujou mennen pèp la labatwa, san l pa di krik. Zafè 
sosyete sivil la reprezante dènye kat boujwa ak makout ap 
jwe pou wè si ya remete konsyans pèp la anba kle. Tank sa 
pa bay, se atò y ap touye pitit pèp la. 


Ki fè jounen jodi a, batay sosyete sivil la, se yon 
gwo batay pou boujwa ak makout yo, se yon gwo batay 
pou pèp la tou. Si boujwa ak makout yo bezwen fè tèt yo 
pase pou sosyete sivil, se pou plizyè rezon: 


1) yo bezwen toufe vwa òganizasyon popilè yo k ap monte 
nan sosyete a; 

2) yo bezwen foure tout moun nan yon sèl sak yo rele 
sosyete sivil; konsa, prezidan lachanm komès k ap fè 
milyon ven sou do malere ap alèz pou l di se malere l ap 
defann; 

3) avèk òganizasyon sosyete sivil la, boujwa yo gen 
posibilite pou yo montre yo pouryen nan krim lame ap fè 
sou malere nan peyi a; 

4) Oganizasyon popilè ki di y ap batay pou monte yon 
òganizasyon sosyete sivil ap bay pwojè sosyete sivil boujwa 
yo jarèt. Pa gen pyès boujwa k ap asepte pèp la vin defann 
enterè 1 kòmsadwa anndan vant òganizasyon boujwa. 
Oganizasyon popilè sa yo ap sèvi kannal pou lide boujwa 
ak makout pase, pou l antòtye sèvèl pèp la nan pye tab 
boujwa. Konsa, pèp la ap gen repiyans pou boujwazi a ki 
pa janm bouke peye lame masakre pèp la. Fòk li klè pou 

tout manm òganizasyon popilè, lè zotobre ap pale sou 
sosyete sivil, fòk nou klè se demach y ap mennen pou 
kenbe sistèm peze souse a, san pèp la pa fè rendong. Yo 
dispoze fè tou sa ki posib pou yo kontinye vòlè konsyans 
pèp la. Yo bezwen pou pèp la bliye enterè l pa siye ak 
enterè zotobre; yo bezwen pou pèp la lage avni ! nan men 
senatè ak depite. Zotobre yo bezwen toufe lide patisipasyon 
ak kontwòl popilè pèp la, anvan sa gen tan pase kòm 
manman lide k ap mennen nou nan yon lòt kalte sosyete. 
Nou redi 1 ankò: annantandan gouvènman meriken mete 
lajan deyò pou fè edikasyon sivik, zotobre yo pa gen lòt 
mwayen pase peye lame zenglendo al bare wout pèp la. 


Kouman pou òganizasyon popilè yo egzante pèlen 
an? Si nou admèt se ak gwo gwo represyon pou boujwa ak 
makout kontwole sosyete a, si nou admèt se kou pa pèp la 
pou 1 pran gouvènay peyi a, li poko klè kouman nou pral 
pran gouvènay sa a, ni kouman nou pral chanje peyi a. 
Youn nan lide pèp la ki bay makout ak boujwa yo plis 
pwoblèm nan sosyete a, se lide kontwòl ak patisipasyon 
popilè a. Se pa yon lide ki sòti anlè ki tonbe atè; lide sa yo 
makonnen ak istwa n kòm pèp k ap sibi depi 1804 anba 
grandon, makout, boujwa ak enperyalis. Se paske pèp la 
konprann boujwa ak makout pa ka devlope peyi a, ki fè se 
pèp la ki pou pran avni l ak 2 bra. E byen, lè zotobre di 
oganizasyon sosyete sivil, nou menm òganizasyon popilè ak 
pitit rebèl pèp la, fòk nou reponn: òganize kan popilè a; sa 
vle di rasanble tout òganizasyon travayè, pwofesyonèl ki 
bouke ak leta makout la, pou nou ka asire kadans sosyete 
a ak vizyon chanjman ki p ap fè moun esklav lòt moun. Se 
nan batay pou n fè lide kan popilè a travèse sosyete a; 
boujwa ak makout p ap jwenn jwen pou yo kontinye 
paweze sou do n ak kout manti. 

27 Jen 1992. 
(Se yon tèks nou jwenn san siyati lotè a) 

